
Cuvânt înainte 


Cartea de față însumează un mare număr de eseuri care 
condensează frânturi din bogata experienţă de viaţă şi didactică a 
autorului. 

Aspectele abordate în Educator adevărat intersectează zonele 
de interes ale începătorilor în arta didactică, dar şi ale dascălilor care 
au acumulat o oarecare zestre de experienţă profesională. 

Modul didacticist, moralizator de dezvoltare şi interpretare a 
temelor este departe de intenţiile autorului, care doreşte să ajungă la 
minţile şi inimile colegilor de breaslă, ale cititorilor în general, prin 
oferta unei lecturi agreabile, interesante şi cu invitaţii la reflecţie. 

Depinde de fiecare cititor ce este dispus să rețină din carte şi 
dacă el este înclinat să vadă, cu precădere, partea plină sau pe cea 
goală a paharului. Se ştie că nici o carte nu poate satisface toate 
gusturile şi nu poate acoperi toate ariile de interes. Autorul îşi afirmă 
disponibilitatea de a-şi însuşi toate observaţiile, inclusiv pe cele mai 
puţin binevoitoare. 

După ştiinţa mea, niciodată cadrele didactice nu au avut în 
societate un statut privilegiat, nu s-au bucurat de favoruri şi de înalta 
preţuire, precum alte categorii sociale, pe care mă abţin să le numesc. 

Ei, dascălii, şi-au făcut datoria cu dăruire şi sacrificii, şi-au 
consumat inteligența şi energiile pentru înfăptuirea unei cauze 
nobile. Cea mai nobilă: educaţia. 

În armonie de idei, am scris pe portativul timpului, cu note 
rotunjite din cuvinte, romanța unor trudnice preocupări şi a unei 
existențe zbuciumate. De-a lungul anilor, la vârsta înţelepciunii, 
gândurile izvorâte din minte şi încălzite de inimă le-am adunat între 
coperţile acestei cărți şi le ofer, cu dragoste, generaţiilor actuale şi 
viitoare de cititori. 

Nutresc speranța că cei ce vor parcurge paginile cărții 
Educator adevărat nu vor fi dezamăgiţi. 


Autorul 


Mi ° / ledi ; de & if 


O componentă de bază a aptitudinii didactice este 
capacitatea educatorului de a comunica cu clasa de elevi. Acest 
aspect fundamental al actului educaţional include, alături de 
limbajul oral (care trebuie să tindă către perfecțiune, spre artă) 
şi aşa numita comunicare nonverbală, aptitudine de mare 
finețe, complexitate şi utilitate. 

Despre persoanele care viețuiesc împreună sau care 
conlucrează vreme îndelungată se spune că se înțeleg din 
priviri. Afirmația vizează acele modificări, aparent 
imperceptibile ale feței şi ale părților ei, gesturile membrelor 
sau mişcările corpului în ansamblu care, în diverse împrejurări 
şi pentru unele persoane, au multiple conotaţii. 

Mihail Sadoveanu evocă cu măiestrie această însuşire a 
personalității învățătorului său: „„... Uite, şi acum mi se pare că 
Domnw” nostru a fost un om deosebit. Îi scânteiau privirile şi 
era şi el mişcat când ne spunea despre mărirea strămoşilor. 
Când făcea un semn cu mâna, aşa într-o parte, parcă ridica o 
perdea de pe trecut, şi eu vedeam tot ce spunea glasul lui...”! 

În aceste meşteşugite cuvinte este surprins un aspect 
esențial al comunicării didactice: trăirea afectiv-emoţională a 
conţinutului transmis şi utilizarea gesticulației şi mimicii ca 
forme ale comunicării gestuale cu scopul de a sensibiliza 
sufletele copiilor şi a le face să vibreze. Pentru copilul 
Sadoveanu, Domnu” Trandafir era un fel de magician, care îşi 
fascina elevii cu glasul, cu vorbele şi cu gesturile sale. Prin 


! Mihail Sadoveanu, Domnu T; randafir, în volumul Prietenul de la catedră, Editura 
Tineretului, Bucureşti, 1962, p. 7. 


astfel de mijloace învățătorul reuşeşte să pătrundă în minţile 
sărace şi înceţoşate ale copiilor ca în nişte încăperi slab 
luminate, îşi încălzeşte propriul suflet la lumina incandescentă 
emanată de zecile de ochi aţintiţi asupra sa, se străduieşte să 
descifreze de pe chipurile contorsionate ale copiilor mirarea, 
nedumerirea, neputința, ca şi sclipirea scânteietoare a 


înțelegerii. Cred că astfel de momente de tensiune intelectuală, 
în care fluxul emoţional şi spiritual circulă intens, în ambele 
sensuri (de la învăţător la clasă şi invers), reprezintă mirajul 
profesiei de învățător. 

Dascălii cu vocaţie — făuritori de personalități — 
construiesc, cu migala şlefuitorului de diamante, edificiile 
umane şi, prin aceasta, rămân pentru totdeauna în memoria 
afectivă a învățăceilor. 

Se mai întâlnesc totuşi persoane mature care, deşi au 
beneficiat în copilărie de truda şi priceperea unui învățător 
pentru a deveni ştiutori de carte, nu au înţeles complexitatea şi 
noblețea acestei profesiuni. Un episod petrecut cu mulţi ani în 
urmă mi-a întărit această constatare. lată-l: 

O foarte iscusită şi preţuită învăţătoare de la Liceul 
„Costache Negruzzi”, pe nume Codrina Ludu, mi-a relatat, cu 
obidă în suflet, că într-o zi de iunie, când încheierea anului 


şcolar bătea la uşă, când cu elevii clasei a IV-a pe care o 
conducea făcea recapitularea finală a materiei pentru a ajuta pe 
copii să-şi ia zborul spre cursul gimnazial, a venit la ea mama 
unei fetițe a cărei promovare era incertă, să o roage, încă o 
dată, să facă în aşa fel ca şi fiica ei să absolve ciclul primar, iar 
mama să poată face din ea „măcar o învățătoare”. Formulată 
astfel, rugămintea acestei mame a lăsat-o pe eminenta dăscăliță 
fără replică. 

Pentru a-i atenua cât de cât amărăciunea provocată de 
situația jenantă în care fusese pusă, i-am citit colegei mele un 
fragment din cartea lui Gala Galaction „Oameni şi gânduri din 
veacul meu” în care autorul aduce un emoţionant omagiu 
învăţătorilor: „Sunt patruzeci de ani între mine, cel de azi, şi 
aceste cărunte capete de dascăli, rechemate de emanaţiunea şi 
de recunoştinţa mea! ...Scumpi moşnegi, care m-aţi descoperit 
pe mine mie însumi, modeşti făclieri care ați luminat potecile 
cugetului nostru odinioară, în anii claselor primare, cât de 
sfântă şi mai presus de orice răsplătire îmi apare munca 
voastră dăscălească!” (s.n.)! 

Lumina din sufletele curate, iradiată de ochii iscoditori şi 
neastâmpăraţi ai copiilor, reprezintă un îndemn necontenit spre 
căutări, pentru educatorul cu chemare față de profesia 
didactică. 

Munca desfăşurată în şcoală timp de peste patru decenii 
m-a condus la convingerea că cine nu iubeşte copiii şi nu are 
vocaţie pentru profesia didactică, nu are ce căuta în sfera 
activității educative. 


! Gala Galaction, Oameni şi gânduri din veacul meu, Editura de Stat pentru 
Literatură şi Artă, Bucureşti, 1955, p. 40-41. 


Înhe catedră 4i lănci 


Era mijloc de septembrie, prima zi a unui nou an şcolar. 
Pentru George Dascălu acest eveniment marca şi începutul 
carierei sale didactice. După o noapte de somn fragmentat şi 
încărcat de coşmaruri, îmbrăcat cu costumul special comandat 
pentru banchetul de absolvire, proaspătul învăţător a ajuns cel 
dintâi la şcoală. Copleşit de emoţii, a aranjat pe bănci cărțile 
pentru clasa I, peste care a aşezat, cu dragoste şi câte o floare 
pentru fiecare copil. Ştia că va primi în grijă 23 de gâgâlici pe 
care-i aştepta cu nerăbdare să-i cunoască. Câte necunoscute, 
câte palpitaţii la acest început de drum... Cum vor fi copiii, 
cum se va descurca el în noua sa calitate de învăţător, la care a 
visat de mic copil şi pentru care s-a pregătit cu temei în toți anii 
de studii la Şcoala normală. 

Îi revin în minte sfaturile profesorului său de pedagogie 
pe care îl preţuia ca dascăl, dar mai ales ca om. „Să căutați 
calea spre sufletele curate ale copiilor, să vă apropiaţi de ei, 
să-i înțelegeți şi să-i iubiţi! Numai astfel îi veţi ajuta să se 
dezvolte şi să înflorească, sub ochii voştri, ca nişte flori bine 
îngrijite, iar voi veți rămâne pentru totdeauna în memoria lor 
afectivă”. 

Lui nu-i este indiferent ce îşi vor aminti aceşti 23 de 
copii, cu ochii luminoşi şi iscoditori, despre primul lor 
învățător. Propriile sale amintiri despre anii de şcoală primară 
nu sunt deloc plăcute... O învăţătoare în vârstă, veşnic nervoasă 
şi acră, învăţa elevii din două clase, I şi a III-a, în aceeaşi 
încăpere, îi asurzea cu glasul ei pițigăiat şi strident, cu 
loviturile puternice produse cu o riglă în catedră, pentru a face 

linişte, obiect cu care lovea deseori şi palmele bicisnice ale 
copiilor care se foiau sau vorbeau, care nu-şi făceau temele sau 
nu spuneau lecţia ca pe apă. 

Hotărât lucru, el nu va proceda ca fosta lui dăscăliță 
despre care nu-i face plăcere să-şi amintească. Adevăraţii 
educatori, cei cu chemare şi har pentru această nobilă profesie 
rămân pentru toată viaţa în mințile şi inimile copiilor. Jean Bart 
a păstrat o vie şi neştearsă amintire despre învățătorul Ion 
Creangă. 

„Când l-am cunoscut, în copilărie, eu nu eram decât un 
şcolar mititel în clasa a II-a primară, în vârstă de 8 ani. Creangă 
era în pragul bătrâneții. Totuşi, îmi aduc destul de bine aminte 
de el. Printre atâţia dascăli severi şi înăcriți, care mi-au chinuit 
copilăria ani de-a rândul, îmi apare figura blândă şi jovială a lui 
domnul Creangă, pe care toţi băieţii îl iubeau. Cu ce dragoste, 
cu ce căldură, îşi îndeplinea el nobila misiune de luminător !”!. 

Un alt fost discipol al lui Creangă, pe nume Protespin, îşi 
aminteşte: „La şcoală de obicei venea bine dispus şi, înainte de 
a începe lecţia intra în vorbă cu copiii, întrebându-i ce fel de 
jocuri mai ştiu, ce au mai făcut pe acasă, ... toate aceste 
întrebări făcute cu blândeţe aveau darul de a face pe copii mai 
puţin timizi, aşa că de la început se stabilea un fel de apropiere 
sufletească între copii şi învățătorul lor, ceea ce avea ca urmare 
că lecţiile ni se păreau ca o continuare a convorbiri prieteneşti 
dintre noi, copiii, şi bunul nostru învățător”. 

Atitudinea calmă, binevoitoare a  educatorului, 
manifestată prin răbdare şi înţelegere față de copii, ajutorul 
acordat acestora pentru a depăşi dificultățile, sunt de natură să 
micşoreze distanța dintre învăţător şi elevi, să-i încurajeze şi 
să-i apropie, ca parteneri şi colaboratori. Câtă dreptate avea 
Pestalozzi când afirma: „spre a creşte oameni, înainte de orice 


! Jean Bart, Evocări despre învățătorul Ion Creangă în volumul Prietenul de la 
catedră, Editura Tineretului, Bucureşti, 1962, p. 15. 
? Op. cit., p. 16. 

ştiinţă şi orice metodă, trebuie să ai inimă”. 

Experienţa didactică a demonstrat că lauda şi încurajarea 
copiilor (întăririle pozitive), sunt incomparabil mai eficiente în 
educație decât ocara, blamul sau corecţia fizică. Şi dresorul de 
animale de la circ, după o evoluție reuşită a acestora în arenă, 
le recompensează cu o mângâiere, o bomboană sau o bucăţică 
de zahăr. 

Distanţa spaţială dintre catedră şi bănci nu trebuie să 
devină o piedică, o barieră în calea fluxului afectiv- 
informațional care trebuie să circule liber în ambele sensuri. 
Nici apropierea exagerată față de elevi nu este benefică pentru 
un climat de muncă şi comportament disciplinat. 

Aceste adevăruri şi multe altele le-a trăit şi le-a înțeles 
eroul prezentului eseu, slujind cu dăruire de apostol 
profesiunea pentru care a optat şi căreia 1 s-a consacrat. Cu 
înaintări şi poticneli, cu bucurii şi întristări, cu victorii şi 
înfrângeri, George Dascălu şi-a croit anevoie drumul spre 
înfăptuirea țelului propus, acela de a-şi făuri un nume, de a se 
număra printre dascălii iubiţi şi respectaţi de copii, apreciaţi şi 
stimați de părinți, împliniți în plan profesional, în viața de 
familie şi în cea obştească. 

Țara se afla angajată în cea de a doua conflagrație 
mondială, secătuită de cheltuielile războiului, iar viața 
oamenilor de rând, a femeilor şi copiilor era profund marcată 
de sărăcie, de spaima bombardamentelor şi de listele tot mai 
lungi cu morți şi dispăruţi, publicate de ziarele vremii. 

În această atmosferă tulbure, dominată de nesiguranță şi 
lipsuri, în toamna anului 1942 am început să învăţ la Şcoala 
normală „Al. Vlahuţă” din Şendricenii Dorohoiului, la şcoala 
cunoscutului cărturar şi om de cultură C.N. Iancu, având ca ţel 
declarat să mă fac învăţător şi să mă întorc în satul meu natal, 
Dorobanţi, din ținutul Botoşanilor. 

Evenimentele istorice care s-au petrecut în intervalul de 
timp până la absolvire au permis radicalizarea idealului meu 
profesional. A apărut dorința şi posibilitatea de a continua 
studiile în învățământul superior şi de a deveni profesor, fapt 
împlinit odată cu absolvirea, în 1955, a Universităţii Bucureşti. 

Dar cea mai importantă contribuţie la formarea mea ca 
om Şi ca educator au avut-o cei opt ani de studii la Şendriceni, 
şcoală aşezată într-un splendid cadru natural de care m-am 
îndrăgostit şi de care mă simt legat pentru totdeauna, cu toate 
că viaţa petrecută aici n-a fost deloc uşoară. Condiţiile de trai şi 
de învățătură au fost îngreunate de război şi de urmările lui, de 
cumplita secetă care a lovit Moldova în anii 1946-1947. 

Acum, cu mintea şi experiența omului care a trecut prin 
avatarurile profesiei şi ale vieţii, îmi dau seama că dascălii sub 
oblăduirea cărora m-am format în şcoala normală erau oameni 

obişnuiţi, animați însă de dorința şi voinţa de a face din copiii 
de țărani, sănătoşi la trup şi sprinteni la minte, adevăraţi 
apostoli ai satelor, buni învăţători şi înflăcăraţi patrioți. Ei 
ne-au insuflat dragostea pentru profesia pe care ne-am ales-o şi 
ne-au picurat în suflete spiritul normalist. 

Înclin să cred că pentru a fi un excelent dascăl nu trebuie 
să fii neapărat savant. Trebuie să stăpâneşti bine specialitatea 
pe care o predai, să ştii cum să transmiţi, pe înţelesul elevilor 
cunoştinţele prevăzute de Programele şcolare şi să pui suflet, 
multă dăruire în treaba pe care o faci. Dascălii noştri înțelegeau 
că menirea lor nu era doar de a ne ajuta să dobândim 
cunoştinţele şi abilitățile necesare viitoarei noastre profesii, ci 
de a ne modela mintea şi inima spre a deveni, la rândul nostru, 
buni educatori. 

În amintirile despre învățătorul său, Domnu” Trandafir, 
Mihail Sadoveanu evocă marea bogăție sufletească a acestuia şi 
disponibilitatea de a o dărui, cu generozitate, elevilor săi. „Tu 
bagi de seamă că nu-ţi vorbesc de gramatică şi de aritmetică. Şi 
nici nu-ți voi vorbi. Acestea se făceau bine; băieții învățau 
după puterile lor; dar sunt nişte lucruri aşa de neînsemnate când 
le pui față în față cu învăţătura cealaltă, sufletească pe care ne- 
o da Domnu”! Şi ne-o da această învățătură, nu pentru că 
trebuia şi pentru că i se plătea, dar pentru că avea un prisos de 
bunătate în el şi pentru că în acest suflet era ceva din credinţa şi 
din curăţenia unui apostol.” 

K 3 

Spre surprinderea mea, mi-am început cariera didactică la 
o şcoală generală de 7 ani din Bârlad în calitate de director, 
funcție pentru care nu aveam nici veleități, nici experiența 
minimă necesară. În plus, am fost primit de către viitorii 
colaboratori şi colegi cu răceală, cu oarecare ostilitate din 


! Mihail Sadoveanu, Domnu” Ti randafir, în volumul Prietenul de la catedră, Ed. 
Tineretului, Bucureşti, 1962, p. 10-11. 


14 


partea unora. Înlocuisem la conducerea şcolii o învăţătoare cu 
experiență, în prag de pensionare. 

Noul meu statut de lider al unui colectiv care manifesta 
vădit fenomenul de respingere, nu era de invidiat. Tinereţea şi 
lipsa de experiență mă dezavantajau. Dar, specialitatea de 
psihopedagog şi pregătirea inițială de învățător m-au ajutat să 
fiu acceptat şi respectat în scurtă vreme. A fost nevoie de tact şi 
înțelegere, de răbdare şi înțelepciune, de clarviziune şi 
fermitate în biruirea dificultăţilor. Am dobândit, astfel, o 
experienţă utilă care m-a condus la concluzia că aroganţa şi 
intransigenţa, ca şi toleranța excesivă şi lipsa de autoritate sunt 
dăunătoare în actul de conducere. 

Sunt convins că debutul în profesia didactică a avut o 
influență pozitivă asupra evoluției mele ca profesor şi director 
la prestigioase şcoli din Iaşi, ca formator al multor generații de 
educatoare şi învățători. 

Din îndelungata activitate de perfecționare a cadrelor 
didactice din învățământul preşcolar şi primar, din datele 
culese cu prilejul inspecțiilor speciale pentru acordarea 
gradelor didactice, mi-am format convingerea că de reuşita sau 
nereuşita debutului profesional depinde evoluţia ulterioară a 
prestațiilor educatorului. 

Am cunoscut şcoli în care venirea unui proaspăt 
absolvent (învăţător sau profesor) era transformată într-un 
eveniment, fiind primit cu bunăvoință şi încredere şi ajutat să 
se integreze în colectiv, în activitatea didactică şi în viața 
comunităţii. Nivelul elevat al activităţii didactice din şcoală îl 
obligau pe noul venit să-şi alinieze conduita şi stilul de muncă 
la cel al noilor săi colegi, să înveţe din experienţa acestora. 

Din nefericire se întâlnesc cazuri în care tânărul 
absolvent este întâmpinat cu ostilitate dacă directorul vede în el 
un potenţial candidat la funcția pe care o deţine şi la care ține 
cu orice preţ, ori dacă acesta este numit pe un post sau o 
catedră deținute în suplinire de soţia primarului, a preotului sau 

a şefului de post, iar în şcoala respectivă domnesc intrigile, 
bârfele, certurile, singurele schimburi de experiență fiind cele 
în domeniul rețetelor culinare. 

În asemenea cazuri, noul coleg este izolat, neagreat de 
către director şi oamenii lui, i se fac tot felul de şicane şi este 
sfătuit, direct sau pe ocolite să-şi găsească un post mai aproape 
de oraş. Situaţia se agravează dacă în şcoala respectivă sunt 
iubitori ai lui Bachus, iar noul venit cade în mrejele lor. În 
acest caz, viitorul lui profesional şi prestigiul de educator sunt 
în pericol de a-i fi compromise. 

Se poate afirma că parcursul profesional al unui debutant 
depinde de nivelul de aspirații al colectivului în care îşi face 
ucenicia, de capacitatea lui de a rezista tentaţiilor spre vicii, de 
idealul profesional şi de viață pe care şi le-a stabilit. 

Tânărul învăţător sau profesor nu trebuie să uite că este 
educator nu numai al copiilor care îi sunt încredințați, ci şi al 
părinţilor acestora, precum şi al tinerilor din sat, pentru care 
trebuie să constituie un exemplu de seriozitate, de muncă şi de 
comportament civilizat. 

Regretatul profesor Alex. Gr. Ostafi, care ne-a călăuzit 
paşii în însuşirea disciplinelor psihopedagogice şi ne-a introdus 
în tainele mirifice ale profesiei de învățător, ne atrăgea deseori 
atenția asupra faptului că învățătorul nu este un simplu 
funcționar, el este o personalitate cu înalte răspunderi sociale şi 
morale, şi nu-i este permis să se compromită sprijinind pereții 
cârciumilor sau rezemând gardurile sătenilor care au fete 
frumoase şi sprințare. 

Aripi phânle 


Învățătorul emerit Gheorghe Sireteanu (fie-i țărâna 
uşoară) mi-a povestit, în obişnuitele noastre întâlniri, un caz 
tipic privind dificultățile cu care se confruntă tinerii absolvenți 
de facultăți şi de şcoli normale, când se prezintă la posturi în 
localitățile rurale. 

Cazul la care făcea referire amicul meu s-a petrecut cu 
mulți ani în urmă în satul Bârsăneşti din judeţul laşi, aşezare 
izolată, departe de calea ferată şi de alte căi de comunicaţie, cu 
gospodării modeste, răzlețite pe povârnişurile a două dealuri, 
cu ulițe întortocheate şi desfundate, pe care le puteai străbate 
doar cu cizme în anotimpurile ploioase, cu o şcoală veche, 
neîncăpătoare şi şubredă, durată puţin după anul 1900. 

Tânărul absolvent despre care îmi vorbea era al doilea 
cadru didactic calificat pentru clasele de gimnaziu, spre bucuria 
sătenilor care aveau copii elevi, şi a autorităților şcolare, mai 
puţin pentru cel în cauză, care a ales postul pe baza 
informațiilor oferite de o hartă a judeţului. Decepţionat şi 
necăjit, a fost îndrumat să locuiască la o familie de bătrâni 
nevoiaşi, în camera lor de curat şi, pentru că acolo nu aveau 
sobă, când a venit frigul i-au oferit profesorului un pat în odaia 
în care locuiau ei. În plus, când s-au înţeles asupra chiriei, au 
convenit să-i asigure şi mâncarea. 

Într-una din seri, gospodina a pregătit pentru cină 
obişnuita ciorbă, de data aceasta cu fasole, pe care a servit-o în 
două străchini: în una pentru musafir şi în alta, ceva mai mare 
pentru gazde. Când au sfârşit de mâncat, în strachina bătrânilor 
a mai rămas puţină ciorbă pe care gospodina a răsturnat-o 
înapoi în oală, urmând să fie consumată a doua zi. 

Acest fapt a reprezentat, se pare, picătura care a făcut să 
se reverse paharul amărăciunilor pe care le-a trăit, aici, tânărul 

profesor şi, în clipa aceea, i s-au năruit toate visele şi ambițiile 
cu care venise să-şi ocupe postul de dascăl, țel pentru care 
muncise până la sacrificiu în cei patru ani de studii 
universitare. 

La prima oră, în ziua următoare s-a prezentat la director 
şi l-a anunţat că pleacă să-şi încerce norocul în altă parte... Era 
asemenea unei păsări căreia, la primul ei zbor, i s-au frânt 
aripile. 

A doua familie 


Pentru multă lume 
denumirea de şcoală normală, 
atribuită instituției de 


învățământ care pregăteşte 
învățători şi educatoare, nu este 
la îndemână. Mai cunoscută a 
devenit denumirea de şcoală 
pedagogică sau liceu pedagogic, 
pe care a avut-o respectiva 
“ unitate de învățământ după 
Reforma din 1948. 

Ca om a cărui pregătire inițială şi aproape toată 
activitatea profesională s-au desfăşurat în şcoala normală sunt 
puternic legat sufleteşte de acesta şi o preţuiesc. După opt ani 
de învăţătură ca elev la Şcoala normală „Al. Vlahuţă” din 
Şendricenii Dorohoiului, după 6 ani de dăscălie la Şcoala 
pedagogică din Bârlad şi alți 27 de ani la Şcoala normală 
„Vasile Lupu” din Iaşi, pot spune că ea, Şcoala normală, a 
devenit pentru mine a doua familie. 

Am fost numit la conducerea şcolii ce era pe cale să se 
nască, la data de 1 iulie 1966, urmând ca în cele două luni şi 
jumătate, până la 15 septembrie, să întemeiez Liceul pedagogic 
care, la acea dată ființa doar pe hârtie. Şi au fost destule de 

făcut pentru ca în ziua inaugurală a anului şcolar 1966-1967 
să-i putem deschide cursurile. 

Orele se desfăşurau după-amiaza la liceele Eminescu şi 
Negruzzi,  internatele pentru fete şi băieți funcționau 
improvizate în două localuri, elevii mărşăluiau de la şcoală la 
cantină şi de la cantină la internat pe distanțe mari şi pe orice 
vreme. 

Darea în folosință a localului propriu din vecinătatea 
campusului studenţesc Tudor Vladimirescu la mijlocul verii 
anului 1970 a constituit o mare binefacere pentru întreaga 
suflare a şcolii. După patru ani de chin în condiţii vitrege ne 
puteam desfăşura activitatea în mod normal în casa noastră. 

Încadrarea comportamentului elevilor în prevederile 
regulamentului şcolar, însuşirea cunoştinţelor de cultură 
generală şi profesională cu seriozitate şi răspundere, formarea 
conştiinţei şi a conduitei patriotice, dobândirea spiritului 
normalist şi concretizarea lui în muncă şi în viață au fost 
principalele repere în educaţia normaliştilor. 

Câteva trăsături emblematice de personalitate trebuie să 
caracterizeze pe cei îndrituiți să facă educaţie: integritatea 
morală şi verticalitatea caracterială, iubirea de profesie şi de 
țară, trăinicia şi exemplaritatea vieţii de familie, spiritul 
gospodăresc, empatia şi dragostea față de copii etc. 

Aşadar, educația în şcoala normală trebuie să se supună 
unor comandamente sociale, culturale şi etice, altele decât în 
celelalte şcoli. Ceea ce se petrece în vremurile tulburi ale 
tranziției pe tărâmul educației, adică indisciplina şi 
degringolada care s-au instalat şi domnesc slobode, nu pot fi 
acceptate în şcoala normală, care pregăteşte viitori educatori. 

Preocuparea pentru acuratețe în formarea personalității 
învăţătorilor s-a manifestat în şcolile normale de-a lungul 
existenței lor. Am în față Decalogul şcolarilor, publicat în 
Anuarul Şcoalei normale „Vasile Lupu” din Iaşi, pe anul 1929- 
1930 şi pe care îl transcriu: 

„Mă leg: 

1. Să-mi ţin cuvântul dat; 

2. Să ascult cu bunăvoință şi cuviință de cei ce mă 
îngrijesc şi se străduiesc să-mi dea învăţătură şi bună creştere; 

3. Să nu tăinuiesc adevărul; 

4. Să fiu drept şi cu mine şi cu alţii, măsurându-mi 
vorbele şi faptele; 

5. Să cruţ pe cei ce suferă şi să ajut, pe cât pot, pe cei 
căzuţi prin nedreptatea soartei; 

6. Să fiu curat la port şi la vorbă; 

7. Să fiu ordonat şi stăruitor la muncă; 

8. Să cinstesc obiceiurile strămoşeşti şi legile țării mele; 

9. Să-mi iubesc ţara şi neamul ca pe mine însumi; 

10. Să-mi amintesc că viața nu începe şi nici nu se 
isprăveşte cu mine, şi că este o răsplată pentru toți şi toate.” 

M-am aflat la timona acestei ambarcațiuni care se 
numeşte Şcoala normală „Vasile Lupu” din laşi în două dintre 
momentele cruciale ale existenței ei: prima oară de la 1 iulie 
1966, când într-un timp record a trebuit să pregătesc lansarea 
ei la apă, atunci când şi-a redeschis porțile pentru copiii 
sătenilor din comunele județului Iaşi, până în 1971. Era anul 
când am sărbătorit prima promoţie de absolvenți, când 
greutăţile începutului se cam încheiaseră iar activitatea şcolii 
intrase oarecum pe făgaş normal. În acel an au început şicanele 
şi presiunile pentru aducerea la conducerea şcolii a unei 
persoane care râvnea la o nouă dregătorie după ce, cu puţin 
timp în urmă pierduse alta, politică. 

Şi de data acesta s-a confirmat Justeţea zicalei „Pe cine 
nu laşi să moară nu te lasă să trăieşti”. Bietul Vasile Mitrofan, 
inspectorul general de atunci (odihnească-se în pace) mă 
prevenise asupra felului cum ar putea să evolueze lucrurile, 
când am acceptat venirea în şcoală a respectivei persoane. În 
consecință, m-am dat la o parte, considerând că menirea mea ca 
dascăl este să mă aflu în faţa clasei de elevi, nu în funcție 

administrativă. 

Nu pot să uit însă cum personajul care a venit să instaleze 
noul director îl fămâia pe acesta, fără să spună un cuvânt de 
mulțumire, măcar din vârful limbii dacă nu din inimă, pentru 
cel ce a transformat o idee (cea de înființare a Liceului 
pedagogic) într-o unitate funcțională sub toate aspectele. 

Am revenit pentru a doua oară la fimonă la scurt timp 
după evenimentele din 1989, când corabia noastră se afla în 
derivă, când democraţia şi libertatea mult visate de români se 
transformaseră în anarhie cvasigeneralizată, când unii colegi 
dezorientați şi deficitari la capitolul deontologie didactică se 
erijau în tribuni ai elevilor sau ai personalului ajutător, 
incitându-i la demonstraţii, greve, mitinguri, revendicări 
absurde şi păguboase. Erau atât de prinşi cu activitatea 
revoluționară încât unii dintre ei uitau să mai intre la ore. 

Sprijinit de câţiva colaboratori devotați şi inimoşi, am 
reuşit să readuc nava la linia de plutire, să temperez 
entuziasmul maladiv al unora şi să instaurez o stare de relativă 
normalitate. Drept recompensă, în preajma datei de 1 
septembrie 1992 mi s-a oferit un cadou-surpriză: decizia de 
pensionare, cu toate că eu nu cerusem şi intenționam să solicit 
o prelungire a activității. 

La aproape un deceniu de la izgonirea din şcoala ce-mi 
devenise a doua familie, conducerea Inspectoratului şcolar mi-a 
acordat, cu prilejul Zilei Învăţătorului, Diploma de Onoare, 
însoțită de o frumoasă scrisoare de mulțumire pentru munca 
prestată în cei peste 40 de ani de activitate didactică. La rândul 
meu aduc mulțumiri inspectorului general Mihai Dumitriu. ŞI, 
pentru că distincția a venit cu multă întârziere, în cartea mea 
intitulată „Flori târzii” am dedicat un catren acestui eveniment: 

Mi s-a conferit DIPLOMA DE ONOARE 
Pentru merite deosebite-n trebi şcolare. 
E, de fapt, o recunoaştere tardivă, 

Un aconto bun pentru ... colivă. 

Acum, ca şi în anii '90, normaliştii au tendința de-a 
prelua în comportamentul şi practicile lor conduite şi 
manifestări ce se petrec în alte şcoli, uitând că viitorul lor 
profesional este cu totul altul şi că acesta impune un profil 
spiritual bogat şi o moralitate impecabilă. Este de datoria celor 
ce răspund acum de destinul acestei prestigioase şcoli să 
asigure pregătirea unor învățători de înaltă prestanță 
intelectuală şi morală. 

Condiție fundamentală pentru buna desfăşurare a 
activității informativ-formative, disciplina şcolară constă, în 
esență, în circumscrierea întregii activități în sistemul de 
instrucțiuni, norme şi regulamente existent. Pentru a-i sublinia 
importanța, părintele didacticii, J.A. Comenius susținea, pe 
bună dreptate, că „şcoala fără disciplină este ca o moară fără 
apă”. 

Într-o şcoală, la fel ca într-un organism uman sănătos, 
toate sectoarele şi compartimentele trebuie să funcționeze şi să 
se asambleze ca piesele unui ceasornic. Orice dereglare sau 
stagnare într-un sector sau altul afectează activitatea întregului 
sistem. Cel ce trebuie să vegheze şi să asigure funcționarea 
acestui „mecanism” microsocial este directorul şcolii, de ale 
cărui capacități organizatorice şi calități manageriale depinde 
bunul mers al unității respective. Disciplina în şcoală este o 
problemă cu multe variabile şi cam cu tot atâtea necunoscute. 
Realizarea ei trebuie abordată ca un ansamblu, ca un tot, fără 
artificii şi fără compromisuri. 

În şcoală disciplina parcurge un traseu descendent. 
Pleacă de la înălțimea cabinetului directorial, spre cancelaria 
profesorilor şi coboară la nivelul claselor de elevi, unde se 
instalează, ajungând până la fiecare şcolar în parte. 

În zadar li se va cere elevilor, de exemplu, să fie 
punctuali la intrarea în clasă, dacă unii profesori ajung la ore cu 
întârziere de 10-15 minute. Sunt şi dascăli care se află deja la 
uşa claselor la care au ore în momentul când clopoţelul anunță 


24 


terminarea recreaţiei şi ies din clasă în timp ce se sună de 
recreaţie, dând elevilor posibilitatea să se bucure de minutele 
de odihnă. 

Dacă într-o şcoală normele şi regulile de organizare şi 
desfăşurare a activităţii sunt încălcate fără să fie luate măsuri 
de sancționare, dacă hotărârile consiliului didactic şi ale 
consiliului de administrație nu sunt puse în aplicare, în unitatea 
respectivă nu se poate vorbi de ordine şi disciplină. 

După instaurarea democrației de tranziţie în varianta 
carpato-danubiană, care în concepția multor români este tot una 
cu anarhia, în şcoli domneşte debandada şi lbertinajul, adică 
indisciplina în forma ei pură, după modelul structurilor 
administrative şi politice de la toate nivelele. 

Cel mai important, mai complex şi mai sensibil aspect al 
disciplinei şcolare vizează atitudinea şi comportamentul 
elevilor la lecţii. 

Disciplina elevilor la orele de curs este dependentă de 
autoritatea profesorului (învățătorului), de gradul de antrenare a 
lor în activitățile de învăţare, de modul cum educatorul ştie să 
se impună şi să transforme lecţia într-o activitate de învăţare 
colectivă efectivă. În condiţii de gălăgie şi dezordine, dispare 
atenţia la lecție, fiind blocate căile de receptare a mesajelor 
informative transmise de profesori. Vorbind unor elevi neatenţi 
e ca şi cum te-ai adresa unor obiecte neînsuflețite. 

Autoritatea de care trebuie să se bucure educatorul pentru 
a se impune în fața claselor de elevi nu este înnăscută, nu este 
transmisă genetic, nici nu este obiect de studiu în şcoala 
normală sau în facultate. Ea se dobândeşte, fiind un corolar al 
temeinicii pregătiri de cultură generală şi de specialitate, al 
calităților intelectual-morale şi al experienței dobândite în 
practica didactică. De o reală autoritate, de un înalt prestigiu se 
bucură educatorii care şi-au însuşit şi respectă codul de norme 
al deontologiei didactice. 

Personal detest autoritatea impusă prin forță sau prin 

mijloace coercitive degradante pentru elevi. Jan Amos 
Comenius afirma în această privință: „Dorim să lipsească 
bătaia şi revărsarea mâniei într-o acțiune aşa de sfântă cum este 
cultivarea sufletelor”. 

Autoritatea, capacitatea de a stăpâni şi conduce 
competent activitatea de învăţare a unei clase de elevi sunt 
lucruri esenţiale în educația şcolară. Din păcate, nu toți cei ce 
dobândesc diploma şi calitatea de educatori posedă această 
abilitate. Mi-a fost dat să cunosc situaţii greu de imaginat, 
unele chiar dramatice. O tânără profesoară, fără chemare pentru 
acest domeniu de activitate, nu reuşea să se impună în faţa 
claselor de elevi, din care cauză în orele ei era un adevărat 
vacarm, o dezordine totală. Ca să nu plece elevii din clasă 
aşeza o bancă în dreptul uşii şi punea „paznici” la geamuri 
pentru a nu fi escaladate de copiii care doreau să iasă la aer. 

Un profesor de desen proaspăt absolvent, cu multă 
sensibilitate artistică dar fără aptitudini didactice, nu reuşea să 
se impună în faţa elevilor. În orele lui era gălăgie şi dezordine 
de nedescris. Câţiva părinți, preocupaţi de felul cum învaţă şi 
se comportă odraslele lor au venit cu propunerea să asigure ei, 
prin rotație, disciplina la orele profesorului respectiv. 

Educatorii aflați în asemenea situaţii îşi ies deseori din 
fire, ţipă cu disperare la elevi şi chiar îi lovesc. Se instalează, 
astfel, o stare conflictuală între copii şi profesori, cu urmări 
nefaste în plan  instructiv-educativ. Demostene Botez, 
amintindu-şi de învățătorul său Lăzărescu (fără prenume, 
pentru că, după propria mărturisire, nu l-a ştiut niciodată), 
ajunge la o constatare extrem de realistă şi de pertinentă: 
„Copiii au un diabolic spirit de observaţie. Nimic nu le scapă... 
nu uită mai târziu, nici până la adânci bătrâneţe, nedreptăţile, 
brutalitățile sau cuvintele de ocară ale profesorilor. Poate 
fiindcă ei, în inferioritate, nu le puteau răspunde şi năduful sapă 


! J.A.Comenius, Arta didactică, Ed. Didactică şi Pedagogică, Bucureşti, 1975, p. 38. 

adânc în ei, creând o animozitate nestinsă 

Când educatorul se bucură de aprecierea şi stima elevilor, 
micile neajunsuri care apar în mod inerent în starea disciplinară 
a oricărui colectiv şcolar se pot rezolva uşor, elegant şi 
pedagogic. O vorbă, un gest, o privire pot face ca lucrurile să 
reintre în normal. Un astfel de procedeu era folosit de 
învățătorul lui Mihail Sadoveanu, Domnu” Trandafir şi evocat 
de scriitor în povestirea cu acelaşi titlu. 

„Domnu” nostru... se supăra rar şi nu spunea decât două 
vorbe. Asta-i era mânia cea mai mare: 

- Măi, domnule! 

Nouă ne venea să intrăm în pământ când ne zicea: Măi, 
domnule! şi se uita urât la noi.” 

Experienţa de viaţă a demonstrat că un lucru început rău 
se termină şi mai rău. Observaţia este valabilă şi pentru 
practica didactică. De aceea se impune ca în partea pregătitoare 
a fiecărei lecții să se asigure captarea atenției elevilor, crearea 
disponibilității acestora pentru receptarea şi stocarea 
cunoştinţelor ce urmează a fi dobândite. Aşadar, lecţia trebuie 
să înceapă numai după ce ne-am convins că toți elevii şi-au 
deschis larg ușile şi ferestrele minții şi sunt gata să înceapă 
învăţarea. 

Dacă pe parcursul lecției elevii dau semne că şi-au 
pierdut răbdarea sau au obosit, se recomandă introducerea unor 
scurte secvențe relaxante, menite să reconecteze intelectul 
elevilor la tensiunea emoțional-spirituală a activității de 
învăţare. 

Există învăţători care folosesc, în exces, ca modalități de 
atragere a atenţiei elevilor expresiile: fiți atenți!, faceți linişte!, 
care, treptat, îşi pierd rolul stimulativ-imperativ, fund 


! Demostene Botez, Ei ne-au dat lumină, în volumul Prietenul de la catedră, Editura 
Tineretului, Bucureşti, 1962, p. 33. 
2 Mihail Sadoveanu, Domnu’ Trandafir, în volumul Prietenul de la catedră, Editura 
Tineretului, Bucureşti, 1962, p. 13. 

percepute de copii ca nişte ticuri verbale. În alte cazuri, pentru 
a acoperi discuţiile ce au loc între elevi, învățătorul vorbeşte 
din ce în ce mai tare, ca să se facă auzit, elevii, la rândul lor, 
vorbesc mai tare ca să se audă între ei, astfel că în clasă se 
produce o gălăgie generalizată, o atmosferă de nesuportat, 
improprie învățării. 

Sunt mai eficiente, în asemenea situaţii, modelarea vocii 
şi modificarea intensității vorbirii învățătorului, obligându-i pe 
elevi să-şi ascută auzul, să facă eforturi pentru a percepe toate 
cuvintele şi fonemele, pentru a pătrunde înțelesul celor 
comunicate de învățător. 

Dascălii cu experienţă ştiu că elevii sunt cu atât mai 
atenți şi mai disciplinați la lecţii, cu cât sunt mai intens 
solicitati în procesul de dobândire a cunoştinţelor, 
nerămânându-le timp să se plictisească sau pentru alte ocupaţii. 

Disciplina şcolară pregăteşte tineretul pentru disciplina 
muncii profesionale şi pentru disciplina socială. În atitudinea 
elevilor față de învățătură şi față de munca fizică, în 
comportamentul lor şcolar, se prefigurează viitorul adult cu 
răspunderi în plan profesional şi social. 

Educator adeučrat 


Moto: 
Poți fi educator adevărat, 
Dacă tu însuţi eşti bine educat; 
Pentru că nu poți altora să dai 
Ceea ce nici tu nu ai. 


Opţiunea pentru profesiunea didactică este, din păcate, 
adeseori conjuncturală. Mulți absolvenţi de liceu devin studenţi 
la facultăți cu profil didactic doar pentru că acestea au mai 
multe locuri sau pentru că examenul de admitere li se pare mai 
uşor. Alţii, care nu reuşesc să pătrundă în învățământul 
superior, sunt angajaţi ca învăţători sau profesori suplinitori la 
şcolile rurale din localităţi izolate, acolo unde cadrele didactice 
calificate refuză să meargă. 

După un timp, suplinitorii se obişnuiesc cu activitatea 
didactică şi, neavând alternative, încep să caute o modalitate de 
calificare şi de stabilizare în interiorul acestei profesiuni. 

Marea diversitate a învățământului postliceal, a 
învăţământului superior de scurtă şi de lungă durată, de stat şi 
particular, oferă multiple posibilități în acest scop. Aşa se face 
că tineri care nu s-au gândit până la 19-20 de ani, sau mai mult, 
că vor deveni cadre didactice (educatoare, învățători sau 
profesori), se trezesc, peste ani, dascăli calificaţi cu vechime şi 
cu examen de definitivare în învăţământ. În mod firesc apar 
câteva întrebări. 

Cine le-a verificat acestor tineri aptitudinile generale şi 


29 


speciale necesare pentru a profesa ca educatori?; au ei chemare 
pentru acest domeniu de activitate?; care este nivelul lor de 
educaţie elementară şi general-umană?; le-a controlat cineva 
starea de sănătate trupească şi sufletească, somatică şi mentală? 

Acestea sunt doar câteva întrebări pe care ar trebui să şi 
le pună cei ce hotărăsc destinele învățământului, al viitorului 
țării, adică. Dar nu şi le pun. Dacă ar fi preocupaţi de asemenea 
probleme nu ar accepta compromisul „umanitar”, care 
funcționează deseori la încadrarea în învățământ a unor 
suplinitori: „trebuie să mănânce şi el (ea) o bucată de pâine”. 
Dar cu ce consecinţe? 

În felul acesta pătrund în învăţământ persoane care nu 
posedă calitățile minime necesare unui educator, fără pregătire 
profesională sau, şi mai grav, cu tulburări de comportament sau 
chiar mentale. De la astfel de „educatori” te poţi aştepta la 
manifestări din cele mai dăunătoare procesului educațional: 
agresiuni verbale şi fizice asupra elevilor, solicitări de servicii 
sau bunuri de la elevi şi părinţi, utilizarea unui comportament 
dezonorant. 

Greşeli cu urmări grave se fac la angajarea în învățământ 
a maiştrilor instructori, cei ce desfăşoară lucrările practice cu 
elevii. Lipsiţi de o minimă pregătire psihopedagogică şi 
metodică, inculți şi fără o educaţie elementară, mulți dintre ei 
folosesc în relațiile cu copiii atitudini şi expresii greu de 
imaginat. 

Am cunoscut un asemenea „profesor”, cum pretindea să i 
se spună, care venea beat la şcoală, fuma şi mânca seminţe în 
timpul orelor scuipând cojile în obrajii elevilor, îi înjura şi-i 
lovea cu şutul în fund, pe băieți şi fete, fără discriminare. 

Cu puţini ani în urmă, de când pregătirea învăţătorilor şi 
educatoarelor a intrat în sfera afacerilor (murdare şi 
primejdioase), am fost solicitat, în stil pompieristic, să prestez 
activități didactice la o unitate postliceală privată care pregătea 
cadre didactice pentru învățământul preşcolar şi primar, cu 

dublă specializare (învățător-educator). 

Erau admişi să se pregătească în această S.RL. 
absolvenţi de licee, fără a susține probe eliminatorii de 
aptitudini, fără vizită medicală, fără concurs de admitere, doar 
pe baza diplomei de bacalaureat şi a taxei de înscriere, destul 
de consistentă. Aşa se face că am găsit în acest „colegiu” 
studenți (cum îi numea în chip flatant patronul) cu 
bacalaureatul promovat la limită, obținut la cele mai diferite 
licee, cu vârste cuprinse între 19 şi 50 de ani, cu o cultură 
generală în mare suferință, fără altă motivaţie decât aceea de a 
dobândi calificare şi stabilitate pe posturile pe care le ocupă sau 
pe care le vor obţine după absolvirea şcolii. Cu o astfel de 
„selecţie” e uşor de presupus că între „studenţi” se pot afla şi 
persoane cu un sistem nervos labil, cu educaţie şi moralitate 
precare, cu comportamente şi maniere nepotrivite. 

Am acceptat solicitarea sus pomenită mânat de dorinţa de 
a veni în sprijinul acestor persoane care îşi caută un loc de 
muncă dar, în scurt timp, mi-am dat seama că nu am cu cine 
materializa bunele mele intenții. Elevilor le lipseau cunoştinţele 
elementare de cultură generală care i-ar fi ajutat să înțeleagă şi 
să asimileze noțiunile fundamentale ale disciplinei de 
specialitate. Erau pasivi, chiar indiferenți şi nu manifestau nici 
un semn de îngrijorare privind examenul de la finele anului 
şcolar. Am găsit explicaţia acestei stări de lucruri abia la 
examenul din sesiunea iunie, când elevii mei s-au dovedit 
contrariați, unii chiar iritați de faptul că nu le-am permis să 
copieze (ceea ce, probabil, era o practică generală). Drept 
urmare, aproape jumătate dintre ei au devenit restanţieri. Nici 
la următoarea examinare nu s-au dovedit mai bine pregătiți şi 
mulți dintre ei nu au promovat. Nu s-au îngrijorat nici de data 
aceasta. Primiseră, probabil, asigurări că lucrurile se vor 
rezolva în favoarea lor (doar au plătit!). 

Convingându-mă că patronul nu avea nevoie de oameni 
care să muncească, să asigure calitate pregătirii viitorilor 

învăţători şi educatoare, ci de angajați care să-l ajute la 
creşterea veniturilor, am renunţat la activitatea respectivă. 

Cele câteva luni de muncă la această S.RL. au 
reprezentat o experiență care mi-a dat posibilitatea să văd, din 
interior, cum o activitate de interes național este transformată 
într-o afacere ordinară, într-un comerţ cu diplome. 

Este condamnabilă uşurinţa cu care politicienii îşi dau 
girul pentru înființarea unor asemenea şcoli particulare care 
pregătesc cadre didactice, fără să ia în calcul daunele sociale, 
pe termen lung, pe care le pot produce acestea. 

Se ştie că un învăţător cu o pregătire precară, lipsit de o 
motivație adecvată, va da multe serii de absolvenţi ai ciclului 
primar slab pregătite, pentru care parcurgerea următoarelor 
trepte de şcolarizare este pusă sub semnul întrebării. Dar nu 
numai atât. Pierderile din punct de vedere educativ, în 
asemenea cazuri sunt incomparabil mai mari. Ce fel de 
educație poate să facă elevilor un învățător cu o personalitate 
deficitară în compartimentul educație? 

Privită sub aceste unghiuri, politica guvernanţilor în 
domeniul învățământului în general şi al pregătirii cadrelor 
didactice, în special, trebuie regândită şi retrasată. Oricâte şcoli 
ar fi construite sau reabilitate din temelii, oricât de modern şi 
de funcțional ar fi mobilierul din dotare, oricâte calculatoare, 
fie ele şi de ultimă generație, conectate la internet ar exista în 
şcoli, nimic nu dă valoare şi substanţă actului educațional dacă 
nu este realizat de dascăli excelent pregătiți şi superior 
motivaţi, dacă nu există educatori adevăraţi. 

Me hil f A ilà . e 


Era iarnă. O lampă de cinci focuri cu petrol, cu sticla 
afumată, pâlpâia gata, gata să-şi dea duhul. În încăperea joasă, 
neîncăpătoare, toate cele opt persoane care alcătuiau familia se 
adunaseră la căldură şi, aşteptând să-şi potolească foamea, mai 
schimbau o vorbă şi plănuiau treburile pentru a doua zi. 

Mie, prâslea al familiei, timpul dintre întoarcerea de la 
şcoală şi înserare nu-mi ajunsese pentru tras cu sania şi pentru 
joacă, iar lecţiile rămăseseră nefăcute. 

Eram în clasa I şi aveam de transcris un text dintr-o lecţie 
al cărei titlu nu mi-l mai amintesc. La lumina chioară a lămpii, 
pe un capăt de laiţă şi stând în genunchi m-am apucat de scris. 
Când am ajuns la propoziția „Moşul era mai țanţoş ca un 
cocoş”, am scris cuvintele mai şi fanțoş legate între ele. Dându- 
mi seama de greşeala făcută am exclamat: vai, am legat pe mai 
cu fanțoş! Sora mai mare, Hareta, care se afla lângă mine cu o 
foarfecă în mână a intervenit prompt: Lasă că le dezleg eu, cu 
foarfeca! Toţi cei de față au râs, iar acest episod, cu nota sa 
hazlie a intrat în memoria colectivă a familiei, fiind deseori 
pomenit. 

Ca şcolar la început de drum, scriam şi învățam cu 
tragere de inimă, eram atent şi participam la lecţii, iar din 
partea învăţătoarei primeam laude, nu şi premii, care erau 
destinate copiilor ai căror părinți se situau pe un palier social 
sau economic mai înalt. Rămân, totuşi, recunoscător acelor 

dascăli ai mei care, în cei şase ani cât am învăţat la şcoala din 
sat (patru clase primare şi două clase supraprimare), dându-și 
seama că din copilul care eram atunci s-ar putea alege ceva, au 
insistat pe lângă părinți să mă dea la învăţătură mai departe. 

Când m-am prezentat la concursul de admitere la Şcoala 
normală „Al. Vlahuță” de la Şendriceni-Dorohoi nu făcusem 
nici un fel de pregătire specială prealabilă. Eram destul de 
măricel, aveam 13 ani şi puteam să compar învățătura cu 
muncile agricole. Opţiunea pentru a merge la şcoală mai 
departe a venit fără ezitări. 

Am pornit cu dorința şi hotărârea de a reuşi, urmând să 
dovedesc pe parcursul anilor de şcoală ceea ce sunt în stare. 
Am devenit bursier în urma unui concurs şi mi-am menținut 
acest statut până la absolvire, iar în cursul superior (clasele a 
V-a — a VIII-a) m-am situat pe locurile doi şi trei în ierarhia 
clasei. Învăţam cu sârguință şi temeinic, înțelegeam că acest 
lucru este în folosul meu, că mi se deschid noi orizonturi după 
absolvirea şcolii, că numai astfel îmi pot împlini idealul 
profesional, acela de a deveni învățător. 

Dar, de ce învaţă oamenii, fie ei copii, tineri sau adulți? 
Care sunt mobilurile, imboldurile, impulsurile, într-un cuvânt 
motivele care îi determină să acumuleze cunoştinţe şi abilități, 
comportamente şi atitudini? 

Când scriam mai sus că în clasele primare îmi făceam 
temele şi învățam cu tragere de inimă ca să mă bucur de 
laudele învăţătoarei, numeam, de fapt, două mobiluri (motive) 
ale activității mele: interesul, atracția față de învățătură, acesta 
fiind un motiv intrinsec, şi dorința de a fi lăudat, un motiv 
extrinsec (ce venea din afară). 

La şcolarii din clasele I-IV predomină motivele din a 
doua categorie, exterioare: dorinţa de a primi note bune, de a fi 
premiant, de a fi lăudat de învățător şi părinți, de a se afirma în 
fața celorlalți copii cu care se află în competiţie, de a obţine 
recompense din partea părinților, de a evita pedepsele etc. 

Învăţătorii care au aprofundat capitolul din Psihologie 
destinat motivaţiei cultivă învăţăceilor lor motive stabile, 
puternice şi diversificate. Elevii lor vin la şcoală deschişi la 
suflet, fără reţineri, cu plăcere, îşi pregătesc temeinic temele, 
participă activ şi cu mult interes la lecţii. Clasa de elevi a unui 
bun învăţător oferă, în timpul lecţiilor imaginea unui stup de 
albine. Fiecare copil munceşte sârguincios, iar la fiecare 
întrebare se ridică o pădure de mâini agitându-se, care exprimă 
dorinţa fiecărui copil de a răspunde. 

Mobilurile sau motivele potențează energetic şi afectiv 
activitatea de învăţare (ca de altfel orice activitate umană) şi se 
dobândesc prin educaţie. Îmi vine în minte un exemplu. 

O mamă îşi duce, cu emoție, fetița la şcoală în ziua 
inaugurală a clasei I. La despărțire a copleşit-o cu sfaturi şi 
îndemnuri, iar când a luat-o acasă i-a cerut să-i povestească 
amănunțit tot ce-a făcut pe parcursul celor patru ore. Printre 
altele, învăţătoarea le-a prezentat copiilor abecedarul şi 
aritmetica şi le-a făcut recomandări cum să le folosească şi cum 
să le păstreze. 

A doua zi, în graba pregătirilor pentru plecarea la şcoală, 
mama i-a cerut fetiţei să explice imaginile de pe coperţile 
cărților. Era o verificare a modului cum şi-a însuşit noua 
şcolăriță „prima lecție”, prilej cu care i-a strecurat şi un 
îndemn: la şcoală trebuie să mergi totdeauna cu lecţiile bine 
ştiute, să nu te faci de râs. În felul acesta a fost pusă prima 
cărămidă la edificarea unui mobil al învățăturii. Pornită pe un 
drum bun încă din clasa I, fetița în cauză a avut un parcurs 
şcolar ireproşabil, dovedind o atitudine pozitivă față de 
învățătură pe toată durata şcolarității. 

Demn de reţinut este faptul că nimeni nu se naşte cu 
dragoste sau repulsie față de şcoală. Mobilurile învăţării se 
formează, se dobândesc la fel ca orice achiziţie umană. 

Înclin să cred că angajarea tuturor copiilor în activitatea 
de dobândire a cunoştinţelor, încurajarea şi stimularea lor 

printr-o gamă variată de mijloace, crearea unei ambianţe de 
încredere şi de muncă, reprezintă cheia succesului în prestația 
învățătorului. 

Sunt şi copii cu o dotare intelectuală mai modestă, care 
progresează lent în învăţare şi care necesită un tratament 
special, o atenţie sporită. Învățătorul îi descoperă pe aceştia 
încă din primele zile ale clasei I, lucru uşor de realizat. Reacția 
imediată a unor dascăli este de a scăpa de ei, fie lămurind 
părinţii să-i mai ţină un an acasă, să se maturizeze intelectual, 
fie pasându-i altui coleg, în cazul că se face o echilibrare 
numerică a colectivelor de elevi sau, şi mai grav, îi neglijează 
şi-i lasă repetenţi. Oricare ar fi procedeul folosit, este incorect. 
Nu-i consider învățători de elită pe cei care obțin rezultate 
foarte bune, lucrând numai cu copii aleşi. 

Regretatul învățător emerit Gh. Sireteanu în îndelungata 
sa carieră de dascăl nu a lăsat nici un elev repetent. Se apleca 
cu înțelegere şi răbdare asupra fiecărui copil care întâmpina 
dificultăți în învăţare, îşi sacrifica după-amiezile pentru a lucra 
cu aceştia, îi ajuta să progreseze fiecare în ritmul său, 
încurajându-i şi dându-le, astfel, aripi pentru învățătură în 
treptele următoare. Copiii care au avut privilegiul de a învăța 
cu acest mare învăţător şi mare OM îi păstrează o neştearsă şi 
veşnică recunoştinţă. 

Altfel stau lucrurile cu motivele învăţării la elevii de 
gimnaziu şi de liceu. O dată cu creşterea capacităţii de 
înțelegere a marilor probleme ale vieţii pe măsura lărgirii 
orizontului de cunoaştere, adolescenţii şi tinerii învață sub 
imperativul altor mobiluri, ghidaţi de idealuri gnoseologice şi 
profesionale care corespund structurii intime a personalității 
fiecăruia. Apar, astfel, interesele pentru aprofundarea unor 
domenii de cunoaştere sau de activitate, orientarea spre o 
profesie sau alta, preocuparea pentru elaborarea traseului de 
viață şi profesional, care devin motive deosebit de puternice. 

Aşadar, la vârsta preadolescenței şi adolescenței 

predomină motivele intrinseci ale învăţării care ţin de 
conştiinţă, de convingerile, de idealurile fiecăruia. Devenind 
elev normalist, ştiam cu precizie de unde am plecat şi unde 
trebuie să ajung, precum şi ce trebuie să fac pentru a-mi 
îndeplini țelul propus. În condiţiile date nu se impuneau 
intervenţii coercitive din partea părinţilor sau a altor factori. 
Atitudinea față de şcoală şi față de învăţătură fusese trasată, din 
interior, încă de la concursul de admitere. O dovadă, în acest 
sens, este şi faptul că în cei opt ani, cât am fost elev la 
Şendriceni, părinţii nu au fost nevoiţi să ceară lămuriri despre 
situația mea la învățătură şi din această cauză nici nu au ştiut 
cum arată un catalog. 

Aceeaşi atitudine faţă de învățătură aveau toți colegii mei 
(cu foarte mici excepții), fii de ţărani, veniți de pe meleagurile 
Moldovei, Bucovinei şi Basarabiei, la Şendriceni, să se facă 
învățători. Nici condiţiile precare de viață pe care ni le oferea 
şcoala, nici urmările dezastruoase ale războiului şi ale secetei 
care i-a urmat, nu ne-au abătut de la realizarea ţelului propus. 

Informatiu gi formatiu 


Într-o splendidă zi de septembrie, când razele calde ale 
soarelui se prefirau printre crengile copacilor încărcate încă de 
podoaba frunzelor, când lumina începea să capete culoarea 
mierei, iar bătrânul Copou tânjea după animația şi tinerețea de 
care este invadat în perioada cursurilor universitare, mă 
plimbam cu amicul şi colegul meu de breaslă, Mihai Anisie, 
bucurându-ne de vremea frumoasă, de aerul curat, şi discutam 
ca de fiecare dată, despre cele ce se mai întâmplă în ţară şi în 
lume, despre familie şi multe altele. 

Nu lipsesc din obişnuitele noastre şuete nici problemele 
învățământului şi educației, care, în tranziția originală şi 
nesfârşită din ţara noastră, trec prin prefaceri dramatice. 
Reforma învățământului în tranziția românească — spune 
amicul meu — s-a făcut şi se mai face după inspirația fiecărui 
demnitar care se perindă la portofoliul ministerului de resort, 
operând schimbări de dragul schimbărilor, ca într-o întrecere 
socialistă de altădată. Nu reuşeşte să-şi facă efectul o inovație, 
introdusă de un ministru, pentru că vine altul şi face 
schimbarea schimbării. 

În urma unei asemenea „dezbateri” mi-a încolțit ideea 
acestui eseu care îşi propune câteva precizări şi delimitări 
terminologice în beneficiul celor ce fac primii paşi în cariera 
didactică. 

Tinerii absolvenți de şcoli normale şi de facultăţi, care 
îmbrățişează profesia de educatori, se află la începutul unui 


38 


drum fascinant şi promițător dar presărat cu dificultăți 
neprevăzute. Ei se află în situația turistului care, atras de 
mirificul înălțimilor, se avântă să escaladeze pieptişul unui 
munte, greu accesibil, fără să dispună de echipamentul şi 
ustensilele trebuitoare. Pregătirea de specialitate dobândită în 
anii de studii şi entuziasmul debutantului nu sunt suficiente 
pentru a face faţă multiplelor şi complexelor solicitări. 

Disciplinele psihopedagogice, metodica specialități şi 
practica pedagogică, aflate în mare suferință în facultăţile cu 
profil didactic, nu oferă studenţilor, viitori profesori, 
cunoştinţele şi abilitățile necesare unui viitor dascăl. Tratate cu 
superficialitate şi dezinteres de studenți, (apreciaţi, totuşi, cu 
note maxime de către profesori), disciplinele destinate 
pregătirii psihopedagogice a viitoarelor cadre didactice rămân 
cenuşăresele învățământului românesc. 

Aşa se face că tinerii profesori păşesc în şcoli având o 
imagine incompletă, uneori deformată despre activitatea pe 
care urmează să o desfăşoare. Cei mai mulți dintre ei consideră 
că pregătirea de specialitate, pentru care au obținut note mari la 
examenul de licenţă, le poate asigura reuşita în activitatea la 
catedră, adică de a-i învăţa pe elevi matematică, fizică, istorie, 
chimie etc., la nivelul prevederilor programelor şcolare. 

Dacă profesorii reuşesc să-i ajute pe elevi să-şi 
însuşească, la un nivel corespunzător, cunoştinţele cerute de 
programele de învățământ, este un lucru foarte bun, dar 
incomplet. Prin aceasta ei realizează doar latura instructivă, 
informativă a procesului de învățământ. Or, educația şcolară, în 
înţeles larg, include, pe lângă componenta informativă, şi latura 
formativ-educativă, apreciată ca fiind foarte importantă. Mihail 
Sadoveanu, în amintirile despre învățătorul său, Domnu” 
Trandafir, surprinde cu fineţe cel de al doilea aspect, despre 
care am pomenit mai sus: „Iu bagi de seamă că nu-ţi vorbesc 
de gramatică şi aritmetică. Şi nici nu-ţi voi vorbi. Acestea se 
făceau bine; băieții învățau după puterile lor; dar sunt nişte 

lucruri aşa de neînsemnate când le pui față în față cu învățătura 
cealaltă, sufletească, (s.n.) pe care ne-o da Domnu”! Şi ne-o da 
această învățătură, nu pentru că trebuia şi pentru că i se plătea, 
dar pentru că avea un prisos de bunătate în el şi pentru că în 
acest suflet era ceva din credinţa şi curăţenia unui apostol.”!. 

Învățătura cealaltă, sufletească, pe care o oferea cu 
generozitate elevilor săi Domnu” Trandafir, şi pe care o prețuia 
atât de mult copilul Sadoveanu, era educația ce o primeau 
copiii de la dascălul lor, căruia îi scânteiau ochii când le vorbea 
despre faptele de vitejie ale strămoşilor insuflându-le, astfel, 
dragostea faţă de trecutul neamului, îi învăţa rugăciuni, cântece 
şi alte multe lucruri care le-au rămas în suflete ca nişte semințe 
bune ce au rodit mai târziu, le citea poveşti şi basme, îi iubea 
ca şi cum ar fi fost copiii lui. 

Informarea şi formarea, sau în termeni uzuali instruirea şi 
educarea, sunt componentele fundamentale ale procesului 
didactic, ale actului educaţional, în sens larg. Între aceste două 
componente există un raport determinativ reciproc. Învăţarea, 
acumularea de cunoştinţe (informarea, deci) determină 
dezvoltarea proceselor şi capacităților intelectuale şi 
motivaționale antrenate în acest act, şi invers, un nivel mai 
ridicat al intelectului va facilita şi spori randamentul elevilor în 
activitatea de învățare, de informare. 

Dacă pentru activitatea de instruire a elevilor există 
criterii şi instrumente de evaluare, în domeniul formării, al 
educației, lucrurile nu se prezintă la fel. Neexistând programe 
analitice pentru componenta formativ-educativă şi nici 
standarde de cuantificare, dascălii procedează fiecare după cum 
îi dictează propria conștiință. 

Aspectele formative ale procesului de învățământ nu 
trebuie restrânse doar la educația intelectuală. Ele trebuie 


! Mihail Sadoveanu, Domnu’ Ti randafir, în volumul Prietenul de la catedră, Ed. 
Tineretului, București, 1962, p. 10-11. 

extinse la toate laturile personalității: morală, estetică, fizică. 
Obiectele de studiu includ nelimitate valențe educative care, 
valorificate cu pricepere, cu meşteşug, pot contribui la 
înflorirea personalităţii copiilor. Deosebit de actuale rămân 
cuvintele lui Plutarh: „Sufletul copilului nu este un vas pentru 
umplut cu cunoştinţe, ci un cămin ce trebuie încălzit.” 

Analiza mai amănunțită a educaţiei şcolare evidenţiază 
faptul că între componenta informativă şi cea formativă nu se 
poate face o delimitare strictă, că ele se întrepătrund şi se 
condiționează una pe cealaltă. 

Am căzut de acord cu amicul meu că o clarificare, pentru 
tinerii dascăli, a conceptelor vehiculate pe parcursul acestei 
scrieri, poate fi un câştig pentru calitatea şi eficiența actului 
educațional. 

Cu plăcere şi cu nedisimulată emoție evoc momente, 
aspecte şi evenimente pe care le-am trăit şi care mi-au 
îmbogăţit viața şi activitatea în cei opt ani de învățătură la 
Şcoala normală „Al. Vlahuţă” de la Şendriceni-Dorohoi, ani de 
referință în devenirea mea ca om şi ca dascăl, şi care mi-au 
influenţat benefic întregul parcurs al vieții. 

Varietatea reliefului şi neîntrecutele frumuseți ale 
împrejurimilor şcolii ne tonificau voinţa şi capacitatea de a 
rezista condiţiilor vitrege în care trăiam şi învățam: căldura 
extrem de puţină în sălile de clasă şi în dormitoare, în iernile 
lungi şi grele; apa curentă, de foarte bună calitate, captată şi 
distribuită prin cădere, printr-un sistem primitiv şi ineficient nu 
satisfăcea, nici pe departe, nevoile consumului zilnic. O bună 
parte din apa necesară la bucătărie, spălătorie şi alte utilități o 
căram de la cişmea cu sacaua noi, elevii. Curentul electric, 
oferit doar câteva ore seara, produs de un grup electrogen 
propriu, pe care îl porneau prin impuls de mişcare elevii, era 
nesatisfăcător. Baia corporală se făcea în mare viteză din cauza 
rezervei mici de apă caldă (uneori eram nevoiți să ne deplasăm 
la baia publică a oraşului Dorohoi). Hrana insuficientă, de 
calitate îndoielnică, oferită după un meniu sărac şi invariabil, 
era preparată de persoane cu puțin interes şi lipsite de pricepere 
în arta culinară. În plus, a trebuit să suportăm şi urmările 
războiului şi ale secetei. 

În pofida acestor neajunsuri, animați în permanenţă de 
dorința nestrămutată de a deveni învăţători, studiam cu 
îndârjire, ne formam ca viitori profesionişti ai învățământului 

primar şi, totodată, ca inițiatori şi organizatori ai vieții cultural- 
artistice de la sate. Pentru acest din urmă obiectiv, desfăşuram 
o gamă largă de activități care ne atrăgeau, dar care ne 
consumau o bună parte din timpul destinat pregătirii lecţiilor. 

Corul şcolii, pe şase voci, aborda spre interpretare bucăți 
corale de mare complexitate şi rafinament (unele destinate 
formațiilor corale de specialişti), care necesitau un mare număr 
de repetiții mai întâi pe voci şi apoi în ansamblu. Unele repetiții 
şi chiar reprezentații erau dirijate de elevi talentaţi, din clasele 
mari. 

O parte dintre membrii formaţiei corale făceau parte din 
corul bisericii pentru susținerea slujbelor la care participam, cu 
regularitate noi, normaliştii, ca şi enoriaşii din parohia 
Şendriceni. 

Corul şcolii, împreună cu celelalte formații artistice, 
prezenta spectacole în şcoală cu prilejul diferitelor sărbători, pe 
scenele căminelor culturale din localităţile județului, precum şi 
pe scena teatrului din Dorohoi. La aceste spectacole sala era 
arhiplină, formaţiile şcolii noastre bucurându-se de meritate 
aprecieri din partea dorohoienilor. 

Pentru că fiecare elev normalist era un potențial dirijor al 
unei formații corale, el era pregătit în acest sens. Pe lângă 
faptul că activa în corul şcolii, era obligat să pregătească cu 
elevii şcolii de aplicaţie cântecele potrivite pentru vârsta lor şi 
să prezinte mici programe artistice în faţa practicanţilor, la 
finele trimestrului. 

Cu o parte a ansamblului coral şi cu efective reduse din 
celelalte formaţii artistice, ne deplasam în localităţile judeţului 
la cercurile culturale ale învăţătorilor, unde elevi din clasa a 
VIII-a participau la dezbateri, susțineau conferințe, iar 
formaţiile artistice prezentau programul pregătit pentru această 
ocazie. În felul acesta, viitorii învăţători se familiarizau cu 
viitoarea profesie, cu activitățile culturale pe care le vor 
desfăşura. 

Formaţia de dansuri populare, din care făceam şi eu 
parte, cuprindea un mare număr de membri şi avea un 
repertoriu bogat ce includea jocuri specifice Moldovei, ca şi 
Bucovinei. Aproape toţi elevii aveau în zestrea lor vestimentară 
costume naționale, folosite în zilele de sărbători şi la 
festivitățile prilejuite de date importante din viaţa şcolii. 

Un eveniment cultural de mare amploare, care solicita 
toate energiile şi priceperea organizatorilor era serbarea din 
preajma vacanței de iarnă, destinată, cu precădere, datinilor şi 
obiceiurilor de Crăciun şi Anul nou. Pregătirile pentru acest 
eveniment începeau cu mult înainte şi se făceau cu toată 
seriozitatea, cu pasiune chiar. 

Veniţi la Şendriceni din toate colțurile Moldovei, 
Bucovinei şi Basarabiei, elevii doreau să adauge programului 
acestei serbări măcar o părticică din specificul datinilor şi 
obiceiurilor din zona din care erau. Se perindau prin fața 
spectatorilor formaţii de căluți, de capre, de urşi, grupuri de 
irozi, de colindători şi urători, care de care mai iscusit pregătite 
şi interpretate. 

Cu nostalgie şi cu durere în suflet îmi amintesc cum 
prietenul şi colegul de bancă pe toată durata şcolii, Jenică 
Iordache, întruchipa Anul Nou, el fiind un adolescent mic de 
stat, slăbuț şi simpatic, pe care îl lua în braţe gârbovitul An 
Vechi. Acest frate de suflet al meu s-a prăpădit, însă, acum mai 
bine de un sfert de veac. 

Dificultatea cea mai mare pentru organizatorii serbării 
era procurarea costumelor şi a recuzitei. Multe dintre acestea 
erau aduse de către „artişti” din satele lor, dând farmec şi 
culoare rolurilor interpretate. 

Ca viitori intelectuali, elevii normalişti făceau din lectură 
o activitate de maximă importanță, folosind în acest scop 
serviciile bibliotecii şi procurarea de cărți pentru încropirea 
unei biblioteci personale. Colegii mei, Mihai Munteanu şi 
Dumitru Tudose au avut privilegiul de a gestiona, timp de mai 

mulți ani, fondul de carte al bibliotecii, fapt pentru care erau 
invidiați şi curtaţi de cei cărora pasiunea cititului le intrase în 
sânge. Mărturisesc că cea mai mare parte din achiziţiile 
culturale le-am dobândit în cei opt ani de şcoală la Şendriceni. 
Citeam aproape în orice condiţii. În clasă, în orele de meditaţie 
când liniştea era deplină, dar şi în pauze, când fiecare dintre 
băieți avea preferințele lui: unii cântau la vioară, alții doar 
chinuiau strunele şi scoteau sunete ce zgâriau auzul, alții îşi 
exersau vocile sau descifrau notele unei bucăţi muzicale pe 
care o aveam de pregătit pentru ora de muzică vocală, alții 
susțineau pe viorişti bătând tactul în pupitre, alţii se hârjoneau 
sau jucau leapşa. Puterea de concentrare a atenției era aşa de 
mare asupra acelor citite, încât nu auzeam şi nu vedeam nimic 
din ceea ce se petrecea în jurul meu. Dar cele mai plăcute şi 
mai gustate clipe de lectură erau cele petrecute în parcul umbrit 
şi răcoros unde, concertele păsărelelor care îl populau, dădeau 
farmec şi imbold acestei captivante ocupaţii. 

Pot spune că plăcerea, pasiunea pentru citit am căpătat-o 
datorită unei conjuncturi fericite. În sat, pe aceeași uliţă cu 
mine locuia un coleg de şcoală normală cu vreo doi ani mai 
mic, pe nume Neculai Cântec (odihnească-l Domnul în pace 
pentru că s-a prăpădit în plină tinereţe), ce avea la dispoziţie o 
bibliotecă mărişoară rămasă de la fratele său, învăţător, care 
murise pe frontul de Răsărit. Acest băiat pentru care lectura era 
o adevărată pasiune, îmi împrumuta şi mie cărţile preferate, pe 
care le devoram în timpul vacantelor. 

Alături de celelalte formații artistice despre care am 
pomenit, exista şi un taraf de muzică populară, susținut de 
talentați instrumentişti, taraf ce se primenea mereu, pe măsură 
ce unii membri părăseau grupul o dată cu absolvirea. În 
perioada de afirmare a generației mele, sufletul tarafului era 
Ghiţă Severincu, coleg de clasă şi premiant I în toți anii. Era un 
aprig mânuitor al arcuşului, un bun dirijor şi organizator al 
formaţiei. Prin nu mai ştiu ce concurs de împrejurări m-am 

pomenit şi eu în acel taraf, pentru a ţine hangul, folosind vioara 
pe post de cobză, deşi nu străluceam în acest domeniu. 

Intrase în tradiția acestei formații instrumentale ca de 
ziua directorului nostru, C.N. Iancu, să cânte sub geamurile 
locuinţei lui cele mai frumoase melodii. 

De asemenea, la anumite sărbători cântam în sala de 
mese pe toată durata servirii prânzului de către cele două serii 
de elevi. Totodată, suita de melodii populare, interpretată de 
taraf, reprezenta unul dintre cele mai gustate şi apreciate puncte 
din programele serbărilor susținute în şcoală sau la căminele 
culturale din comunele județului. 

Muzica vocală şi instrumentală erau obiecte de studiu cu 
o mare valoare formativă în pregătirea viitorilor învăţători, a 
acelora care trebuiau să întemeieze la sate formații corale, chiar 
şi instrumentale, să le dezvolte copiilor din ciclul primar 
interesul şi aptitudinile pentru arta sunetelor, dragostea pentru 
neîntrecutele frumuseți ale folclorului muzical. Elevii şcolilor 
normale aveau la dispoziție opt ani ca să-şi dezvolte abilitățile 
muzicale vocale şi instrumentale, pentru a deveni pricepuți 
organizatori de coruri şcolare sau ale căminelor culturale. 

Oare cei care preconizează pregătirea învăţătorilor prin 
colegii universitare cu durata de trei ani s-au gândit că această 
modalitate este inacceptabilă, avându-se în vedere 
complexitatea pregătirii învăţătorilor şi educatoarelor? 

Şcolile normale reprezintă o structură consolidată şi 
verificată în timp, privind calitatea pregătirii cadrelor didactice 
pentru învăţământul preşcolar şi primar. A renunţa la această 
modalitate în favoarea alteia, prezumtiv mai bună, înseamnă a 
da vrabia din mână pe cioara de pe gard. Ar fi o greşeală 
monumentală, pe care istoria învățământului o va condamna, 
cu certitudine. 

Cuacăni de la Senduiceni 


Multe amintiri care au străbătut negura anilor ce s-au 
scurs, şi-au găsit locul în eseurile cuprinse în prezentul volum. 
Ele pun în lumină aspecte relevante privind modul cum erau 
pregătiţi normaliştii de la Şendriceni pentru profesia de 
învăţător. 

Viaţa de zi cu zi timp de opt ani într-o familie cu câteva 
sute de suflete, aşa cum era cea a Şcolii normale din 
Şendriceni, cuprindea şi zone mai puţin expuse vederii şefilor, 
aspecte şi manifestări hazlii care dădeau farmec şi culoare 
existenţei noastre gri şi izolate. 

Plecările în oraş erau strict controlate printr-un sistem 
riguros de evidență, şi numai cu bilet de voie semnat de 
director. Învoirile generale se dădeau o dată pe lună, dar dacă 
aveai de rezolvat o problemă urgentă, de genul întâlnirii cu fata 
iubită, recurgeai la un şiretlic. Încălţat cu ciupici şi cu o gheată 
ruptă în mână, care a mai fost folosită şi de alți elevi în acelaşi 
scop, te aşezai în şirul celor ce solicitau învoire, aliniați în 
holul principal al şcolii şi obţineai semnătura mult dorită. 

Abia după aceea începea febra pregătirilor vestimentare 
care cuprindea întreaga clasă. O îmbrăcăminte frumoasă, 
impecabilă, care să facă impresie, nu era un lucru uşor de 
realizat. În timp ce specialistul clasei îl bărbierea şi tundea pe 
cel grăbit să ajungă la întâlnire, ceilalți colegi căutau costumul 
de haine cel mai elegant, la care asortau cămaşa şi cravata, 
ghetele cele mai bune, lustruite cu cremă Gladys, pălăria şi 
pardesiul le asortau cu ghetele, iar briantina şi apa de colonie, 
folosite fără zgârcenie, încheiau gama pregătirilor. 

Astfel, gătit ca un mire în fața altarului, fericitul 
îndrăgostit pleca în mare grabă, pe potecile cele mai scurte, ca 
să nu întârzie la mult visata întâlnire. Colegii urmau să ducă 

tratative cu pedagogul şi cu şeful de meditaţie să nu bage de 
seamă ora nocturnă la care respectivul învoit se întorcea din 
oraş. Ca să se achite față de colegii care l-au ajutat să arate ca 
scos din cutie, cel în cauză era obligat să povestească, în 
amănunt filmul întâlnirii, fără înflorituri. 

Pentru elevii din ultimele clase evadările nocturne din 
internat, cu sau fără ştirea pedagogului erau o practică destul de 
frecventă. Plecările aveau loc înainte de baricadarea uşilor care 
dădeau în exterior şi revenirea după ora 6, când uşile se 
deschideau din nou. 

KKK 

Dacă aveai, cu adevărat, o problemă de sănătate, sau dacă 
voiai să chiuleşti o oră sau mai multe, mergeai la infirmerie, la 
madam Georgescu, infirmiera, ce semăna cu un butoiaş 
ştrangulat la mijloc, prevăzut cu două picioare scurte, şi care 
avea cunoştinţe de medicină cam câte aveam eu despre 
zborurile cosmice. Pe loc îți administra o doză zdravănă de 
purgativ, acesta fiind singurul leac pe care madam Georgescu îl 
dădea, fără excepție pentru orice suferință, considerându-l, 
probabil, un fel de panaceu universal. La drept vorbind nu prea 
se merita să înghiți o lingură de sare amară pentru a evita 
primirea unei note proaste, dar aşa gândeam noi, cu mintea de 
atunci. 

Fiind o comunitate închisă şi izolată, posibilitățile noastre 
de comunicare cu exteriorul erau extrem de reduse. În afară de 
rechizitele şcolare, pe care le cumpăram de la un micromagazin 
amenajat într-o clădire anexă, şi gestionat de un elev mai mare, 
nu ne puteam procura nici un fel de alte bunuri trebuitoare 
decât din Dorohoi. Tutunul îl aducea Miluţă Pavel, un coleg cu 
un an mai mare, de la prăvălia din satul Ghilia, contra unui 
comision exprimat într-un număr de țigări. 

Când era învoire generală, cei mai teribilişti dintre noi 
intrau şi într-o crâşmă murdară şi puturoasă, în care, la mese 
şubrede şi slinoase, beam nişte vin oţetit şi îndoit cu apă care 

ne provoca dureri de cap, tratabile doar cu miraculosul purgativ 
al madamei Georgescu. Întotdeauna eram obsedaţi de teama de 
a nu depăşi ora până la care era învoirea. 

Năravul fumatului l-am deprins extrem de uşor. După ce 
am fumat câteva țigări, pentru a le încerca gustul, am devenit 
dependent de nicotină şi numai după mulţi ani, şi cu mari 
eforturi de voință, m-am debarasat de această patimă. Mult mai 
târziu mi-am dat seama că eram nişte copii proşti care ne 
afumam plămânii şi inspiram, odată cu fumul, mirosul 
pestilenţial al unui closet fără apă curentă şi fără scurgere. 

În anotimpurile calde şi pe vreme bună mergeam pe 
dealul din spatele spălătoriei, urcând prin pădure o pantă 
abruptă care ne punea mari probleme la urcat, dar şi mai mari 
la coborire. Acolo, în vârful dealului fumam în aer liber, 
admiram peisajul care ni se înfățişa privirii, citeam, sau chiar 
ațipeam, mângâiaţi de razele blânde ale soarelui. 

Când timpul nu era prielnic pentru asemenea evadări în 
decorul natural mai îndepărtat, foloseam plimbările prin parc, 
pe malul lacului sau odihna binefăcătoare în insulă, unde 
meditam şi visam cu ochii deschişi. Erau poate cele mai 
frumoase clipe de linişte sufletească, de triere şi ordonare a 
gândurilor, de făurire a proiectelor, de libertate deplină a 
fanteziei, stimulată de corul alterat de falseturi al broaştelor şi 
de cântecele melodioase ale păsărelelor adăpostite în sălciile 
plângătoare. 

Kk k 

Terenul nostru de sport era situat pe şesul pârâului Buhai, 
având pe el iarbă cât păr în barba spânului, în schimb, existau 
spini, bălării şi denivelări din belşug. Acolo ne dezbârnam 
unghiile de la picioare alergând după o minge roasă şi mereu 
dezumflată. 

La meciurile oficiale, cu arbitru dotat cu fluier, apărea o 
problemă greu de rezolvat: lipsa echipamentului adecvat şi, 
atunci, recurgeam la paliative. Pentru că chiloţii nu erau, pentru 

noi, fiii de țărani un accesoriu vestimentar uzual la acea vreme, 
pentru a fi echipați corespunzător, retezam izmenele de 
deasupra genunchiului, prindeam prohabul cu două agrafe, 
încălţam tenişii personali sau de împrumut şi încingeam nişte 
meciuri de pomină. Eu nu eram nici foarte amator, nici prea 
priceput într-ale fotbalului dar, când nu se găsea altul mai bun, 
eram cooptat pe post de bec, asemănător cu al lui Cristian 
Chivu. 
Kk k 

Evenimentul care a întrerupt mersul normal al vieții şi 
activității noastre la Şendriceni a fost evacuarea şcolii, plecarea 
în refugiu. O adevărată catastrofă socială care a zdruncinat din 
temelii viața şi munca oamenilor, a curmat destine, a schimbat 
cursul istoriei. 

Îmi amintesc vag pregătirile febrile pentru plecare, 
dezorientarea, haosul şi incertitudinea care domneau. Eu nu am 
plecat cu şcoala în acel exod. A trebuit să o însoțesc pe sora 
mea Aglaia, învățătoare, care avea doi copii mici şi pleca cu 
Inspectoratul şcolar judeţean Botoşani, cu un tren de marfă cu 
destinația Argeş. Aveam 15 ani neîmpliniți, receptam şi 
înțelegeam evenimentele cu mintea de copil şi nu reuşeam să 
cuprind adevărata dimensiune a dezastrului în mijlocul căruia 
mă aflam. 

La Bucureşti, unde trenul nostru trebuia să fie dirijat spre 
Piteşti, în Gara de Nord domnea debandada şi deruta generală 
şi arăta ca un adevărat viespar. Când garnitura în care mă aflam 
părăsea gara, cu direcția Piteşti, urletele sirenelor ne însoțeau şi 
parcă ne grăbeau să ieşim din raza cumplitului bombardament 
ce s-a produs în urma noastră. Era ziua de 4 aprilie 1944 când a 
avut loc cel mai mare bombardament asupra capitalei şi a Gării 
de Nord. A fost şansa noastră, pentru că nimeni nu poate şti ce 
s-ar fi întâmplat dacă nu plecam cu doar câteva minute înainte 
de producerea deflagrației. 

Comandamentul pentru refugiați de la Piteşti ne-a 

repartizat în comuna Hinţeşti, la vreo 5 kilometri de oraş, un 
sat mare, cu gospodării frumoase şi am locuit într-o cămăruță 
la Costică Voicu, o familie cu care ne-am acomodat repede şi 
ne-am înțeles bine. Ca toți locuitorii aşezării, familia Voicu 
avea livezi de pruni, făcea mii de litri de ţuică, pe care o 
comercializa şi realiza venituri frumoase. Un fapt care m-a 
frapat era modul cum se scotea ţuica din butoiul mare, pe 
vrană, cu ajutorul unui ţoi legat cu sfoară, cu capacitate de 50 
sau 100 de mililitri, numit ciocan. Gâga Rada, mama 
gospodarului, mă îmbia uneori şi pe mine cu câte o măsură de 
licoare cu parfum de prune pe care ea o aprecia şi o degusta 
cam des, fiind mai tot timpul cu nasul roşu, ofertă pe care eu o 
refuzam. Eram prea tânăr pentru a mă deda la asemenea 
tentaţii. 

În această zonă, toată lumea purta greutăţile pe cap, 
inclusiv găleata cu apă, aşezate pe un colac, numit comănac, 
confecționat din cârpe, destul de gros şi moale, pentru a asigura 
stabilitate obiectelor purtate şi pentru a atenua durerea 
provocată de presiunea ce se exercita asupra calotei craniene. 
Foarte repede am învăţat şi eu să duc găleata cu apă pe cap, 
treabă deloc uşoară pentru un neiniţiat. Trebuie să ai un mers 
lin, cu paşi măsuraţi, cu mlădieri ale trupului astfel ca să previi 
balansarea găleții şi revărsarea apei peste margini. 

Când am aflat că şcoala şi colegii mei se află la Craiova, 
găzduiți la Liceul „Gheorghe Chitu”, am plecat acolo. A fost o 
adevărată aventură. Trenurile supraaglomerate, cu călători pe 
scări, pe tampoane şi pe acoperişuri, circulau haotic. Mi-am 
găsit cu greu un loc pe acoperişul unui vagon, unde am fost 
buzunărit şi jefuit de puţinul bagaj pe care îl aveam, ajungând 
la destinaţie după vreo două zile. După multe căutări am aflat, 
liceul „Buzeşti”, unde normaliştii de la Şendriceni erau cazaţi 
într-o mansardă şi făceau cursuri după-amiază la Liceul Clasic. 
În mansarda de la „Gheorghe Chitu” era aglomeraţie, mare 
înghesuială şi mizerie. Chiar a doua zi m-am trezit plin de 

păduchi şi de râie, de care am scăpat cu mare greutate. 

Când a trebuit să revenim în Moldova, eu m-am întors la 
Piteşti ca să o ajut pe sora mea, cu bagajele şi copiii să ajungă 
la Botoşani. Până la laşi am călătorit cu trenul, dar de aici linia 
de cale ferată era distrusă în luptele ce s-au dat în acea zonă. 
Împreună cu colegul Ionică Onofrei, am plecat pe jos, urmărind 
calea ferată până în satul meu, situat la 5 kilometri de gara 
Vorniceni. Călătoria a durat vreo trei zile, mergând pe un frig 
de februarie-martie, şi dormind pe la casele unor săteni cu mila 
lui Dumnezeu. 

Clasa a III-a, începută la Craiova, am terminat-o la şcoala 
noastră dragă, în condiții extrem de grele, determinate de 
războiul devastator. 

Kk k 

Pe toată durata anilor de şcoală, dar mai ales când copiii 
erau în cursul inferior, părinții îşi vizitau odraslele în zilele de 
duminică sau alte sărbători, pentru a-i vedea, pentru a se 
informa despre mersul lor la învățătură şi pentru a le mai aduce 
câte ceva de mâncare. Aceste vizite erau aşteptate cu 
înfrigurare şi constituiau un eveniment fericit pentru fiecare 
dintre noi, ca şi primirea unei scrisori. 

De aceea, situațiile respective erau speculate pentru 
glume de felul: Vasile Fetescu, ţi-a venit de-acasă! sau Mihai 
Munteanu, ai o scrisoare la domnu” pedagog! Cel anunţat 
tresălta de bucurie şi se dezumfla când îşi dădea seama că 
fusese victima unei păcăleli. 

Evenimentele, faptele, împrejurările evocate în aceste 
pagini, apar acum într-o cu totul altă lumină, după ce s-au 
filtrat prin straturile temporale, care le-au erodat şi distorsionat, 
căpătând un parfum nostalgic şi provocând trăiri afective 
estompate. 

Ô scoală a muncii 


Şcoala normală „Al. Vlahuță” de la Şendriceni este 
situată la aproximativ 4 kilometri de oraşul Dorohoi, în partea 
de nord-vest a acestuia, pe un platou, un fel de terasă tăiată, 
parcă, în dealul care străjuieşte valea aluvionară a pârâului 
Buhai. Împreună cu celălalt deal, dinspre soare-răsare, de peste 
râul Buhai, adăpostesc aşezământul împotriva vânturilor şi 
furtunilor, şi alcătuiesc un cadru natural de o rară frumuseţe. 

Impunătoarea clădire a şcolii, construită pe fosta moşie a 
Obştii agricole „Cănănău” din Şendriceni, cumpărată de 
Ministerul Învăţământului şi destinată acestei şcoli, avea sălile 
de clasă la parter, dormitoarele la etaj, iar numeroasele 
construcții anexe se înşirau, ca prinse într-o horă, jur 
împrejurul clădirii principale. 

Ceea ce dădea farmec şi tihnă acestor binecuvântate 
locuri erau împrejurimile: imensul parc, cu ale cărui frumuseți 
ne încântam privirile, iar verdeaţa şi răcoarea lui ne aeriseau 
plămânii şi ne oxigenau creierul; iazul, în a cărui apă se 
oglindeau sălciile pletoase şi bisericuța de pe malul dinspre 
miază-zi; pădurea, care îmbrăca panta abruptă a dealului 
dinspre apus şi se întindea până spre Ghilia şi Lozna. Parcul, 
iazul cu insula şi păduricea au fost leagănul visurilor noastre 
adolescentine, ne-au ascultat spovedaniile şi ne-au alinat 
sufletele, ne-au redat liniştea în momentele grele şi ne-au 
vegheat lectura şi timidele încercări literare. 

Intrarea pe domeniul aşezământului de la Şendriceni era 
străjuită de o monumentală poartă, durată şi sculptată în stil 
maramureşean, care provoca admiraţie şi impunea respect 
pentru instituția în care te introducea. Imediat ce treceai de 
poarta-emblemă, în stânga se afla cişmeaua cu apă limpede şi 
rece, care ne potolea setea, ne răcorea şi ne da noi forțe pentru 

hârjoane şi jocuri, pentru muncă. Da, pentru muncă! 

Şcoala normală de la Şendriceni era o şcoală a muncii: 
muncă intelectuală, menită să-i ajute pe învățăcei să se întoarcă 
învăţători în satele lor, şi muncă fizică, de toate felurile, pentru 
autoîntreținere şi pentru transpunerea în fapt a principiului 
educaţiei prin muncă şi pentru muncă. „...cultul muncii şi al 
pasiunii pentru ea a devenit pentru elevii şi profesorii Şcolii 
normale o veritabilă călăuză în activitatea lor, pe toate 
dimensiunile vieţii şcolare şi extraşcolare”! afirmă autorii 
profilului de personalitate creionat profesorului emerit 
Constantin N. lancu, întemeietorul şcolii. 

Cultul muncii, despre care vorbesc autorii profilului sus 
pomenit, era o realitate, un principiu dominant în viaţa şi 
activitatea Şcolii normale, o normă educativă acțională. Şi era 
posibil acest lucru pentru că elevii normalişti veneau din lumea 
satelor, în care educaţia prin muncă era pe primul plan. 
Activitățile prestate la şcoală erau, de fapt, o continuare şi o 
diversificare a muncilor efectuate în familie. De aceea, munca 
din cadrul şcolii nu prezenta dificultăţi de familiarizare pentru 
elevi şi nu era considerată o corvoadă. 

În planul de organizare a activităţii şcolii erau prevăzute 
mai multe servicii pentru elevi, care vizau autoservirea. Astfel: 

- serviciul la bucătărie; 

- căratul apei cu sacaua; 

- serviciul pe clasă; 

- serviciul pentru predarea şi aducerea lenjeriei de la 
spălătorie; 

- plantonul de noapte pe coridoarele dormitoarelor; 

- tălatul şi aprovizionarea cu lemne a claselor şi 
dormitoarelor şi altele. 

Pe lângă acestea, erau muncile sezoniere la grădina de 


! Grig. Davideanu, Leon Timofte, în volumul Școala normală de la Şendriceni, Ed. 
Litera, Bucureşti, 1978, p. 68. 

legume a şcolii, întreţinerea şi recoltarea culturilor de pe cele 
cca. 30 de hectare ale şcolii, întreţinerea curăţeniei parcului şi 
curții. Orele de lucru manual se ţineau în atelierul de tâmplărie 
şi erau agreate de noi, elevii, conştienţi fiind că, la rândul 
nostru, îi vom învăţa pe copii să execute diferite lucrări. 

Timpul consumat cu diversele munci şi servicii 
reprezenta o parte semnificativă din orele libere sau din cele 
destinate studiului individual, meditaţiei cum îl mai numeam 
noi. Îmi face plăcere să precizez că meditaţia (pregătirea 
lecţiilor) era lucrul cel mai serios din tot ceea ce făceam noi la 
Şcoala normală. Aceasta se desfăşura în sălile de clasă, era 
supravegheată de către un şef de meditație, recrutat dintre 
elevii claselor din cursul superior, care se impunea cu o 
autoritate absolută, asigurând un climat de studiu în deplină 
linişte. Nu se vorbea nici în şoaptă, nu se auzea nici foiletarea 
cărţilor sau caietelor, ci doar bâzâitul muştelor. În ultimul sfert 
de oră al meditației, elevilor le era permis să comunice în 
şoaptă, să se consulte reciproc, să coopereze la rezolvarea unor 
probleme. Venerabilul nostru director, prof. C. N. Iancu, făcea 
controlul meditaţiei, la ore diferite, deschidea uşa fără nici un 
zgomot, făcea un tur al sălii cu un mers de pisică şi pleca la fel 
cum a venit. Nu permitea să fie salutat prin ridicarea în picioare 
spre a nu fi deranjați de la învăţare. 

Pentru a recupera timpul de studiu consumat cu diverse 
obligaţii de muncă, trebuia să procedăm la o mai atentă 
gospodărire a orelor rămase pentru meditaţie sau la scurtarea 
somnului cu o oră sau chiar mai mult, în perioadele încărcate 
ale anului şcolar (teze trimestriale, teze de sinteză, examene). 

Se ştie că la vârsta adolescenţei somnul este deosebit de 
plăcut şi necesar. Din această cauză posibilitatea de a ne trezi 
singuri, în zorii dimineții, când somnul este cel mai dulce, era 
exclusă. Cei ce doreau să fie treziți înainte de a suna 
deşteptarea trebuia să-l plătească pe elevul care făcea de 
planton în ultimul schimb, ca să facă acest lucru. Când reuşeam 

să ne dezmeticim din somnul profund, ne echipam în grabă şi 
ieşeam în îndrăgitul parc unde, în concertul matinal al 
păsărelelor şi sub mângâierea binefăcătoare a razelor călduţe 
ale soarelui, ce se strecurau printre coroanele dese ale 
copacilor, repetam cu glas tare lecțiile. Cu mintea limpede, în 
aerul tare al dimineții, randamentul studiului era incomparabil 
mai mare. 

Cu puţine excepţii, elevii Şcolii normale la care eram 
elev aveau o atitudine pozitivă faţă de învăţătură. Ca fii de 
țărani, veniţi la Şendriceni să se facă învățători, aveau o 
motivaţie simplă şi clară. Cine nu era sârguincios, nu depunea 
eforturi pentru a învăţa la nivelul cerinţelor, cu alte cuvinte 
cine nu trăgea de carte, era obligat să se întoarcă în sat şi să 
tragă de sapă. 

Şcoala normală, concepută şi statuată ca o şcoală a 
muncii, pregătea pe viitorii învăţători nu numai ca oameni ai 
cărții, ca intelectuali ai satelor, dar şi ca viitori gospodari — 
exemple pentru sătenii în mijlocul cărora trăiau. lată cum evoca 
Mihail Sadoveanu, în amintirile despre Domnu” Trandafir, 
această latură a personalităţii învățătorului său: „Într-o bună zi, 
iată că intră pe poarta ogrăzii doi străini. Băieții din clasă erau 
cu monitorii. Domnu”, în grădină, priveghea la descărcarea 
unui car cu fân. Era foarte gospodăros şi-i plăcea să se facă 
fiecare lucru cu rânduială.” (s.n.).. 

Kk k 

În cei 27 de ani cât am slujit Şcoala normală „Vasile 
Lupu” din laşi ca profesor, din care aproape 10 ani ca director, 
am încercat să imprim în pregătirea viitorilor învățători şi 
educatoare câte ceva din spiritul şi atmosfera care guvernau 
viața şi munca în Şcoala normală de la Şendriceni. Zadarnic. 
Treptat, şi tot mai accentuat după 1989, munca a căzut în 


! Mihail Sadoveanu, Domnu’ T; randafir, în volumul Prietenul de la catedră, Editura 
Tineretului, Bucureşti, 1962, p. 11. 

dizgrație, a fost ridicat la rang de virtute chiulul, îmbrățișat 
deopotrivă de elevi şi de mulţi profesori. Interesul lor pentru 
şcoală a scăzut dramatic, preocuparea dominantă fiind 
descoperirea unor căi facile de emigrare sau de pătrundere în 
lumea afacerilor. Un catren intitulat „La remorcă” exprimă, cu 
amărăciune, această stare de lucruri din învățământ: 

„De când economia ţării e-n derivă, 

Dăscălia nu mai este atractivă. 

Mulţi din cei ce, totuşi, o îmbrățișează, 

La discotecă, politică sau bar o remorchează.”! 

Tot mai puţine cadre didactice îşi dedică întreaga 
capacitate educaţiei generaţiilor de copii şi adolescenţi. Şi nu 
fără urmări: nivelul alarmant de scăzut al pregătirii 
absolvenţilor de gimnaziu, carente majore în educaţia moral- 
civică a elevilor, creşterea continuă a analfabetismului prin 
neşcolarizare şi prin abandon şcolar, înlăturarea muncii din 
arsenalul mijloacelor educative etc. 

Şi dacă relele din învățământul românesc vor continua să 
se înmulțească, unde se va ajunge? 


! Vasile Fetescu, Parfum de spini, Editura Pim, laşi, 2003, p. 55. 

Remnizni colegiale 


O frumoasă şi emoţionantă tradiție statornicită în multe 
şcoli o constituie reuniunile absolvenţilor pentru a aniversa 
zece, douăzeci sau mai mulţi ani de la despărțirea de colegi, de 
şcoală. Întâlnirile colegiale sunt organizate mai adesea de 
absolvenţii şcolilor cu internat, între care s-au legat prietenii 
trainice de-a lungul anilor petrecuţi împreună ca în sânul unei 
familii numeroase. 

PT) Legăturile sufleteşti formate în 

condițiile vieţii de internat se menţin 

peste ani şi-i atrag pe colegi, cu forță 

de magnetism emoțional, la întâlnirile 

> periodice cu şcoala şi cu dascălii care 
i i-au format. 

Trebuie să recunosc că nu mă 
număram printre profesorii buni, aşa 
numiții profesori de comitet, cum erau 
numiți unii colegi în argou şcolăresc. 
Eram plasat în categoria dascălilor 
d scorțoşi, a celor care le cereau elevilor 

Promoţia 1977 la întâlnirea SĂ învețe şi să aibă un comportament 
de 10 ani adecvat statutului lor. 

După absolvirea şcolii şi confruntarea cu exigenţele 
profesiei, cu examenele pentru obținerea gradelor didactice, 
optica foştilor elevi asupra prestațiilor didactice ale 
subsemnatului s-au schimbat radical. Cunoştinţele şi abilitățile 
dobândite la disciplinele pe care le-am predat i-au ajutat să se 
integreze în activitatea didactică, să promoveze examenul de 
definitivare în învățământ şi să facă faţă cerinţelor gradelor 
didactice următoare. 

Poate şi din aceste motive seriile de absolvenţi, la ale 

căror reuniuni colegiale am participat, s-au bucurat de prezența 
mea, iar eu m-am simțit fericit că sunt din nou în mijlocul lor. 
Un enunț, care vizează înalta menire a educatorilor 
dintotdeauna şi de pretutindeni, îmi persistă în memorie şi pe 
care îl actualizez: „Profesorul, de orice specialitate şi vârstă, 
trebuie să fie pentru învăţăcei o sursă nesecată de informaţii, de 
îndemnuri cu finalitate formativă şi nicidecum un emițător de 
opinii politice, de date autobiografice, de amintiri din viața 
personală sau de bancuri”. 

Participând cu puțin timp în urmă la reuniunea unei clase 
care a absolvit acum 25 de ani, am încercat să descopăr în 
figurile participanților, deplin  maturizate, trăsăturile 
adolescentine, care le dădeau i 
farmec şi candoare. Nu am 
reuşit să suprapun înfățişările 
lor de acum cu chipurile pe 
care le aveau cu mai bine de 
un sfert de veac în urmă. Din 4 
această cauză, pe câţiva dintre 
ei, pe care nu i-am mai 
întâlnit în acest interval de 
timp, nu i-am recunoscut... Şi 
m-am întristat. În aspectul lor 
de acum, în vârsta lor mi-am văzut, ca într-o oglindă 
încețoşată, dimensiunea reală a vârstei mele. 

Timpul a lucrat intens asupra fizicului lor producând 
transformări profunde. Activitatea profesională, viața socială şi 
familială au operat în plan psihic, moral şi comportamental. Cu 
bucurie am constatat că vorbele lor au măsură şi greutate, 
limpezime şi înțelepciune. Mi-am dat seama că am în față 
omeni maturi şi cumpăniți. În spusele lor sunt evocate 
experiențe profesionale, aspecte din viața de familie, fac 


5 | 
Promoţia 1978 la 25 de ani de la absolvire 


! Vasile Fetescu, în Flori târzii, Editura Cutia Pandorei, Vaslui, 2002, p. 132. 

referiri, cu nedisimulată mândrie, la proprii copii, liceeni sau 
studenți. 

Şi modul de a se distra poartă pecetea timpului scurs de 
la absolvire. Dansează mai aşezat, cântă melodii pe care le-au 
îndrăgit ca liceeni, evocă momente hazlii din viaţa de elevi, se 
tachinează reciproc fără menajamente şi fără umbră de supărare 
din partea unora sau a altora. 

Cele mai savurate amintiri sunt cele privitoare la 
năzbâtiile deochiate, care au avut ecou în toată şcoala la 
vremea respectivă. Au povestit despre felul cum reuşeau să 
păcălească pe unii profesori sau conducerea şcolii, despre 
evadările nocturne din internat, cu complicitatea pedagogului, 
felul cum reuşeau să-şi motiveze absenţele nemotivate, cum 
fumau clandestin, cum copiau, folosind metode inedite, cu alte 
cuvinte, evocau tot ceea ce dă varietate, culoare şi farmec vieţii 
de elev intern. 


DEA os S E SU 
27 mai 2000, cu promoția 1975 la întâln 
în tabăra Muncel 


irea 


Întâlnirile de promoții sunt o expresie a dragostei şi 
prețuirii absolvenților pentru şcoală şi dascălii care i-au format, 
a trăiniciei sentimentelor colegiale care s-au cristalizat de-a 
lungul anilor de şcoală, o manifestare a spiritului normalist pe 
care l-au dobândit în timpul anilor de studii şi care s-a păstrat şi 

amplificat. 

Acelaşi spirit normalist şi dragostea față de şcoală i-au 
adus la alma mater şi pe absolvenţii de acum cincizeci de ani 
de la Şcoala normală „Vasile Lupu” din laşi, pentru o 
emoţionantă şi, poate, ultimă revedere. Aceşti veterani, arătau 
împovărați de ani, cu puteri puţine, îmbrăcați în costume ale 
căror modele şi croială te trimit la moda de cum 25-30 de ani. 
I-am admirat, totuşi, ca pe nişte adevăraţi eroi care au biruit 
impedimentele vârstei, ale stării de sănătate, ale distanțelor şi 
constrângerilor financiare, pentru a veni, cu lacrimi pe obrajii 
brăzdaţi de riduri, să se întâlnească cu colegii, cu şcoala, cu 
copilăria şi adolescenţa lor, de mult apuse. 

Nutresc convingerea că asemenea manifestări organizate 
de trecutele generaţii de absolvenţi au efecte educative benefice 
asupra actualilor elevi şi de aceea ar trebui încurajate, sprijinite 
şi extinse. 


Şendriceni. O parte dintre colegi cu soțiile, 
la întâlnirea din iulie 1969 

Dreptul la amintiri 


Este o însușire specifică ființei umane de a tezauriza în 
portofoliul său mnemic evenimente, fapte, întâmplări, trăiri 
afective, chipuri de ființe dragi, locuri. Aceste achiziții 
alcătuiesc zestrea personală a fiecăruia, avuția sa cognitiv- 
afectivă pe care nu i-o poate fura nimeni dar care, din păcate, 
se erodează, se diminuează în timp. 

Cele mai prețioase componente ale acestei bogății 
sufleteşti sunt amintirile din copilăria timpurie, despre care 
Jeune Hermite spunea că sunt „realitatea bătrânilor” sau, cum 
afirma Jean Paul, ele (amintirile) sunt „singurul rai de unde nu 
putem fi izgoniți”. 

Despre copilărie a scris ca nimeni altul învățătorul 
răspopit, Ion Creangă, ale cărui cărți cu povestiri au făcut 
deliciul primelor noastre lecturi. 

Promoţia de absolvenți din anul 1950 a Şcolii normale 
„Al. Vlahuţă” din Şendriceni-Dorohoi şi-a dat întâlnire, poate 


Şendriceni, revederea din 19 iulie 2003 


pentru ultima dată, în ziua de 19 iulie 2003, la o reuniune 

colegială. O inițiativă temerară, dacă luăm în calcul că de la 
absolvire s-au scurs 53 de ani, timp în care mulți dintre cei ce 
părăseau entuziaşti şcoala acum mai bine de o jumătate de veac 
au trecut în eternitate, iar alţii, cu sănătatea 


19 iulie 2003, la picnicul ad-hoc din parc 


şubrezită nu s-au încumetat să facă deplasarea. Au venit 
doar câţiva, cei care au mai avut voinţa şi puterea să o facă. 

Am revenit la alma mater să ne întâlnim cu copilăria, să 
ne potolim setea la izvorul nesecat al amintirilor, să retrăim la 
alte cote de intensitate momente şi întâmplări din viața de 
elevi, în ambianța mirifică a Şendriceniului drag. Nu ne-au 
împiedicat nici osteneala drumului, nici povara anilor, nici 
şubrezenia sănătăţii, nici puţinătatea banilor. 

Cu inimile pline de bucuria revederii, cu ochii încețoşați 
de vârstă dar şi de emoţii, am dat ocol clădirii şcolii, am 
admirat numeroasele anexe adaptate noului profil al 
aşezământului, ne-am plimbat pe malul iazului, am adăstat în 
insula care ne-a inspirat şi legănat visele adolescentine, am 
înconjurat bisericuța în care am susținut cu corul slujbele 
duminicale, şi am poposit în frumosul parc, cel care ne-a primit 
de fiecare dată cu răcoarea şi aerul său paradisiac. Aici s-a 
desfăşurat, de fapt, scurta noastră întâlnire aniversară, cu un 
picnic organizat ad-hoc, cu bucate scoase din sacoşele celor 
prezenți, cu băutură în cantități adaptate restricțiilor vârstei şi 

stării de sănătate a participanţilor, toate udate din belşug cu apa 
rece şi inconfundabilă de la bătrâna cişmea, apă pe care în anii 
de şcoală o căram cu sacaua. 

Fotografiile făcute cu micul grup de participanți au 
imortalizat prezența noastră la Şendriceni în ziua de 19 iulie, 
anul de grație 2003. Sigur că bucuria ar fi fost mai mare şi 
deplină dacă toţi colegii care mai fac umbră pământului ar fi 
fost prezenţi. 

La ultimele două sau chiar trei reuniuni nu am putut intra 
în localul şcolii şi nici în unele dependinţe pentru că noii 
proprietari nu au manifestat solicitudine față de dorința noastră. 
Mai mult, am întâmpinat dificultăți chiar şi la intrarea cu 
autoturismele în curtea şcolii!... 


Dumnealor, stăpânii actuali ai domeniului Şendriceni uită 
că şcoala cu anexele şi împrejurimile ei este în proprietatea 
noastră afectivă, a celor care ne-am petrecut acolo o bună parte 
din copilărie, unde am muncit cu mintea şi cu braţele, pe durata 
celor opt ani petrecuţi acolo înfrățiți cu locurile, cu natura 
înconjurătoare, cu şcoala, şi le purtăm pe toate în suflet, ca pe 
nişte odoare. 

Din acest motiv ne socotim îndreptăţiți ca, din când în 
când, să revenim în acest loc drag nouă, să depănăm amintiri, 
să retrăim emoțional clipe din anii copilăriei şi adolescenţei 
petrecuţi acolo. Ne simţim frustraţi de dreptul de a avea acces 
neîngrădit la amintirile noastre şi suntem convinşi că orice 
instanță morală, căreia ne-am adresa, ne-ar da câştig de cauză. 

Amlientul scolar 


Moto: 
„La om totul trebuie să fie frumos: şi faţa, şi 
îmbrăcămintea, şi sufletul, şi gândurile”. 
(A.P. Cehov) 

Formarea generației tinere sub multiplele ei aspecte în 
instituţiile de învăţământ se realizează prin acțiunea concertată 
a întregului personal didactic, didactic ajutător, administrativ şi 
de îngrijire, precum şi prin tot ceea ce alcătuieşte mediul fizic 
şi moral în care se desfăşoară procesul educativ: arhitectura şi 
funcționalul construcției şi mobilierului, aspectul şi 
gospodărirea exteriorului şi împrejurimilor şcolii, curăţenia, 
ordinea şi disciplina, estetica interiorului, ţinuta vestimentară a 
cadrelor didactice, a elevilor şi personalului auxiliar, natura 
relaţiilor dintre educatori şi educați, modul de comunicare 
dintre aceştia, adică prin tot ceea ce numim cu o sintagmă puțin 
uzuală, ambientul şcolar în ansamblul său. 

A pleda pentru importanța unei ambianțe educative 
funcționale, afective şi estetice, înseamnă a susţine o cauză de 
mult şi definitiv câştigată. Problema care trebuie să devină un 
deziderat onorant şi un țel permanent pentru conducerea 
oricărei instituții educative este optimizarea neîncetată a 
ambianţei educaţionale. 

Amintirile mă poartă, pe aripile lor, în urmă cu câteva 
zeci de ani, pe când locuiam şi munceam în oraşul Bârlad. La o 
şcoală de 7 ani din cartierul Podeni, destul de aproape de 
centrul oraşului situată cam la o sută de metri de podul 

Pescăriei, am cunoscut, poate, cel mai grăitor exemplu de urât 
în ambianța şcolară. 

Clădirea avea mari dificultăți cu paralelismul planurilor 
orizontale şi cu verticalitatea pereților. Podelele aveau găuri 
umplute cu ciment, sobele de teracotă erau crăpate, ferestrele 
nu se mai închideau bine din cauza înclinării, aveau cercevelele 
putrede şi se mențineau închise pentru că erau bătute în cuie. În 
fiecare vacanță de vară, în cadrul lucrărilor de pregătire a şcolii 
pentru noul an de învățământ, se mai adăuga un strat de var 
peste cel de pe pereţii coşcoviţi, se aduceau câteva tone de 
lemne putrede şi de două ori mai multe tone de lignit praf, 
nefolosibil la foc, dar care contribuia la creşterea mormanului 
de cărbune din curte, pe care se jucau copiii şi îşi murdăreau 
hainele şi încălțările. 

Curăţenia localului era făcută de Moş Marcu, îngrijitorul 
şcolii, un bărbat îmbătrânit înainte de vreme din cauza vieții 
mizere, a fumatului şi a băuturii, care se hrănea mai mult cu 
resturile de mâncare lăsate de copii în bănci sau aruncate în 
coşurile pentru gunoi din clase. 

Acest personaj pitoresc, Moş Marcu, poseda o tehnică 
specială pentru curățirea sălilor de clasă şi a holului. După ce 
trăgea cu mătura gunoaiele, peste praful rămas arunca cu 
găleata păcura, pe care o întindea cu un feleştioc pe toată 
suprafața podelelor. Făcea, astfel, un lucru cum nu se putea mai 
rău. Când copiii alergau, praful îmbibat cu miros de păcură şi 
amestecat cu fumul ce ieşea abundent din sobele crăpate, 
făceau aerul irespirabil. 

Curtea şcolii nu se deosebea cu nimic de maidanul de pe 
malul Cacainei, un pârâiaş murdar şi rău mirositor care traversa 
oraşul pe latura sa estică, în apropierea şcolii. Fără trotuare, 
fără copaci şi straturi de flori, fără iarbă, curtea se umplea de 
noroi în perioadele ploioase, noroi ce era cărat în şcoală de 
încălțările copiilor şi pe care îngrijitorul îl rădea cu sapa de pe 
cimentul coridorului. La toate acestea dacă adăugăm şi starea 

jalnică a băncilor, e uşor de presupus că în asemenea condiții 
nu se putea vorbi de educaţie pentru ordine, pentru curăţenie, 
pentru frumos. 

În ultimii ani treburile m-au purtat prin câteva localități 
rurale în care şcolile au îmbrăcat haine noi, fie că au fost 
refăcute din temelii, fie că sunt construcții noi, realizate cu 
fonduri primite din exterior. Acestea reprezintă o oază de 
frumos în peisajul rustic moldav. Cu o arhitectură ingenioasă şi 
funcțională, cu mobilier ergonomic şi tehnică modernă, 
adecvată noilor cerințe, cu săli şi terenuri pentru desfăşurarea 
orelor de educație fizică şi pentru practicarea diferitelor 
sporturi, cu spaţii verzi şi plantaţii de arbori şi arbuşti, aceste 
şcoli oferă condiţii optime pentru desfăşurarea unui învăţământ 
de calitate. 

Din păcate însă mai sunt multe şcoli din sate care dau 
semne evidente de bătrânețe, încadrate cu dascăli necalificaţi, 
cu mobilier deteriorat, fără sursă de apă curentă şi cu grupuri 
sanitare primitive. Şi spre aceste şcoli ar trebui să se îndrepte 
atenţia dregătorilor administrativi şi politici, locali şi judeţeni, 
pentru că şi acolo învăţă copiii noştri, copiii țării. 

£ / fi / li z 


Familia este considerată ca fiind prima şcoală a copilului 
iar părinții primii săi educatori. De felul cum este educat 
copilul în familie, în primii ani de viaţă, depinde atitudinea lui 
față de muncă şi față de învățătură, depinde profilul său moral 
ca om şi cetățean. Educaţia ce se realizează în mediul social de 
proveniență îşi pune amprenta asupra tuturor laturilor 
personalității omului. „Familia reprezintă punctul de plecare, 
etapa inițială în educația copiilor, etapă care are înrâurire 
asupra întregii dezvoltări ulterioare a copilului. Poporul a 
sintetizat importanţa acestei etape în educaţia omului prin 
următorul enunţ: se cunoaşte până la bătrâneţe cine are şi cine 
nu are cei şapte ani de acasă”. 

Familia este aceea care pune bazele educaţiei copilului, 
ea trasează liniile directoare ale evoluţiei lui viitoare. Pentru 
aceasta, părinţii trebuie să ofere copiilor lor un bun exemplu, 
un model de cinste, de muncă şi de corectitudine. Pentru că, 
după cum afirma J. Games, nu-i înveți pe alții ceea ce vrei, nu-i 
înveţi ceea ce ştii, îi înveţi ceea ce eşti. 

Nu trebuie să fii specialist în probleme de pedagogie a 
familiei pentru a face o bună educație propriilor copii. Se 
întâlnesc situații în care persoane cu înaltă pregătire în 
domeniul ştiinţelor educaţiei săvârşesc grave erori în creşterea 
şi educația odraslelor lor, după cum multe persoane mai puțin 
instruite îşi cresc bine copiii şi le dau o educaţie 


! Vasile Fetescu, Preocupări pedagogice, Editura Spiru Haret, aşi, 1995, p. 41. 

corespunzătoare, pe baza exemplului pe care li-l oferă, a 
bunului simţ pedagogic şi a învățămintelor dobândite în 
familiile din care provin. 

Familia trebuie să asigure copiilor, pe lângă condiţiile 
materiale necesare creşterii şi dezvoltării normale a acestora, şi 
o  ambianță afectivă, caracterizată prin calm, căldură 
sufletească, înţelegere şi dragoste măsurată. O atmosferă 
familială în care domneşte calmul, înțelegerea, respectul şi 
încrederea reciprocă este benefică pentru creşterea şi 
dezvoltarea fizică şi psihică a copiilor. 

Părinţii care se ceartă în prezența copiilor, îşi aruncă 
reciproc acuze şi injurii sau recurg la violenţe fizice, nu îşi dau 
seama ce traume psihice provoacă micilor ființe nevinovate, 
câte imagini de coşmar se fixează în memoria acestora. Situația 
devine de-a dreptul dramatică atunci când copiii, incapabili de 
a se apăra, sunt supuşi unor agresiuni verbale şi fizice. 

Într-un studiu de sociologie rurală intitulat „Altă 
creştere”, eminentul geograf Simion Mehedinţi afirma: Copii 
mulți — copii buni. Sintagma astfel formulată exprimă un 
incontestabil adevăr. 

În familiile numeroase din lumea satelor copiii erau 
crescuți cu mari dificultăţi, datorită constrângerilor economice, 
dar educația lor se făcea mai uşor. Dragostea părinților era 
dispersată, nu focalizată ca în cazul copilului unic, organizarea 
strictă a vieţii şi muncii contribuia la formarea spiritului de 
solidaritate şi cooperare iar influenţa copiilor mai mari asupra 
celor mai mici era, în majoritatea cazurilor, pozitivă. 
Antrenarea tuturor copiilor, de la cel mai mare până la cel mai 
mic în activitățile gospodăreşti, rezolvarea problemelor majore 
de viață ale familiei cu implicarea tuturor membrilor ei, 
jocurile şi glumele, sărbătorile şi distracţiile, colorau şi 
îmbogăţeau viaţa spirituală în familie şi contribuiau la sudarea 
legăturilor sufleteşti, a dragostei frățeşti. 

Pentru a fi un mediu educativ favorabil, în viața de 

familie trebuie să domnească disciplina, munca, ordinea, 
cinstea, corectitudinea, să existe un cod de norme şi reguli 
căruia să i se supună toți membrii grupului familial. 

Kk k 

Împovărată de griji, de muncă şi de lipsuri, biata mama 
avea puţine clipe de linişte, de tihnă sufletească. Trebuia să 
îmbrace şi să hrănească mulţi copii, să-i spele şi să-i cârpească, 
să toarcă şi să ţese pentru că toată lenjeria de corp şi 
îmbrăcămintea erau făcute din pânză şi stofe lucrate în casă. 

Fiind mulți copii, obiectele de îmbrăcăminte nu erau 
abandonate după ce nu se mai potriveau celui pentru care au 
fost făcute. Acestea erau cârpite şi trecute la fraţii tot mai mici 
şi purtate până ce, cu petic peste petic, nu li se mai cunoştea 
forma şi culoarea inițiale. 

În grija mamei erau treburile casnice şi strunirea copiilor, 
în vreme ce tata, însoţit de frații mai mari, trudea la muncile 
câmpului. În relaţiile cu noi, copiii, mama manifesta o atitudine 
fermă şi intransigentă. Nu admitea nici cea mai mică abatere de 
la regulile şi cerinţele ei. Nu-mi amintesc ca vreunul dintre frați 
să fi îndrăznit să încalce vreo poruncă, sau să o înfrunte cu 
vorba. Era ca un comandant în fruntea unei oşti bine instruite şi 
disciplinate, iar tata o aproba şi o susținea întru-totul. Nici nu s- 
ar fi putut altfel. 

În toate gospodăriile săteşti, de primăvara timpuriu şi 
până toamna, târziu, mâncarea era preparată la o sobă 
primitivă, construită într-un loc mai ferit din curte şi protejată 
împotriva arşiţei şi ploilor de un acoperiş improvizat, evitându- 
se, astfel, căldura excesivă în odaia de locuit şi invazia roiurilor 
de muşte. 

La această bucătărie de vară mama pregătea mâncarea 
folosind pentru foc strujenii rămaşi de la hrana vitelor, bețe şi 
cioate de floarea soarelui, hripca rezultată de la tăiatul viei şi 
chiar paiele care au servit ca aşternut la animale. Pentru 
menţinerea şi înteţirea focului în sobă, se folosea de un băț din 

lemn de corn, uşor şi îndemânatic. Acest băț era pentru mama 
un instrument indispensabil şi multifuncțional. Cu el arunca 
după câinii, pisicile şi găinile care dădeau iama prin oale, 
străchini şi alte ustensile folosite la gătit, cu el lua în primire 
vitele când veneau de la cireadă, cu el intervenea pentru a 
tempera hârjoana sau certurile dintre noi, copiii, când acestea 
luau proporţii, şi tot cu el miluia pe acela dintre noi care, trimis 
după apă sau după de-ale focului, uita să se mai întoarcă. 

Datorită utilității lui, băţul de la hornoaică era păstrat cu 
mare grijă iar dacă ardea sau se rupea era înlocuit imediat. 

K 3 

O frumoasă tradiție statornicită odinioară în satul meu era 
aceea ca fetele de 15-16 ani să fie scoase la horă, să iasă în 
lume, lumea satului. Evenimentul marca intrarea fetelor în 
atenţia flăcăilor care începeau să se gândească la alegerea 
viitoarelor mirese. De regulă, mamele acestor tinere erau 
prezente pe toloacă, locul din centrul satului unde se organiza 
hora, şi urmăreau cu emoţii băieţii care au pus ochii pe fiicele 
lor. 

Surorile mele primeau permisiunea să meargă la joc (aşa 
era numită la noi în sat petrecerea pentru tineri), dar cu porunca 
straşnică să se întoarcă acasă înainte de asfinţirea soarelui. 
Dacă se întâmpla, cumva, să întârzie chiar şi numai câteva 
minute, mama o lua pe vinovată în primire de la poartă, cu 
acelaşi băț despre care am vorbit mai sus. 

Cu gândul la ceea ce se întâmplă astăzi cu adolescentele 
care îşi petrec nopţile în cafenele, baruri, discoteci sau case cu 
iz de dezmăţ, unde băieții şi fetele fumează, consumă băuturi 
alcoolice de-a valma şi se dedau la fel de fel de orgii, apreciez 
că țăranul de altădată proceda înţelept, era stăpân pe copiii lui, 
pe care îi creştea în cultul pentru muncă şi al credinţei, şi 
clădea veşnicia , despre care Blaga spune că s-a născut la sat. 
Iar eu cred că avea dreptate. 

O viaţă de familie închegată şi armonioasă se constituia 

într-un model pentru familiile pe care şi le întemeiau, la rândul 
lor, copiii. Tinerii care din diferite motive au crescut şi s-au 
maturizat în instituţii de ocrotire pentru minori, întâmpină 
dificultăți atunci când ajung să-şi constituie o familie. Ei nu 
dispun de un model de viață familială, pe care să-l urmeze în 
acest complex şi dificil demers. Creşterea şi educarea copiilor 
aflați în dificultate în unități mici de ocrotire de tip familial, cu 
asistenți maternali, competenți şi sufletişti, este, cred, o soluţie 
acceptabilă din acest punct de vedere. 

Tinerii care au beneficiat de o bună educaţie în familie au 
mai multe şanse de a se realiza în plan profesional şi familial, 
atunci când îşi iau zborul spre orizonturile încărcate de 
dificultăți şi de neprevăzut ale vieții. 

Greseli 


Errare humanum est sau, cum am spune pre limba lui 
lenăchiţă Văcărescu, a greşi este omeneşte. Aserțiunea lui 
Seneca este preluată de mulți ca o încercare ieftină de 
justificare a erorilor. 

Dar există greşeli şi greşeli. Una este să greşeşti drumul 
spre casă, când te întorci afumat de la cârciumă şi alta e să-ţi 
clădeşti afacerea pe himere. După cum nu e totuna dacă ai 
greşit o dată, din neştiință, cu a persevera în greşeală, cu bună 
ştiinţă. 

Urmări grave pot avea greşelile săvârşite în conservarea 
sănătăţii, în afaceri şi în educaţia copiilor. Asupra acestora din 
urmă vom zăbovi. 

Cea dintâi greşeală a părinților (cel mai adesea a celor 
care au un singur copil) este sufocarea acestuia cu o dragoste 
nemăsurată. Intensitatea acesteia creşte direct proporțional cu 
dorința egoistă a părinților de a obține măcar o picătură de 
dragoste din partea copilului. Întrebarea obsedantă „pe cine 
iubeşti?” survine ca o nevoie vitală din partea părinților. 
Cucerirea acestei mici redute pentru obținerea dovezilor de 
iubire se face prin săvârşirea unei suite de greşeli: asaltarea cu 
daruri, acceptarea unor manifestări nepotrivite, considerate 
drăgălăşenii nevinovate sau chiar dovezi de genialitate 
precoce, toleranță nelimitată etc. 

Nevinovăţiile infantile se transformă treptat în capricii, 
lene, dezordine, lipsă de respect faţă de părinţi, neruşinare, 
încăpățânare, toate făcând din îngeraş un mic dictator care îşi 

terorizează părinţii şi bunicii. 

Lipsiţi de autoritate, aceştia îşi acceptă dezarmaţi statutul 
de sclavi şi se subordonează, fără rezerve micului tiran, jucând 
după cum acesta le cântă. Când încep să-şi dea seama că în loc 
de înger au crescut la sân un şarpe veninos, este prea târziu. 

Sumele de bani de care are nevoie frumosul dendy cresc 
exponențial, odată cu înaintarea în vârstă. Ele (sumele) trebuie 
să acopere costurile țigărilor (de cea mai bună calitate), ale 
băuturilor fine, ale metreselor (din înalta societate), ale 
benzinei (pentru limuzina de ultimul tip), ale petrecerilor (care 
se țin lanț). 

Când părinţii şi bunicii nu mai fac faţă acestor cheltuieli, 
trăiesc o adevărată dramă, iar odorul trece la executarea lor 
silită. Sunt amanetate şi apoi vândute pe sume derizorii, mai 
întâi obiectele de valoare, apoi sunt înstrăinate proprietățile, 
părinții fund condamnaţi, astfel, la sărăcie şi resemnare. 

„Dacă de la o vârstă oarecare 

Copiii nu manifestă respect şi ascultare, 
Nimeni altul nu este vinovat... 

Culegi ceea ce ai semănat.” 

Aspectele prezentate ar putea să pară îngroşate, dar ele se 
întâlnesc din nefericire şi în medii comune, în forme nude. 
Copii care îşi deposedează unicul părinte rămas în viaţă de casa 
pe care a făcut-o cu sacrificii, ca mai apoi să-l abandoneze 
într-un azil; părinți torturați de copii pentru a le lua mica pensie 
ca să-şi procure băutură; bătrâni neputincioşi părăsiți de copii, 
care îşi petrec ultimele zile de viaţă în boli şi lipsuri, trăind din 
mila vecinilor... 

„Când neputincioşi şi lipsiți de bucurii, 

Părinții au mai multă nevoie de copii, 

Fără milă ei sunt abandonaţi 
Şi la singurătate condamnați. 


sl 


! Vasile Fetescu, Flori târzii, Editura Cutia Pandorei, Vaslui, 2002, p. 102. 
75 


Sprijinul la bătrâneţe adesea invocat, atunci când este 
vorba de copii, se dovedeşte în multe cazuri o iluzie. În 
realitate unii copii devin poveri greu de dus pentru bieţii părinți 
ajunşi la vârsta senectuţii. 

Dragostea față de copii este cel mai firesc şi nobil 
sentiment uman fără de care aceştia nu se pot dezvolta şi 
împlini ca personalități complete. Păstrarea măsurii în iubirea 
pentru copii şi îmbinarea ei cu o minimă exigenţă poate crea 
acel echilibru necesar pentru o educație armonioasă. Se 
impune, de asemenea, atenţie şi prudenţă la ce şi cât i se oferă 
copilului, precum şi la ceea ce i se cere. Este periculos să i se 
ofere copilului prea mult, fără să i se ceară nimic. 

Experienţa de viață a dovedit că greşelile se răzbună. Ele 
se repercutează, ca un bumerang, împotriva celor ce le-au 
săvârşit. 

Jocurile 'lăhiei 


Fiecare om poartă, în desaga sa cu amintiri, imagini 
neşterse despre jocurile din copilărie, care i-au încântat cei mai 
frumoşi ani ai vieții, chiar dacă împrejurările şi condiţiile în 
care a trăit nu au fost dintre cele mai bune. O dată cu trecerea 
anilor, s-au estompat aspectele şi evenimentele neplăcute, au 
căpătat o tuşă de culoare mai vie împrejurările de viață faste, 
copilăria apărând, astfel, într-o nouă lumină, provocând trăiri 
afective nostalgice, fiind mereu evocată. 

Aceasta este starea de spirit în care încerc să scot la 
lumină o parte dintre jocurile care mi-au umplut sufletul de 
bucurie, m-au ajutat să cresc, să mă fortific din punct de vedere 
fizic şi psihic. 

Jocul, înţeles ca o transfigurare de către copii, într-o 
formă specifică lumii lor, a preocupărilor, activităţilor şi 
comportamentelor adulților, este însoțitorul firesc al vârstei 
fragede şi reprezintă o necesitate pentru ea. Cineva spunea, pe 
bună dreptate: copilul nu se joacă pentru că-i copil, ci-i copil 
pentru ca să se joace. 

Gama jocurilor noastre, ale copiilor de ţărani de acum o 
jumătate de veac şi mai bine, reflecta condiţiile social- 
economice, nivelul de civilizaţie şi gradul de cultură ale 
sătenilor. Numărul jocurilor şi varietatea lor erau foarte mari. 
Acestea se transmiteau de la o generație de copii la alta ca un 
fel de folclor ludic, specific zonei respective. 

Jocurile erau practicate în funcție de anotimp, de vârsta 
copiilor, de sex şi de locul unde se aflau ei. Iarna, de exemplu, 
când ne petreceam cea mai mare parte a timpului pe lângă casă, 

ne băteam cu zăpadă, ne dădeam pe gheţuş, făceam oameni de 
zăpadă sau ne trăgeam cu sania. Cel mai bun loc pentru săniuş 
era panta din deal de la Cotruţă, unde se adunau toți copiii din 
cotul nostru de sat cu săniile, unde se declanşa întrecerea şi se 
crea o hărmălaie de chiote, fluierături, strigăte şi hohote 
asurzitoare. 

Săniile zburau una după alta la vale iar noi, îmbătaţi de 
viteză şi de curentul de aer rece, trăiam intens bucuria 
momentului. Efortul şi transpirația provocate de urcarea la 
deal, erau neglijabile în comparaţie cu satisfacțiile oferite de 
coborîre, când sania prindea viteză ameţitoare, iar încălțările 
sufereau grave stricăciuni. 

Când mă săturam de dat cu sania, mă trăgeam cu 
schiurile, două doage de butoi prevăzute cu două curele din 
piele de la hăţuri, pe care le procuram cu mare greutate. 

Dacă vremea nu era bună pentru săniuş, ne jucam de-a 
ascunsa, folosind ca ascunzători stogurile de fân sau paie, 
glugile de strujeni, grajdul sau ocolul oilor. 

Cele mai antrenante şi mai plăcute jocuri erau cele 
organizate pe câmp, când mergeam cu animalele la păscut. 
Fascinați de frumuseţea jocurilor, animalele ori rămâneau 
flămânde, ori erau scăpate de sub supraveghere şi produceau 
stricăciuni culturilor de lângă imaş. Şi într-un caz şi în celălalt 
primeam acasă ocară ori câteva codirişte la fund. Dar asta nu 
mai conta. A doua zi reluam săritul caprei, alergările, săriturile 
de pe loc şi cu elan, leapşa, ascunsa, țurca, palanca ş.a. 

Jocurile care mi-au însoțit şi înfrumusețat copilăria nu 
presupuneau utilizarea unor jucării, ci doar obiecte aflate la 
îndemână, cărora le dădeam utilizări corespunzătoare 
dorințelor noastre: bățul şi mingea de cârpă folosite la oină, 
mingea din păr de cal folosită la fotbal, nasturii pe care îi 
subtilizam de la obiectele de îmbrăcăminte, arcul şi săgețile 
făcute din nuiele şi sfoară, doagele de la butoi pentru schiuri, 
două capace de la cutiile pentru cremă de ghete şi o bucată de 

aţă pentru telefon, zmeul pe care mi-l făceam singur ş.a. 

Importantă pentru noi, copiii, era nu frumusețea 
obiectului, devenit jucărie, ci utilitatea lui. Un banal băț de 
corn sau de alun era şi instrument pentru mânat şi păzit vitele 
sau oile, şi armă de apărare împotriva câinilor, şi obiect 
îndemânos în practicarea unor jocuri: de-a untul, palanca, 
azvârlita, țurca ş.a. Palanca era un joc ce consta în aruncarea 
băţului astfel ca el să sară dintr-un cap în altul şi să ajungă cât 
mai departe. Pentru aceasta, trebuia să te prăbuşeşti cu burta pe 
pământ (aşa cum fac fotbaliştii noştri atunci când vor să 
păcălească vigilenţa arbitrului şi să obţină un penalti) , şi să dai 
băţului un impuls cât mai mare. 

Consider că nu complexitatea şi frumusețea jucăriilor 
sunt elementele cele mai importante pentru copil, ci utilitatea 
lor, măsura în care acestea servesc scopurilor urmărite de el, îi 
satisfac trebuinţele ludice de moment. Pus în situația de a alege 
între două jucării, una frumoasă şi alta mai puţin atractivă, dar 
cu multe posibilităţi de utilizare, copilul va opta pentru a doua. 
Acest aspect îmi aminteşte o poveste în care se spunea că 
Păcală împreună cu cei doi fraţi ai săi moşteniseră o vacă pe 
care nu ştiau cum s-o împartă. În cele din urmă au convenit să 
construiască fiecare câte un ocol şi în al căruia va intra vaca 
atunci când vine de la cireadă, a aceluia va fi. Frații mai mari 
au construit câte un ocol frumos, din materiale noi, cu porți 
largi şi impunătoare. Păcală, care a dormit toată ziua la umbră, 
spre seară a adunat nişte crengi înfrunzite şi cu lăstari fragezi, 
le-a aşezat sub formă de ţarc şi a aşteptat liniştit. Când vaca a 
intrat în ogradă, s-a dus întins în ocolul lui Păcală, atrasă de 
frunzele fragede, el devenind, astfel, proprietarul rîvnitei 
cornute. De unde se vede că instinctele vacii nu funcționau 
după criterii estetice. 

S-a emis părerea că jocurile de mişcare sunt agreate şi 
practicate cu precădere de copii pentru a-şi consuma surplusul 
de energie pe care îl au. În plus, acestea le oferă bucurii și 


79 


satisfacţii superioare jocurilor statice. 

De altfel, copiii par să dispună de rezerve inepuizabile de 
energie. Mi-a fost dat să constat personal acest lucru. 
Întâmplarea s-a petrecut cu mulţi ani în urmă, pe când copiii 
mei erau încă preşcolari. Fiind în stațiune la Vatra Dornei, 
ne-am hotărât într-o duminică să urcăm pe Rarău, pornind pe 
Jos, de la cabana Zugreni, pe valea Colbului. 

Împreună cu soţia, ne făceam griji în legătură cu 
rezistenţa copiilor noştri la o asemenea ascensiune. Temerea s- 
a dovedit neîntemeiată pentru că după ce am coborât la locul de 
unde am pornit urcuşul, în răstimpul în care aşteptam 
autobuzul, care trebuia să ne ducă la Vatra Dornei, copiii noştri 
jucau ascunsa pe sub podul din apropiere, în timp ce noi eram 
frânți de oboseală. 

Copiii trăiesc intens, cu întreaga ființă acțiunile şi 
cerințele jocului. Ei fac acest lucru cu toată seriozitatea şi 
energia de care sunt capabili. Numai oamenii mari se joacă cu 
intenţia de a se distra — afirma cineva. 

Generaţia de copii şi tineri de astăzi beneficiază de jocuri 
şi jucării rezultate ale uriaşelor progrese la care au ajuns 
electronica şi informatica, domenii faţă de care este irezistibil 
atrasă. Dar televizorul, calculatorul, internetul, telefonul mobil, 
jucăriile sofisticate informatizate, îi țintuiesc pe copii şi 
adolescenţi în spaţii închise, îi privează de binefacerile 
Jocurilor în aer liber şi, ce e mai grav, îi îndepărtează de carte. 
Părinţii, bunicii, profesorii se plâng că tinerii şi copiii nu citesc, 
nu folosesc cartea — acest tezaur al cunoaşterii umane. 

Ei trebuie lămuriți şi convinşi că o cultură generală 
bogată şi solidă, atribut fundamental al omului modern civilizat 
şi cult, nu se poate forma doar prin intermediul mijloacelor 
electronicii şi informaticii, care nu sunt decât nişte auxiliare 
prețioase. Cartea, ca depozitar al cunoaşterii umane, al culturii 
universale, rămâne principala sursă pentru îmbogățirea minţii şi 
înnobilarea sufletului. 

Anolimp hilennal 


Sfârşit de ianuarie 2004. De mai multe zile sunt 
sechestrat în casă ca într-o pivniţă (ca Saddam), pentru că 
geamurile acoperite de o horbotă groasă de gheață nu-mi 
permit să văd ce se întâmplă afară. 

Vântul, care suflă în rafale puternice, produce un vuiet 
sinistru, viscoleşte zăpada, o învârtejeşte bezmetic şi o clădeşte 
în troiene. Îmi dau seama că iarna s-a instalat temeinic, fără 
ezitări şi fără concesii. Şi-a convocat ajutoarele de nădejde: 
ninsoarea, gerul şi Crivăţul şi îşi face de cap nestingherită. 
Această asociație hibernală, care ne agresează de câtăva 
vreme, se pare că funcționează mai bine ca alianțele politice 
pre şi postelectorale. 

Gerul a coborât mercurul termometrelor până spre 
-20*C, iar Crivăţul ne biciuie obrajii cu tăişul său necruţător, 
spulberă cu forță zăpada şi o depune în suluri de doi-trei metri. 

Ravagiile iernii se află în atenția mai-marilor din 
administrația centrală şi locală, care îi monitorizează 
desfăşurarea, fapt ce pare să nu o impresioneze. Informaţiile 
despre dezastre au umplut o bună parte din spaţiul tipografic al 
ziarelor şi a ocupat o cotă semnificativă din timpii de emisie ai 
posturilor de radio şi tv. 

Greu de potolit ca o amantă capricioasă, iarna a provocat 
mari necazuri conducătorilor auto şi a oferit prilej de reflecții şi 
de aduceri aminte pentru cei ce şi-au prins în plete culoarea 
zăpezii. Mulţi dintre aceştia sunt gata să depună mărturie că nu 
au mai văzut în viața lor o asemenea dezlănţuire de forţe ale 

naturii, că este o iarnă cum nu s-a mai pomenit prin părțile 
noastre. Evident că exagerează. 

În realitate, iernile climei temperate din zona noastră 
geografică ne-au oferit surprize dintotdeauna, dar ele s-au şters 
din memorie. 

Istoria meteorologiei româneşti poate oferi informaţii 
despre iernile de altădată, cu geruri de crăpau ouăle corbului, 
cu nămeţi cât casa, cu furtuni şi viscole apocaliptice. 

Imagini palide din vremurile îndepărtate ale copilăriei, cu 
iernile de atunci, străbat anevoie prin pâcla anilor care s-au 
scurs. Ţin minte că după ce înceta un viscol câinos, ce dura mai 
multe zile şi nopți, zăpada adunată pe la dosuri forma suluri ce 
se ridicau uneori până la acoperişul caselor. Fiind uşori, noi 
copiii, treceam nepăsători pe deasupra troienelor, care 
acopereau gardurile şi ulițele, pentru a ajunge la şcoală. 

Cu nasurile şi urechile îngheţate, cu degetele mâinilor 
înțepenite, ne zbenguiam sub razele soarelui gălbejit şi 
neputincios, iar hainele ne erau poleite de măzărichea 
sclipitoare ce cădea din copacii transformați în candelabre de 
promoroacă. 

Era frumos, era bine, eram fericiţi şi ne bucuram de 
feeriile anotimpului hibernal. 

Jarna 


Ninge. 

Ninge iar. Ninge cu amintiri. 

Oare cum pot să încapă atâția ani de viață într-un fulg de 
nea? 

Ştiu! 

Acei ani mulți s-au scurs ca o clipă, iar clipa încape chiar 
şi într-un bob de chiciură... 

Dar amintirile? 

Eh! amintirile s-au înghesuit şi ele, cum au putut, în 
fluturii de zăpadă şi au venit să mă transporte cu mulți, mulți 
ani în urmă... 

Fulgii mari, cad jucând leneşi, şi se topesc îndată, ca şi 
anii care au trecut. 

Cu ochii minţii revăd iernile de altădată, locurile care 
mi-au legănat anii de început ai vieţii, chipurile celor dragi, cu 
care am crescut şi am împărțit bucuriile şi necazurile. 

Sufletul mi-e asaltat de trăiri palide, de imagini — icoane 
de demult. 

Acum, în iarna vieții, devorez trecutul ca un condamnat 
la înfometare. 

Iarna îmi aduce tristeţi şi regrete după viaţa care a trecut. 

E dureros, e trist, e adevărat! 


Dăltuind ca-n stâncă în cuvinte 
Am făurit ideilor veşminte 

ŞI cu puțină fantezie, 

Proza am transformat-o-n poezie. 

Satul în care am venit pe lume, Dorobanţi, aparține 
comunei Nicşeni, situată la nord-est de municipiul Botoşani, 
reşedinţă de judeţ. Statorniciți pe acele meleaguri pe la sfârşitul 
secolului al nouăsprezecelea, dorobănțenii îşi întemeiau 
gospodării trainice, cu familii numeroase, îşi lucrau cu hărnicie 
şi dragoste puţinul pământ pe care îl aveau, şi pentru care au 
dat jertfă de sânge în cele două războaie mondiale, îşi creşteau 
copiii în frica față de Dumnezeu, insuflându-le cultul pentru 
muncă şi pentru cinste. Viaţa lor spirituală era călăuzită de 
singurele instituţii existente în localitate: şcoala, biserica şi mai 
târziu căminul cultural. 

Evident, nu puteau lipsi din peisajul social rural din acele 
vremuri cârciumarii, micii negustori cu dugheni înghesuite în 
încăperi mici şi întunecoase, comercianții ambulanți ce 
cutreierau satele cu fel de fel de obiecte poleite şi de proastă 
calitate, care luau ochii fetelor şi nevestelor tinere, cerşetorii 
proveniţi din mahalalele sărace ale Botoşanilor, iar în preajma 
alegerilor, invadau satele hoarde de agenţi electorali care 
făceau propagandă mincinoasă partidelor politice care-i 
angajau. 

În acest cadru economic, politic şi social în care şcoala şi 
biserica îşi disputau supremația, țăranii mai înstăriți, la 
îndemnul învăţătorilor, îşi strângeau cureaua şi îşi trimiteau 
copiii, cu aplecare pentru carte, să înveţe la şcolile secundare 
de la oraş, pentru a fi şi odraslele lor în rând cu cele ale 
învăţătorilor, preotului, țârcovnicului sau ale boierului. 

Neavând alte posibilități de a face bani decât din 

vânzarea roadelor pământului, susţinerea unui copil de țăran la 
liceu reprezenta un efort considerabil pentru întreaga familie. 
Şi totuşi, Dorobanţi se număra printre satele cu un mare număr 
de liceeni, față de altele, ai căror locuitori erau poate mai 
înstăriți. Era, cred, meritul cadrelor didactice care, muncind cu 
tragere de inimă, pregăteau bine copiii şi îi îndemnau pe săteni 
să-i dea la învățătură mai departe. 

Acest context favorabil a făcut ca la un moment dat să 
existe într-un sat relativ mic, cum era Dorobanţii, un număr de 
peste 30 de elevi la licee teoretice, la liceul comercial şi la 
şcoala normală. Dacă-mi amintesc bine, numai la aceasta din 
urmă eram vreo zece elevi, aparținând aceleaşi generaţii. Îmi 
place să cred că satul meu era unul dintre puținele care, în acea 
vreme, dădea un număr atât de mare de intelectuali. 

Pe atunci, principalul drum de legătură a satului 
Dorobanţi cu oraşul era desfundat în anotimpurile cu ploi şi 
căruțele intrau în glod până la butuci, ceea ce făcea ca 
deplasarea sătenilor la oraş să se facă mai mult pe jos. Dacă 
plecai cu unu, două ceasuri înainte de ivirea zorilor şi dacă erai 
sprinten la mers, reuşeai să te întorci acasă aşa, cam pe la 
chindie, când soarele mai are de parcurs cale de vreo două 
lungimi de prăjină până la asfințit. Ajungeai stors de vlagă şi 
rupt de foame. Pentru că fiecare bănuţ era câştigat cu multă 
sudoare, nu ne înduram să-l cheltuim pentru a cumpăra ceva 
de-ale gurii. Aveam în traistă o bucată de malai sau câteva turte 
din făină integrală, coapte pe plită, pe care le îmbucam la 
scurtul popas făcut la fântâna de pe şleahul Teişoarei unde ne 
potoleam setea şi ne răcoream obrajii cu apa ei binefăcătoare. 

Venirea în vacanțe a copiilor de țărani şcoliți la oraş era 
prilej de bucurie pentru familie. Apărea un om în plus la 
treburile gospodăreşti şi la cele ale câmpului. Truditorul 
ogoarelor ştia un lucru esenţial: lipsa de activitate, trândăvia, 
reprezintă o invitaţie la dobândirea unor apucături rele, la vicii. 
De aceea, copilul trimis la învățătură nu era absolvit de 

muncile agricole când revenea acasă. 

În răcoarea serilor de vară, ca şi în zile de sărbători, 
liceenii se adunau la căminul cultural unde, sub conducerea 
talentatului învăţător loan Pavel (fie-i țărâna uşoară), învățau să 
interpreteze cântece pe patru voci, să recite poezii şi să dea 
viață personajelor din micile piese de teatru puse în scenă cu 
mijloace puține, dar cu mare dăruire. 

Formaţia de dansuri populare, alcătuită din băieți şi fete 
îmbrăcați în costume naţionale, specifice zonei, reuşea să 
redea, în bună măsură, frumuseţea jocului popular 
moldovenesc. 

Repetiţiile pentru programele artistice se bucurau de 
prezenţa elevilor de liceu aproape fără absenţe şi erau un bun 
prilej de a ne întâlni laolaltă băieţi şi fete, de a ne cunoaşte mai 
bine, de a se înfiripa prietenii şi idile. Aproape după fiecare 
repetiție încheiată cu rezultatele aşteptate, domnu” Pavel ne 
oferea cam o oră de dans, cântându-ne la vioară şlagăre din 
acea vreme (tangouri, valsuri şi hore) în ritmul cărora dansam 
cu mare plăcere. 

Dar aceste momente distractive, oferite de către neuitatul 
domn Pavel ca recompensă pentru participarea noastră, cu 
interes, la repetiții, nu satisfăceau decât o mică parte din 
apetitul nostru tineresc pentru petreceri. De aceea, organizam 
aşa-numitele chermeze, bunici ale discotecilor de azi, mai 
cuminţi şi mai decente, şi cu mijloacele modeste de care 
dispuneam. Un patefon cu plăci ne oferea muzica, ghirlandele 
şi confetele le confecționam noi, cărțile poştale ilustrate, pentru 
desemnarea reginei, erau cumpărate de la oraş şi trimise 
„andrisantelor” de cei care dispuneau de bani, bufetul bine 
asortat oferea vin de proastă calitate, din belşug botezat cu apă, 
şi siropuri leşietice de culori incerte şi cu gust nedefinit. Berea 
caldă şi răsuflată, vândută la halbe, sporea transpirația şi 
producea efecte diuretice. Cu toate acestea, noi ne distram 
dansând cu o neostoită plăcere până la epuizare. 

Programele noastre artistice le prezentam şi în satele 
învecinate, formaţiile devenind cunoscute şi apreciate dincolo 
de granițele comunei. Sala căminului nostru cultural se 
dovedea neîncăpătoare pentru mulțimea de săteni ce dorea să 
vadă spectacolul. Se recurgea atunci la o soluţie de compromis. 
În curte era improvizată o scenă, pentru pereţi şi cortină erau 
folosite covoare şi cearşafuri, umbra fiind oferită de copaci. 
Neajunsul era că, lipsind stația de amplificare, spectatorii nu 
prea auzeau ce se vorbea pe scenă. 

Noi, liceenii, eram mândri de spectacolul pe care îl 
pregăteam şi îl prezentam, iar părinții noştri se fuduleau că au 
copii „artişti”. Aveam preocupări frumoase şi ne petreceam 
timpul liber în chip plăcut şi util. Şi mai era un câştig. Acele 
activități ne apropiau sufleteşte, făceau să ne simțim bine 
împreună şi să ne respectăm. 

Prilej pentru frumoase petreceri ne ofereau sărbătorile 
Crăciunului şi Anului Nou, când grupe de liceeni, organizate 
pe prietenii şi vârste, mergeau să colinde şi să ure fetele, 
însoțiți de nelipsitul patefon. Adăstam la casele prietenelor 
noastre, unde se întindeau mese îmbelşugate cu bunătăți 
culinare şi băutură, şi unde încingeam dansuri, asortate cu 
glume şi bună dispoziţie. O parte dintre fete se alăturau apoi 
grupului de urători sau colindători şi porneam, mai departe, la 
celelalte fete. Era frumos, distractiv şi deconectant. 

Nu pot să uit o întâmplare petrecută într-o noapte de An 
Nou. Eram, cred, prin clasa a III-a la şcoala normală şi venise 
la mine, să petreacă sărbătorile, Costică Avădănesei din 
Broscăuţi (odihnească-se în pace), un coleg pe care îl mai 
ajutam la învățătură şi cu care mă vizitam în vacanțe, dar care a 
rămas de căruţă. 

Noi doi împreună cu Cezar Adimi, un foarte bun prieten, 
elev la liceul comercial, plecat şi el în lumea drepţilor, am 
convenit să mergem cu uratul la prietena mea, Virginica 
Armaşu din Dorohoi, aflată în vacanţă la unchiul ei, un bogătaş 

care locuia într-un sat la vreo şapte kilometri de Dorobanţi. A 
fost o hotărîre soră cu nebunia, luată probabil sub influența 
vinului şi a prostiei, pentru că drumul până acolo, peste 
câmpuri înzăpezite, trecea pe lângă o pădure de unde ne-au 
desmierdat auzul urletele unor lupi, iar familia Vornicu din 
Dimăcheni, unde se afla dul/cineea pentru care venisem, avea 
luminile stinse şi porţile ferecate. A fost un act necugetat care 
se putea sfârşi dramatic pentru noi. 

După decembrie 1989 căminele culturale au fost 
abandonate, au dispărut ca instituţii, clădirile lor au început să 
se degradeze, iar cele mai rezistente sunt transformate în café- 
baruri, în discoteci sau depozite pentru materiale. 

Cu gândul la frumoşii ani ai adolescenţei, la vacanţele 
petrecute împreună cu fetele şi băieţii de seama mea, la 
serbările şi petrecerile pline de farmec şi poezie, îmi pun 
adeseori întrebarea: cu ce se ocupă liceenii de azi când se 
întorc la sate, în vacanță? 

A fi director 


Adeseori mi-am pus întrebarea de ce mulți învățători de 
la şcolile primare şi foarte mulți profesori de la şcolile generale 
şi licee se dau în vânt după funcţia de director. Ca om cu o 
îndelungată experienţă în domeniu, am fost convins că această 
dregătorie şcolară aduce, celui ce o deţine, mai multe ponoase 
decât foloase. În capul directorului se sparg toate oalele. El este 
ținta învinuirilor şi reproşurilor pentru tot ceea ce fac (rău) sau 
nu fac (ce trebuie) salariaţii, începând de la portar şi până la 
prima doamnă a şcolii (soţia sau amanta directorului). 

A trebuit să treacă multă vreme până să-mi dau seama că 
acesta este un mod, cel puţin naiv, de a privi lucrurile, că de 
fapt fiecare şcoală, fie ea mare sau mică, poate deveni o mină 
de aur pentru un director întreprinzător, cu idei şi cu inițiative 
profitabile. 

Prima calitate de care trebuie să dea dovadă un director 
descurcăreț este abilitatea de a-şi crea relații, de a intra în 
grațiile şefilor administrativi şi politici sensibilizându-i faţă de 
problemele unității pe care o conduce. După această operație 
de cointeresare a celor de care depinde stabilitatea scaunului 
său, directorul s-a asigurat de fonduri, de mobilier şi aparatură 
performantă, de protecţie împotriva invidioşilor şi a celor care 
râvnesc la înalta sa calitate de lider, şi începe să culeagă 
roadele strădaniilor sale. 

Declarându-se adept convins al principiului că în 
economia de piață nimic nu este pe gratis, înţelege că angajarea 
personalului auxiliar, a suplinitorilor, repartizarea orelor 

suplimentare, închirierea unor spaţii, încheierea contractelor cu 
diverse firme pentru aprovizionarea cantinei sau pentru prestări 
de servicii, toate acestea pot aduce oarece profit dacă ştii să le 
exploatezi în folos personal. 

În cazul că şcoala are şi internat, apar şi alte oportunități. 
Aprovizionarea propriei familii cu toate cele necesare se poate 
rezolva excelent şi fără costuri, lenjeria familiei, inclusiv cea 
intimă este spălată la serviciul specializat al internatului, iar 
personalul de îngrijire îşi extinde, şi el, aria de obligaţii asupra 
gospodăriei şefului. 

Dacă şcoala intră în reparații capitale, planificate pe 
durata mai multor ani, concomitent încep şi lucrările de 
construcții la vila de vacanță a directorului, lucrări care se 
încheie într-un timp record. 

Şi la şcolile rurale funcția de director este râvnită de 
mulți pretendenți, între care se duce o aprigă luptă. La acest 
nivel intervine şi războiul orgoliilor, mai ales al soțiilor, care îşi 
dispută calitatea de primă doamnă. 

A fi director la o şcoală în mediul rural înseamnă să fii 
băgat în seamă de administraţia şi de liderii politici locali, să ţi 
se adreseze toată lumea cu domn’ director, să te alegi cu ceva 
la numirea suplinitorilor care de cele mai multe ori se face în 
funcție de mărimea cotizației, să ai mai puţine ore în obligația 
de catedră şi mai multe ore suplimentare (pe care le faci dacă ai 
timp), să angajezi personal de serviciu cu salariul la şcoală şi 
cu munca în gospodăria personală, să-ţi creezi o rampă de 
lansare pentru demnitatea de primar, pentru care se bat 20-30 
de candidaţi (ştiu ei de ce), sau măcar pentru calitatea de 
consilier, care este extrem de bine plătită. 

Într-o carte publicată cu mulți ani în urmă!, făceam o 
adevărată pledoarie pentru alegerea directorilor în funcție de 


! Vasile Fetescu, Directorul — pedagog cu multiple şi alese calități în volumul 
Preocupări pedagogice, Editura Spiru Haret, laşi, 1995. 

calitățile lor moral-profesionale, pentru a fi lideri autentici, 
recunoscuţi şi stimaţi de elevi şi de cadrele didactice. 

Şi acum mai nutresc convingerea că şcoala, pentru a 
răspunde comandamentelor sociale pentru care a fost creată, 
trebuie să aibă în fruntea ei oameni competenţi, destoinici şi 
devotați idealurilor educative ale vremii. Dar, se pare că în 
această perioadă de tranziție îndelungată şi bulversată, singurul 
criteriu după care sunt aleşi şi promovați directorii de şcoli este 
culoarea politică. Cei care procedează astfel, greşesc 
fundamental. Şcoala se poate transforma într-o tribună de 
confruntări doctrinare, în loc să fie o instituție de înălțare 
spirituală şi morală a copiilor şi tinerilor. În plus, pot ajunge în 
fruntea şcolilor persoane fără aptitudini organizatorice şi fără 
autoritate. O şcoală condusă de un director incompetent ajunge, 
inevitabil, în derivă, iar oamenii politici ar trebuie să ştie că 
astfel de situaţii trebuie evitate, cu orice preţ. 

Drama cărtii 


Scrisul, înțeles ca trebuință de exprimare atfel decât prin 
viu grai, şi totodată ca modalitate de a împărtăşi semenilor 
ideile, simțămintele, opiniile, nu este nici pe departe o 
aptitudine elitistă. În epoca domniei informaticii şi a 
electronicii (cu tehnici de vârf), numărul persoanelor care 
cochetează cu scrisul a crescut exponențial, provocând o 
inflație de carte aflată în flagrantă discordanță cu puterea de 
cumpărare a consumatorilor. 

Toţi, sau aproape toți autorii care şi-au oferit cărțile spre 
vânzare prin librării au constatat, din proprie experiență, ceea 
ce doar bănuiau: cartea nu se vinde sau se vinde foarte puțin. 
Ca urmare, mulți dintre producătorii de literatură recurg la 
diverse artificii: scot tiraje modice la editurile care practică 
prețuri mai mici, îşi difuzează cărțile prin donaţii făcute 
rudelor, prietenilor, vecinilor, bibliotecilor şi îşi păstrează un 
număr de exemplare în portofoliu pentru situații neprevăzute. 

Cu puţină vreme în urmă am ascultat îndemnurile unui 
coleg şi prieten, poetul Mihai Munteanu, şi am început să 
public. Câteva impresii şi opinii izvorâte din propria experiență 
sunt edificatoare, cred, cu privire la destinul cărții. 

Redactarea, scrierea propriu-zisă a cărților, 
tehnoredactarea, multiplicarea conținutului imprimat pe CD-ul 
realizat la computer, toate acestea nu pun probleme deosebite. 
Adevăratele dureri de cap încep o dată cu difuzarea cărții. 

Când mi-am văzut prima carte acasă, am îmbrățişat-o cu 
privirea ca pe un copil mult dorit şi îndelung aşteptat, şi am 
devenit, imediat, primul ei cititor. Pentru a nu savura singur 

plăcerea de a lectura nou-născuta operă, l-am invitat la acest 
festin literar şi pe bunul şi nedespărțitul meu tovarăş de 
apartament, Bobiţă, - un pechinez căruia îi joacă ochii ca nişte 
mărgele negre, gata parcă să sară din orbite. 

Obişnuit cu asemenea delicatese artistice, Bobiţă m-a 
aprobat pe tot parcursul lecturii dând din coadă, iar cu cele 
două ham-ham-uri din final mi-a acordat „bun de difuzat”. 

Din acest moment a început calvarul. Difuzarea prin 
librării este un vis frumos în care cartea ta s-ar afla în centrul 
unei vitrine feeric luminate, ea fiind cea mai frumoasă şi mai 
ademenitoare (un fel de miss libris) iar trecătorii, după ce o 
admiră, se înghesuie să o cumpere... Este aceasta dorința 
supremă a oricărui scriitor, dar realitatea este cu totul alta. 
Biata ta carte n-a ajuns niciodată în vitrină. Stă aruncată într-un 
raft inaccesibil puținilor vizitatori, pentru că de cumpărători nu 
poate fi vorba în condiţiile constrângerilor financiare actuale. 

Aşa s-au petrecut lucrurile cu cartea subsemnatului 
intitulată „Flori târzii”, apărută în anul 2002 la Editura „Cutia 
Pandorei” din Vaslui, şi a cărei tristă soartă mi-a inspirat 
următorul catren: 

Drăgălaşa carte „Flori târzii” 
Zace prăfuită-n librării. 

Cum e răbdătoare şi-nţeleaptă, 
Cititorii încă-i mai aşteaptă. 

La apariția următoarei cărți „Parfum de spini” tipărită la 
Editura „Pim” din laşi, am recurs, ca mulți alții, la difuzarea 
prin donaţii. 

O zicală care mi-a plăcut şi pe care am reţinut-o, sună 
cam aşa: Foaie verde de pe băț, dacă n-ai de lucru, fă-ţi! Înclin 
să cred că şi cu mi-am făcut de lucru înhămându-mă la o treabă 
care nu mai este preţuită în această nesfârşită tranziție. 

M-am împăcat cu gândul că scriu, scot cărți pentru a-mi 
consuma timpul în mod util şi plăcut, pentru a-mi oferi o 
bucurie şi pentru a crea celor apropiaţi, cititorii mei, clipe de 

delectare sufletească şi înălţare spirituală. 

Această opinie despre carte este împărtăşită şi de alți 
creatori de literatură. Într-o scrisoare primită de la prietenul 
meu, poetul şi prozatorul Mihai Munteanu, şi datată 10 iunie 
2003, este formulată o idee la fel de generoasă şi de realistă 
privitoare la destinul cărților: „Eu, unul, mă simt mai bogat 
când am cărți de dăruit. Nu oricui, ci doar celor pe care îi 
consider degustători de produse spirituale”. 

Aferim, amice! 

D v e. o 


Tot mai mulți dintre noi, tineri sau vârstnici, am trăit un 
adevărat şoc psihic atunci când ni s-a ruinat încrederea într-o 
persoană în care investisem sentimente de respect, prietenie, 
simpatie, prețuire. 

Specialiştii în sociologie şi psihologie socială se 
aventurează în speculații privind crahul moral care s-a produs 
în România după 1989 şi acreditează ideea că după această dată 
compatrioții noştri s-au schimbat, au devenit alți oameni. 

Personal nu împărtăşesc acest punct de vedere. Mai 
curând cred că toate relele din oameni, zăgăzuite de 
constrângerile administrative şi politice comuniste, s-au 
dezlănțuit o dată cu evenimentele din decembrie 1989, iar 
concetățenii noştri apar acum cu adevărata lor fizionomie 
morală. 

În scurtă vreme după 1989 au început să fie prezentate în 
mass-media lucruri incredibile: fiul nu se mai comportă faţă de 
părinți ca un fiu, fratele nu se mai manifestă ca un frate, 
prietenul nu îți mai este prieten, iar ceilalți semeni sunt gata să 
te jecmănească atunci când apelezi la serviciile lor. 

Ne convingem tot mai mult că acea epocă de aur care a 
dăinuit aproape o jumătate de veac a produs mult prea multe 
caractere de tinichea. 

Angrenajul social, economic şi politic edificat pe ruinele 
statului socialist scârțâie din toate articulațiile şi s-a dovedit un 
mediu prielnic pentru persoanele purtătoare ale unei gene a 
răului, care au acumulat averi, s-au infiltrat în funcţii înalte de 

conducere, au promovat o legislaţie care să servească propriilor 
interese. 

Măsurile luate de guvern pentru combaterea hoției, 
corupţiei, evaziunii fiscale, muncii la negru, economiei 
subterane, nu-i sperie pe cei nărăviți în săvârşirea unor 
asemenea fapte. Pachetul de legi menit să apere societatea 
românească de tarele care îi erodează temeliile şi o condamnă 
la stagnare, are efectele unei sperietori pentru ciori. 

Este condamnabil pentru oamenii politici, care s-au 
instalat confortabil la putere şi la un trai îmbelşugat, pe banii 
contribuabililor, faptul că trebuie să vină diverşi împuterniciți 
ai organismelor internaționale să-i tragă de urechi şi să le 
spună că legile trebuie nu numai elaborate, dar şi aplicate. 

Astfel că se poate vorbi de o dezamăgire la nivel național 
pentru că milioanelor de români li s-au spulberat speranţele 
într-o viață mai bună sub soarele democrației şi al libertăţii, 
după înlăturarea dictaturii ceauşiste. Democraţia şi libertatea, 
aceste valori supreme dobândite cu jertfe de vieți omeneşti, nu 
au fost gestionate cinstit de către cei ce s-au perindat la cârma 
țării. 

Decepţiile au îmbrăcat un număr infinit de forme 
particulare trăite de milioane de cetăţeni înşelaţi în speranţele 
lor. Un foarte bun amic mi-a povestit un caz care ilustrează 
elocvent până unde poate merge degradarea morală a unora 
dintre semenii noştri. 

Având probleme cu dantura, s-a adresat unui cunoscut 
stomatolog, considerat în breasla respectivă ca un specialist de 
marcă, cu care se afla în relaţii amicale. În afară de faptul că i-a 
întocmit un deviz de trei ori mai costisitor decât la policlinica 
cu plată, când i-a scos vechea lucrare din aur, ilustrul 
stomatolog a aruncat-o în recipientul pentru gunoi, lucrare care 
cântărea aproape zece grame de aur. În plus, un canin care mai 
putea fi folosit încă multă vreme i-a fost extras datorită 
nepriceperii maestrului de a-l conserva, iar manopera i-a fost 

inclusă în lista lucrărilor de plată. Aurul din coşul de gunoi a 
fost recuperat în urma protestelor pacientului, ceea ce nu s-a 
putut şi pentru dintele sănătos. Concluzia amicului meu a fost 
că marele specialist stomatolog şi-a vândut prea ieftin cinstea 
şi onoarea care, de altfel, nu au preț. Despre onoare, suedezul 
Axel Gustafsson Oxenstierna spunea că este o „piatră 
prețioasă la care cel mai mic defect îi scade mult prețul” şi, 
totodată este „o comoară ce nu se poate redobândi, odată ce, 
din nenorocire a fost pierdută”. 

O rudă apropiată trăieşte o adevărată dramă datorită unei 
faceri de bine. Cum s-au petrecut lucrurile? Un nepot al 
familiei care s-a lansat în afaceri se afla acum câţiva ani într-o 
situație limită şi a apelat la el, cu rugăminţi şi jurăminți, să-l 
împrumute cu o sumă de bani echivalentă cu o mie de dolari 
americani. Solicitantul s-a angajat solemn să-i restituie suma 
peste şase luni. Bieţii oameni, nici acum, după aproape cinci ani 
nu şi-au recuperat banii. 

Colegul şi prietenul meu B.I. mi-a relatat un alt caz. O 
fostă elevă a sa, cu a cărei familie a continuat să se afle în bune 
relații, apela adesea la el să-i împrumute diverse sume de bani. 
Ultima oară, în urmă cu mai bine de patru ani, suma de mai 
multe milioane pe care i-a dat-o cu împrumut nu i-a mai fost 
restituită. 

Am avut un prieten care s-a bucurat ani în şir de trataţii 
consistente cu prilejul vizitelor săptămânale pe care mi le 
făcea. Fără nici un fel de reținere l-am ajutat băneşte să 
cumpere două autoturisme. Când însă i-am solicitat să-mi 
acorde un împrumut s-a eschivat, ba mai mult şi-a permis să-mi 
facă morală şi să-mi dea sfaturi. În acel moment s-a spulberat 
aşa-zisa prietenie cu familia respectivă şi a apărut regretul de a 
mă fi iluzionat că îmi sunt prieteni. Despre prietenia sinceră şi 
curată, F. Lope de Vega spune, pe bună dreptate că este „cel 
mai de preț bun al omului”. 

Alte mii şi milioane de cazuri ilustrează mizeria morală 

care a contaminat pe confrații noştri întru tranziție. Minţi 
luminate care se încumetă să facă analize obiective ale 
societății româneşti contemporane vorbesc despre faţetele 
crizei economice, dar nu omit nici celelalte domenii pe care 
le-a cuprins: administraţia, politica, morala. 

Cea mai gravă, cu consecințe asupra celorlalte domenii, 
este criza morală. Dacă în plan economic, administrativ şi 
politic criza s-ar putea ameliora şi chiar depăşi în următorii 
zece-cincisprezece ani, cea din sfera morală are nevoie de cel 
puţin două generaţii pentru a se înfăptui acea „... igienă 
socială” (s.n.) — cum este numită morala de către Vasile Conta. 

Din păcate, ne puteam socoti un popor de dezamăgiți. 
Speranţele noastre de mai bine ne-au fost înşelate. Putem oare 
nădăjdui că măcar de aici încolo lucrurile vor merge mai bine, 
se vor normaliza? Greu de spus. 

U, di f fi Za f fi 


În miez de vară, când arşița atinge cote alarmante şi face 
victime printre persoanele vulnerabile la temperaturi ridicate, 
m-am hotărât să plec câteva zile pentru a mă răcori şi linişti în 
creierul munţilor. În drum spre Vatra Dornei m-am abătut, ca 
de obicei, pe la prietenii mei de o viaţă, Jenița şi Ghiţă 
Gaftiniuc, trăitori în satul Maxut, o suburbie a oraşului Hârlău. 

Aici, în ograda inundată de verdeață, la o masă lungă, 
mărginită pe laturi de două bănci, umbrită jur-împrejur de 
plante agăţătoare alcătuind un chioşc vegetal cu umbră deasă şi 
răcoroasă, e cum nu se poate mai plăcut să savurezi o dulceaţă 
de cireşe amare, aşa cum numai Coana Jeniţa ştie să o 
potrivească, nici prea legată, nici prea subțire, care te unge la 
inimă şi-ţi tămăduieşte, zice-se, niscaiva suferințe ale 
stomacului. 

Paharul brumat de apa rece, scoasă atunci din fântâna de 
alături, acompaniază de minune degustarea dulceţii şi a 
gogoşilor care mai păstrează, încă, o parte din fierbinţeala 
uleiului în care s-au rumenit. 

În acest tihnitor şi mirific cadru natural dialogul se 
încheagă lin, actualizând evenimente mai vechi sau mai noi, 
evocând întâmplări cu oameni cunoscuţi sau nu, amintiri 
comune. Aşa aflu că unul dintre nepoţii prietenilor mei a 
absolvit liceul la Botoşani şi intenţionează să susțină concursul 
de admitere la Politehnica ieşeană, şi sunt rugat să-l găzduiesc 
la mine două zile. 

Pentru că băiatul nu a mai fost prin laşi, m-am oferit să-l 

aştept cu maşina la autogară deşi nu-l cunosc. „O să-l 
recunoaşteți — mă asigură Coana Jeniţa — este un băiat înalt şi 
frumos, seamănă cu taică-su”. 

La sorocul convenit, înarmat cu asemenea date precise de 
recunoaştere, oferite de bunică, şi cu informaţiile telefonice 
despre ora şi locul sosirii primite de la mama băiatului, am 
purces în întâmpinarea lui. Demersul meu a fost însă plin de 
surprize. La autogara de Vest am aflat că autobuzul care 
trebuia să sosească de la Botoşani la ora 18 a sosit la 17% la 
autogara Vama Veche. În mare grabă m-am deplasat la locul 
indicat. Da, într-adevăr, cursa pe care o aşteptam eu sosise cu 
15 minute înainte de ora indicată pe biletul de călătorie, iar eu 
urma, în aceste condiţii, să caut un băiat înalt şi frumos, să 
caut, adică, acul în carul cu fân. 

Mă uitam la toți tinerii, pentru că aproape toți erau înalți 
şi frumoşi şi, la un moment dat am început să mă îndoiesc de 
capacitatea mea de discriminare şi de recunoaştere. M-am 
învârtit mai multe minute în împrejurimile autogării şi numai 
sfânta întâmplare a făcut să-l descopăr pe tânărul căutat. Acesta 
era îmbrăcat ca un turist care urmează să abordeze pieptişul 
munților, nu Everestul învățământului tehnic superior. 

Era, într-adevăr, nepotul Coanei Jenița înalt şi frumos, ca 
toți adolescenţii de vârsta lui, îmbrăcat cu un tricou cu mânecă 
scurtă, cu pantaloni scurţi, al căror nume nu-mi este la 
îndemână, cu nişte adidaşi sofisticați în picioare, şi cu un 
rucsac triunghiular în spate, după ultima modă. 

Am aflat din discuţia purtată în timpul cinei că doreşte să 
urmeze Facultatea de Electronică şi Telecomunicaţii, una dintre 
puţinele facultăţi ale politehnicii la care se susține concurs de 
admitere. 

Dimineața următoare, după un frugal mic dejun, 
musafirul meu era gata de plecare la Universitate, îmbrăcat la 
fel ca la sosirea în laşi. A rămas surprins când l-am întrebat de 
ce nu şi-a pus pantaloni lungi, cămaşă albă, cravată, sacou, aşa 

cum se cade să fii îmbrăcat când te prezinţi la un examen într-o 
instituție academică de învățământ, ca semn de respect față de 
aceasta şi de importanța evenimentului. 

M-am convins, puțin mai târziu, că aproape toți 
candidaţii la admitere aveau aceeaşi ținută vestimentară lejeră, 
nonconformistă. Acest episod îmi aminteşte de o altă 
întâmplare oarecum asemănătoare. Eram diriginte la o clasă a 
IX-a la Şcoala normală „Vasile Lupu” din laşi şi făceam 
pregătiri pentru ziua şcolii, care se sărbătorea la data de 15 
decembrie. Eu trebuia să organizez cu clasa mea echipe care să 
primească şi să conducă invitaţii la sala de festivități. 

Propunându-le membrilor acestor grupe să se îmbrace cât 
mai frumos, băieţii în costume, cu cămaşă albă şi cravată, 
fetele cu bluză albă şi fustă neagră sau bleumarin, fiica unei 
dăscălițe, absolventă şi ea a şcolii noastre, s-a ridicat în 
picioare şi a spus că nu poate să se îmbrace aşa cum am cerut 
eu pentru că ea nu are şi n-a purtat niciodată fustă. De când se 
ştie a purtat numai pantaloni sau, mai nou, blugi. 

Spusele acestei adolescente m-au surprins şi m-am 
întrebat: cum o fi îmbrăcat-o maică-sa când a mers cu ea la 
teatru şi la biserică? De aceea, n-ar fi de mirare ca lbertinajul 
adolescentin în vestimentație să se extindă şi la spectacolele de 
teatru sau operă, la concerte sau chiar la slujbele de la 
biserică... 

Spre surprinderea mea, o mai mare lipsă de decență, de 
pudicitate chiar am întâlnit şi la sate, unde codane de 13-15 ani 
se plimbă pe strada principală a localităţii într-o ținută 
extralejeră, potrivită, mai curând, pentru prezentarea la 
concursul de dansatoare din buric, organizat pe litoral. De la un 
asemenea simulacru de îmbrăcăminte nu mai este decât un pas 
până la folosirea banalei frunze, pe care au purtat-o, fără 
complexe, strămoşii noştri biblici, Adam şi Eva. 

Mai există o tendinţă, la fel de dezagreabilă şi 
inacceptabilă, întoarcerea la primitivism, prin preluarea de 

către adolescenţi a unor practici specifice membrilor aşezărilor 
tribale de a se împodobi cu fel de fel de inele, cercei, brățări, 
lănţişoare, verigi, atârnate în toate părțile corpului unde pot fi 
prinse: urechi, nas, sprâncene, buze, limbă, buric, glezne. Este 
un snobism dizgraţios, o formă de manifestare a decăderii din 
condiția de om civilizat în aceea de aborigen. 

În lumea civilizată, ţinuta vestimentară îl reprezintă şi îl 
defineşte pe om ca personalitate şi ca membru al grupului 
social. 

Cu optimismul ce mă caracterizează, sper că, mai curând 
sau mai târziu, adolescenţii şi tinerii vor înţelege şi vor 
îmbrățişa acest adevăr axiomatic. 

D . fă A ji FPA 


De când am început să văd cu ochii minții dincolo de 
orizontul îngust al locurilor unde mi-am petrecut copilăria şi 
adolescența, mi-a încolțit şi s-a înrădăcinat dorința obsedantă, 
ca şi cum aş fi moştenit-o odată cu codul genetic, de a vedea 
lumea, de a călători. 

Năzuinţa mea a început să prindă contur, să se 
materializeze începând cu anul 1982 când, prin intermediul 
O.N.T. am vizitat, timp de două săptămâni, Marea Uniune 
Sovietică, poposind în Chişinău, Kiev, Leningrad şi Moscova. 
Am văzut în această excursie lucruri deosebite, tot ce putea 
arăta, la acea vreme, fara socialismului biruitor, cu capitala ei, 
Moscova — inima lumii, cum se pretindea a fi. Mărturisesc că 
n-am fost dezamăgit. Era spațiul geografic unde se putea 
călători fără oprelişti, unde puteau fi văzute lucruri interesante, 
singurele neajunsuri fiind KGB-iştii infiltrați în grupurile de 
turişti şi microfoanele ascunse în camerele de hotel. 

Cu şase ani mai târziu, am plecat tot prin O.N.I. să 
vizitez Cehoslovacia şi Germania democrată. Erau aceste 
surori ale României în construcţia socialismului într-un avans 
aproape incredibil față de noi, atât în privinţa nivelului de trai, 
cât şi al gradului de civilizație. 

În aceste prime experienţe de turist internaţional am avut 
un anturaj plăcut în compania unor colege şi a unor grupuri de 
persoane agreabile. 

A venit, apoi, decembrie 1989, moment de răscruce în 
istoria țării, când România a făcut cale întoarsă spre 

capitalismul din care evadase cu ajutorul neprecupețit al marii 
prietene de la răsărit, în urmă cu o jumătate de veac. Din acel 
moment, posibilitatea de a călători oriunde şi oricând a devenit 
o realitate pentru români. Cu eforturi băneşti mari, cu sacrificii, 
am reuşit să plec în Europa Occidentală abia în anul 1997, când 
am vizitat Franţa, Anglia, Belgia şi Luxemburg. Excursia era 
organizată de o firmă de turism din Bucureşti, al cărui patron, 
având greutate de circa 140 de kilograme, era şi conducător de 
grup şi ghid. 

Cei mai mulți dintre participanți erau din capitală, 
cunoscuţi între ei, rude sau prieteni, la care s-au alăturat două 
familii cu copii din Buzău, aflate în relații de prietenie şi de 
afaceri. Eu eram singurul turist din laşi, necunoscut pentru toți 
ceilalți. Statutul de intrus l-am simțit pe toată durata excursiei, 
fapt ce m-a afectat profund sufleteşte. Nu aveam cu cine 
schimba o vorbă, o impresie, o părere. Această stare de 
singurătate într-un grup de necunoscuţi a fost greu de suportat 
şi nu sfătuiesc pe nimeni să repete experiența mea. 

Acesta nu a fost singurul 
neajuns. Firma organizatoare s-a 
gândit numai la propriul profit şi 
de loc la binele excursioniştilor. 
Au fost alese pentru cazare 
ofertele cele mai ieftine şi mai 
proaste, în hosteluri sau hoteluri 
cu un grad redus de confort. În 
Paris, de exemplu, metropola al 
cărei nume îți sugerează confort 
a superior şi lux, am fost găzduiți 
îl într-un hostel îndepărtat de zona 

La intrarea în Muzeul Lowre centrală, în care am dormit patru 
nopți, într-o incredibilă lipsă de confort. În camere se aflau 
doar paturile (în unele fiind suprapuse), fără scaune, fără masă, 
fără dulap sau loc pentru bagaje. Grupurile sanitare şi sălile 

comune de duşuri se aflau la capetele coridoarelor. 

Hotelul fiind înţesat cu grupuri de tineri de toate culorile 
şi de pe toate meridianele, oferea şi un spectacol inedit pentru 
noi, românii. Puteai vedea adolescente, bine clădite, defilând 
fără complexe pe holuri, cu trupurile aburinde ieşite de sub duş, 
înfăşurate pe mijloc cu un prosop de dimensiuni prea mici 
pentru ceea ce avea de acoperit, cu nurii bogați liberi la vedere, 
care jucau nestingheriți în ritmul mişcării şoldurilor generoase. 
Se hârjoneau vesele şi zgomotos cu băieții din grupul lor, nişte 
țângăi cu început de puf sub nas, deşiraţi şi coşuroşi. 

Din păcate pentru noi, 
componenţii grupului de români, 
aceleaşi condiții proaste de cazare 
ne-au fost oferite şi la Londra. Aşa- 
zisul hotel, amenajat pentru vară, 
când se înregistrează vârful 
avalanşei de turişti, într-un cămin 
studențesc cu douăsprezece etaje, 
avea paturi suprapuse, un singur 

grup sanitar pe nivel, în aceeaşi 
încăpere aflându-se cabinele pentru 
| duşuri şi cabinele pentru W.C. Cele 
două ascensoare alăturate ori erau 
În preajma podului peste Tamisa defecte, ori suprasolicitate, urcarea 
la etajele superioare făcându-se de cele mai multe ori pe scări. 

Acest hotel nefigurând în ghidurile turistice a fost foarte 
greu de găsit, nimeni nu ştia de el. După vreo două ore de 
umblat cu microbuzul prin Londra, patronul firmei a găsit, în 
cele din urmă, un taximetrist care ştia unde se află şi, mergând 
înaintea microbuzului, ne-a condus până la locul de cazare. 

Numeroasele grupuri de turişti întâlnite în Paris, Londra 
şi Bruxelles m-au condus la constatarea că în unele zone ale 
globului excursiile, călătoriile fac parte din modul obişnuit de 
viață şi sunt practicate de la vârsta la care copilul mai este 

purtat în landou sau în marsupiu şi până la vârste 
matusalemice. Am văzut, şi nu de puţine ori, persoane 
imobilizate în scaune cu rotile, care erau aduse să vadă 
minunile civilizaţiei şi ale artei seculare din țările avansate. 
Pentru astfel de persoane există rampe şi lifturi speciale, în 
toate muzeele, expoziţiile şi locurile destinate accesului public. 

Făcând abstracție de 
neajunsurile sus pomenite, prima 
ieşire în Occident mi-a oferit 
prilejul să văd ţări şi locuri de 
mult  visate, din care am 
imortalizat multe aspecte în 
fotografii evocatoare, martore ale 
acestei călătorii. Am pomenit şi 
despre aspectele mai puțin plăcute 
pentru a-i avertiza pe amatorii de 
turism că trebuie să se informeze 
temeinic asupra firmei cu care 
intenționează să plece, despre 
programul detaliat al excursiei şi 
despre condițiile de cazare şi de Bruxelles, cu modelul atomului 
masă oferite, iar persoanele care sunt singure să-şi găsească 
însoțitori sau să se alăture unor grupuri în care au prieteni ori 
măcar cunoscuţi. 

Celelalte două plecări în lumea largă pe care le-am 
realizat au fost făcute cu o firmă serioasă din laşi, cu grupuri în 
care erau persoane cunoscute, ceea ce a făcut să mă simt bine, 
să trăiesc satisfacția omului care şi-a împlinit, măcar în parte, 
visul de o viaţă de a vedea lumea. 

Întotdeauna evadările din placidul cotidian sunt însoţite 
de nerăbdarea plecării spre necunoscut, ca şi revenirile la 
cuibul în care vieţuieşti şi cu care te confunzi. Ambele sunt 
încărcate de bucurii. Aşteptăm cu nerăbdare să plecăm, ca să 
trăim bucuria întoarcerii acasă, acolo unde ne-am creat 

ambientul care ne oferă tihna şi starea de confort psihic. 

Când părul a trecut de stadiul grizonat şi capătă tot mai 
mult culoarea veşmântului cu care se împodobeşte natura iarna, 
fizică scade şi, odată cu ea entuziasmul şi curajul. Suntem siliți 
să ne supunem legilor firii. Şi eu o fac. 

Printre numeroasele amintiri care îmi populează memoria 
afectivă este şi una încărcată de trăiri nostalgice referitoare la 
nunțile din familia mea, nunți la care am participat, dar ale 
căror semnificații le-am desluşit mult mai târziu. 

Am fost martor la multe din cele nouă nunți posibile. 
Când s-a măritat sora cea mare, Maria, eu încă nu mă 
născusem. Am venit pe lume cu un an mai târziu decât nepoata 
mea, Valuţa, şi multă vreme nu am priceput cum se poate ca o 
nepoată să fie mai mare ca unchiul ei. 

Privind lucrurile cu înțelegerea de acum, îmi dau seama 
că pentru o familie numeroasă, cu pământ puţin, înzestrarea 
copiilor pentru a deveni gospodari la casele lor era o 
preocupare fundamentală, existențială. Las la o parte problema 
alegerii ginerilor şi a nurorilor care, într-o lume strâmtă, 
limitată numeric la cele două, trei sute de familii ale satului, 
prezenta destule neajunsuri. 

Dificultăţile cele mai mari erau determinate de pregătirea 
zestrei cu care urmau să pornească în viața de familie copiii 
ajunşi la vârsta căsătoriei. 

O regulă existentă în codul moral al satului era ca fetele 
şi băieții unei familii să se căsătorească în ordinea 
descrescândă a vârstei, adică fiecare când îi venea rândul, iar 
abaterile de la această regulă erau foarte rare. 

Ca oameni crescuţi la coarnele plugului, care smulgeau 
cu sudoare roadele pământului, fiii de ţărani aveau în vedere, la 
alegerea  tovarăşei de viață, frumusețea, dar mai ales 
cumințenia, priceperea în treburile gospodăreşti, hărnicia 

dovedită în muncile agricole, precum şi zestrea cu care venea 
la întemeierea noului cămin. 

Averea cu care porneau la drum tinerii ce-şi uneau 
destinele era stabilită în detaliu de către părinţii lor la aşa- 
numita înțelegere. În familia mea era stabilită o zestre standard 
pentru fete şi una pentru băieţi. Fetele au primit ca dotă o falce 
de pământ, o vacă, cinci oi, lada cu zestre (sipetul) plină cu 
cele necesare şi clidul de pe sipet, înalt până la pod, format din 
covoare, macaturi, plăpumi, perne, aşternuturi pentru podele, 
păritare etc., cele mai multe lucrate în casă şi pregătite din 
vreme. 

Surorile mele, toate mai mari ca mine, erau apropiate ca 
vârstă între ele (circa doi ani diferenţă), aşa încât căsătoriile 
surveneau la intervale mici, bieţii părinţi nereuşind, uneori, să- 
şi tragă bine sufletul între două nunţi. 

Fraţii mei au primit la însurătoare o falce de pământ, 
căruţă nouă cu cai, loc de casă şi ceva materiale de construcții. 
Sătenii mai înstăriți le făceau feciorilor case pe grădini mari, 
înainte de căsătorie. 

La nunţi se păstrau şi respectau obiceiuri frumoase, care 
se transmiteau de la o generaţie la alta. Astfel, când mirele 
venea să-şi ia mireasa, zestrea acesteia era încărcată în căruțe 
special aduse, de către vornicei, numiţi şi cavaleri de onoare, 
care purtau la braţul stâng batiste cu flori, cusute de mireasă. 
Aceştia scoteau obiectele de zestre, unul câte unul, jucându-le 
în ritmul unei melodii speciale şi chiuind de mama focului. 

Prima era scoasă din casă lada de zestre (sipetul) în care 
flăcăii loveau cu pumnii în ritmul muzicii, ca într-o tobă, o 
aşezau într-o căruţă, iar o femeie punea în ea obiectele aduse de 
vornicei, după ce au fost jucate, în văzul numeroasei asistenţe. 
Acest moment al nunţii mi-a rămas neşters în memorie. Îmi 
închipuiam că bubuiturile în sipet, în tactul muzicii anunțau că 
în casa socrilor mici se producea un gol, odată cu plecarea 
miresei. 

Unii dintre vornicei, mai şugubeți, scoteau din casă şi 
obiecte care nu făceau parte din zestre, şi pe care stăpâna casei 
le recupera cu greu din mâinile acestora, spre hazul celor care 
asistau la episod. Ceremonia scoaterii şi încărcării zestrei avea 
şi menirea ca familia fetei să arate consătenilor prezenți, 
mărimea şi valoarea acesteia, prilej de mândrie, chiar de fală. 

Alt moment semnificativ al nunții era cel numit al 
iertăciunii. Acesta avea loc cu puţin timp înainte de părăsirea 
casei părinteşti, de către mireasă. Pe fondul cântecului „a-ţi 
mireasă ziua bună...” ea cerea iertare părinților şi îşi lua rămas 
bun de la cuibul părintesc, de la cei în mijlocul cărora a crescut. 
Ceremonia era condusă de un bărbat, special angajat, numit 
staroste care imprima momentului o notă melodramatică: 
mireasa trebuia să plângă, chiar dacă nu-i venea, iar rudele 
apropiate să mimeze tristeţea, chiar dacă nu o simțeau. 

O căruţă la care erau înhămați cei mai frumoşi cai, gătiți 
şi ei cu batiste, canafuri şi funde multicolore la căpestre, 
aştepta pe mire şi pe mireasă să-i ducă la casa socrilor mari, 
acolo unde urma să aibă loc petrecerea. Ieşirea din curte, însă, 
era blocată de trupurile vânjoase ale câtorva flăcăi care 
pretindeau mirelui vadră, un fel de plată în bani şi băutură. 
După multe şi ambiţioase târguieli, cădeau la înțelegere şi 
alaiul putea să plece. 

Şirul de căruţe, în frunte cu cea în care se aflau eroii 
principali ai fericitului eveniment era întâmpinat de puştani, 
care le aruncau înainte găleți cu apă, pentru care primeau 
bacşişul cuvenit. Alaiul se deplasa pe strada principală a 
localităţii, în marşul înfocat al lăutarilor, conduşi de maestrul 
Gheaţă, acompaniat de chiotele voiniceşti ale flăcăilor. 

Evocând aceste momente şi obiceiuri frumoase din viaţa 
satului de odinioară, mi-am amintit o întâmplare ieşită din 
comun, care a şocat lumea şi a fost comentată, în fel şi chip, 
multă vreme. Un flăcău dintr-un sat vecin şi-a ales mireasa din 
satul meu. Familiile tinerilor s-au înţeles, au stabilit toate 

detaliile privitoare la zestre şi la nuntă, s-au făcut pregătirile 
necesare, dar în ziua când trebuia să aibă loc evenimentul, când 
mirele a venit să-şi ia mireasa, ia-o pe aceasta de unde nu-i. 
Fugise cu iubitul ei, pe care părinţii nu-l doreau ca ginere. Puşi 
în faţa acestei situaţii inedite, naşul, împreună cu mirele au 
intrat în grajdul cetăţeanului, au luat vaca promisă ca zestre, au 
legat-o de căruţă şi au făcut cale întoarsă. Copil fiind, am privit 
printre scândurile gardului alaiul trist care pleca cu o vacă în 
loc de mireasă. 

Lada cu zestre era poate primul şi singurul obiect de 
mobilier al familiei nou întemeiate, avea multiple utilizări şi 
era aşezată la loc de cinste, în camera de curat. Având 
încuietoare, în ea erau păstrate valorile, actele, fotografiile, 
averea familiei. 

Pentru cuplurile ajunse la vârsta părului alb, lada de 
zestre le amintea de ziua nunţii, cea care rămâne pentru 
totdeauna în memoria afectivă, de anii începutului de drum în 
viața de familie, de greutăţile şi bucuriile primilor ani de viață 
în doi. 

Pentru nepoți, conținutul ei a devenit comoara din lada 
de zestre a bunicii, cu obiecte vechi, cu parfum de istorie a 
familiei, cu miros de busuioc şi de levănţică, mărturii ale unei 
vieți de aproape un secol... 

Dar timpul a trecut, vremurile s-au schimbat iar lada cu 
zestre este pe cale să cadă în desuetudine. Este înlocuită din ce 
în ce mai frecvent cu automobile de ultimă generație, cu firme 
prospere, cu apartamente şi vile de lux, cu ferme viticole şi 
zootehnice, cu bijuterii şi conturi bancare în valută. 

Oare bogăţiile primite în timpurile de acum ca zestre 
oferă şi garanția măcar a unui dram de fericire pentru tinerii 
căsătoriți? 

Moto: 
Cine cu singurătatea s-a-nsoțit, 
Să consulte un medic, negreşit! 

Se spune despre om că nu este făcut să trăiască singur, că 
este, prin excelenţă o fiinţă socială. Acest lucru fiind dovedit şi 
de legenda despre strămoşii noştri, Adam şi Eva, care s-au 
asociat, iar după ce au fost izgoniți din Rai, au populat planeta 
Pământ cu urmaşi, printre care ne numărăm şi noi, trăitorii de 
azi. 

Îi spuneam într-o scrisoare amicului meu, Mihai 
Munteanu, poetul din Cordăreni, că singurătatea are o mie de 
neajunsuri şi doar un avantaj: posibilitatea de a fi cu tine însuți 
şi de a crea nestingherit. Era un gând izvorât din traiul în 
solitudine, care a fost apreciat de colegul meu ca fiind un 
frumos panseu. 

Viaţa de unul singur ca opţiune personală sau impusă de 
împrejurări fortuite, a fost privită şi apreciată în moduri diferite 
de către mari personalități ale spiritului uman, de la aprobare şi 
susținere, la condamnare şi  detestare. Astfel, Artur 
Schopenhauer, filozof german, susținea că singurătatea este 
„soarta spiritelor superioare” în timp ce I. Ducici o considera 
„una din cele mai vechi nefericiri ale bătrânilor”. 

O opinie oarecum şocantă este aceea a biologului 
american H. Miller: „dintre toate fiinţele terestre, omul este cel 
mai singur. Cu atât mai solitar cu cât e mai înconjurat de cei 
din rasa lui”. 

Am cunoscut persoane, de ambele sexe, care se plângeau 

de singurătate dar se complăceau în această situaţie. În cazul 
acestora a intervenit obişnuința şi comoditatea, pentru că, la 
drept vorbind, e mai simplu să ai grijă numai de tine, decât să-ți 
asumi şi grija altuia. 

Rău este că omul, fiind o ființă uşor adaptabilă, se 
acomodează lesne cu modul solitar de viaţă şi nu mai nutreşte 
dorința de a redobândi statutul de familist. Unele persoane 
singure cochetează cu intenţia de a pune capăt singurătăţii, şi 
chiar se plâng de neajunsurile ei, dar nu întreprind nimic în 
acest sens. 

Sunt şi persoane care manifestă o sinceră dorință de a ieşi 
din prăpastia singurătăţii dar nu au curajul să o facă, fie din 
cauza unor experienţe eşuate, fie că nu mai au puterea să o ia 
de la capăt într-un asemenea demers. 

Opţiunea pentru singurătate  dintru-nceput, sau 
permanentizarea ei când survine conjunctural, trădează unele 
specificități în structura psihică a persoanei respective, 
constituind o oarecare abatere de la firescul existențial. 

Pe individul singur, bărbat sau femeie, îl pândesc 
numeroase pericole, devine vulnerabil, poate cădea pradă 
viciilor, este predispus unor suferințe psihice (depresii, 
nevroze, halucinații, iluzii, frică excesivă etc.). Fr. Spielhagen, 
romancier german, compară singurătatea cu „parfumul unei 
plante otrăvitoare, dulce, dar ametitor, şi, cu timpul, vătămător 
chiar pentru cele mai puternice constituții”, iar J.W. Goethe 
spunea tot despre singurătate: „nimic mai periculos”. 

Cu mai mult de două decenii în urmă, când mă aflam la 
începutul văduviei, a venit la mine un cetăţean simplu, 
muncitor pensionar, să-mi ceară nişte relații despre un fost 
elev. Când a aflat că sunt singur, respectuos şi cu totul 
dezinteresat, m-a sfătuit să-mi găsesc o tovarăşă de viaţă, cât 
nu e prea târziu, nu neapărat cu diplomă universitară, dar 
sufletistă. Am avut unele tentative, nu am perseverat, timpul a 
trecut şi, acum, în pragul senectuţii mă aflu în aceeaşi situație. 

Îi îndemn pe toţi confrații mei, aflaţi în aceeaşi situaţie, 
să fie mai curajoşi, mai decişi, să facă eforturi pentru a reintra 
în normalitate, în firescul uman. 

Pentru majoritatea persoanelor singure aria relaţiilor 
sociale se restrânge treptat, prieteniile se răcesc, se destramă, 
favorizând adâncirea procesului de însingurare, de izolare. O 
dată rupte legăturile cu lumea, cu tumultul vieții, singurătatea 
erodează lent sănătatea psihică, sileşte persoana în cauză să 
recurgă la paliative cu speranța de a atenua dezastrele 
solitudinii. Se iluzionează cu creşterea dozei de nicotină şi de 
cafeină, încearcă să-şi înece urâtul în alcool, este o pradă 
uşoară pentru racolatorii diferitelor secte religioase, sau intră în 
contact cu persoane dubioase care o pot târî în prăpastie. Avea 
dreptate scriitorul francez Th. Gautier să caracterizeze 
singurătatea ca fiind „cea mai rea tovarăşă atunci când cauţi 


» 1 


uşurarea şi uitarea”. 


! Citatele despre singurătate au fost selectate din Dicţionar al spiritului uman de 
Mircea Traian Biju, Editura Albatros, Bucureşti, 1983. 

Un suflet mare 


Pe geologul Ionel Lungu l-am cunoscut la scurtă vreme 
după ce mi-a devenit vecin, prin mutarea sa în blocul mic, 
alăturat. Fiind o persoană agreabilă şi comunicativă, intra în 
vorbă cu mulți din cei care îi treceau pe sub geam şi era 
disponibil oricând să stea la o şuetă în încercarea de a diminua 
urâtul singurătăţii. 

Încet, încet, întâlnirile noastre au devenit un fapt obişnuit 
şi aşteptat iar schimburile de confesiuni despre destinele 
noastre nefericite ne-au apropiat sufleteşte, astfel că nu după 
multă vreme am devenit amici. 

ÎL vizitam zilnic. Dificultăţile pe care le întâmpina la 
mers, nu-i permiteau să-mi întoarcă vizitele, astfel că mă 
aştepta şi mă primea cu nedisimulată bucurie. Discuţiile 
noastre acopereau o arie largă de aspecte: de la banalitățile 
vieții cotidiene, evocări din viața zbuciumată mai recente sau 
mai de demult, evenimente sportive, probleme de sănătate, 
până la mersul pe loc a tranziţiei româneşti, veşti din presă, 
evenimente artistice şi politice şi multe altele. 

Un moment nelipsit la întâlnirile noastre îl constituia 
lectura ultimelor creaţii ale subsemnatului. Tot el a fost şi 
primul cititor al cărților mele pe care le preţuia şi le purta cu el 
la spital pentru a le citi. Păstrez în memorie o întâmplare care 
m-a impresionat şi care s-a petrecut cu puţin timp înainte de a 
interveni sfârşitul. 

Era internat la Spitalul de recuperare şi un bolnav din 
salon l-a rugat să-i împrumute cartea „Parfum de spini”. În 

timpul cât amicul Lungu era dus la sala de investigații 
cetăţeanul respectiv s-a externat şi a plecat cu tot cu carte. Mi-a 
relatat acest episod cu atâta regret, încât i-am promis că îi voi 
aduce, la următoarea mea vizită, altă carte. A treia sau a patra 
zi, în timp ce mă pregăteam să merg la spital, am aflat, cu 
stupoare, că nu mai am cui să-i duc cartea. Se stinsese cu 
câteva clipe mai înainte. 

Dar ceea ce ne-a apropiat foarte mult a fost dragostea pe 
care o manifestam amândoi pentru căţeii care s-au pripăşit şi s- 
au ataşat de locatarii din blocurile în care locuiam. El, mai mult 
ca alții, le purta de grijă, le cumpăra hrană din pensia sa 
modestă, îi ocrotea şi îi iubea cu adevărat. Nu pot să uit o 
întâmplare de-a dreptul impresionantă. În campania de 
sterilizare a câinilor fără stăpân, cele două cățeluşe din grupul 
de trei au fost prinse şi duse la operaţie, iar când au fost aduse 
înapoi una dintre ele avea o rană care dădea semne de infecție. 
L-am văzut suferind efectiv şi îi dădeau lacrimile când vorbea 
despre ea. A chemat un medic veterinar pe care l-a plătit din 
banii lui pentru a o salva. 

Câinii nu erau singurii cu care împărțea pensia. La 
geamul de la bucătăria lui veneau la ore numai de ei ştiute, mai 
mulți porumbei care îşi primeau hrana zilnică. La fel, la ore 
pisicesc programate, veneau şi vreo trei mâţe ca să-şi 
primească, de două ori pe zi, rația de mâncare. În plus, în 
bucătăria neîncăpătoare avea două cuşti cu trei canari, de care 
se îngrijea în mod deosebit şi al căror cântec îl ungea la inimă. 
Când era internat în spital, persoana care avea în grijă canarii 
primea consemnul: „ochii şi canari”. 

Când starea sănătăţii se degradase şi stătea mai mult prin 
spitale, în vizitele pe care i le făceam, una dintre dorințele sale 
era să afle veşti despre căţei, pisici, porumbei, din îngrijirea 
cărora făcuse un ţel al vieții lui chinuite. 

Unul dintre căţei nu avea cuşcă şi bietul Ionel Lungu 
dorea să-i facă şi lui o „casă”. A plecat, însă, din această lume 

cu sufletul neîmpăcat, înainte să ducă la îndeplinire acest 
proiect. 

Diabetul care s-a instalat tot mai puternic, complicațiile 
pe care acesta le-a generat, stresul produs de boală şi 
singurătate i-au pregătit insidios sfârşitul la o vârstă când 
pentru mulți mai există reale speranţe de viaţă. 

Dragă amice, care ai avut un suflet mare, odihneşte-te în 
pace, acolo unde ţi-ai aflat tihna şi împăcarea. Eu îți păstrez o 
neştearsă amintire şi, dacă mă auzi, îţi spun că îmi lipseşti mult. 

„Cenaclul 


De o bună bucată de vreme, de când consumarea apei de 
izvor din Grădina botanică a devenit o modă pentru mulți 
ieşeni, apa fiind pentru unii doar un pretext de a petrece câteva 
ore într-un mirific cadru natural, îmi dau întâlnire la statuia lui 
Mihai Viteazu din Copou cu amicul meu din tinereţe, juristul 
Ion N. Oprea, pentru a merge la izvor să luăm apă, dar mai ales 
pentru a sta de vorbă. 

Scrutând cu ochii minţii trecutul îndepărtat, ce apare 
pâclos, ca privit într-o oglindă uzată, şi scotocind prin cele mai 
ascunse cotloane ale memoriei, evocăm, în taifasurile noastre, 
chipuri de oameni, locuri, întâmplări şi evenimente de demult, 
acoperite de colbul timpului. 

Este plăcut şi deconectant pentru noi, ajunşi la vârsta 
bilanţului, să ne amintim lucruri care ne-au însoțit anii tinereții 
când, abia ieşiţi din adolescenţă, ne avântam pe pieptişul 
abrupt, dar atrăgător, al publicisticii, la ziarul bârlădean 
„Steagul roşu”. El, junele din Priponeştii Tutovei care încă nu- 
şi pusese pirostriile, descifra alfabetul ziaristicii şi hălăduia pe 
coclaurile fostei regiuni Bârlad în căutarea de date şi fapte 
pentru ştiri şi reportaje. Eu, dascăl începător, cu 
responsabilitatea conducerii unei şcoli în spate şi a unei familii 
care s-a rotunjit prin venirea pe lume a celor doi copii, 
cochetam cu scrisul şi publicam în ziarul sus amintit. 

În acei ani şi în acele circumstanțe ne-am cunoscut, 
afinitățile pentru scris ne-au apropiat, iar aprecierea şi stima 
erau reciproce. Reorganizarea administrativă a ţării şi 

evenimentele care s-au rostogolit peste noi ca un tăvălug, ne-au 
despărțit pentru multă vreme, regăsindu-ne în urbea Iaşilor şi 
reînnodând, la alt nivel, relațiile noastre de oameni ai 
condeiului. 

După încheierea studiilor juridice şi practicarea altor 
profesii, amicul meu a revenit la prima dragoste, ziaristica. În 
această postură a sa, am iniţiat o fructuoasă colaborare pe când 
el susținea o rubrică zilnică la cotidianul „Monitorul”, inspirat 
intitulată, „De vorbă cu cititorii”. În acest spaţiu de gazetă au 
văzut lumina tiparului multe dintre scrierile mele (catrene, 
eseuri, articole de opinie şi atitudine), pe care, împreună cu 
multe altele, le-am reunit în cartea „Parfum de spini” apărută la 
Editura „Pim” din laşi în anul 2003 şi pe care Ion N. Oprea a 
prezentat-o elogios în paginile ziarului la care lucra. 

Şi după dispariţia rubricii respective din ziarul Monitorul, 
întâlnirile noastre, pe care le-am numit metaforic cenaclu, au 
continuat. Discuţiile cu conținut literar, publicistic, social şi 
politic par să  îndreptățească denumirea ce am dat-o 
întrevederilor noastre. 

Scrisul, această frumoasă îndeletnicire liber asumată, 
pasionantă ca dragostea pentru femeia iubită, pornită din 
adâncurile nepătrunse ale spiritului, devoratoare de energii 
intelectuale şi sufleteşti, - scrisul cu înaintări şi stagnări, cu 
împliniri şi poticneli, cu bucurii şi întristări este una dintre 
temele predilecte ale discuțiilor noastre. Ne bucurăm că ne 
vedem, iar schimbul de informații şi de opinii ne remontează şi 
ne oferă clipe de confort intelectual şi o stare psihică de bine. 

Pasiunea pentru jurnalistică a lui Ion N. Oprea s-a 
materializat într-o lucrare documentară amplă de cercetare a 
presei bârlădene de la începuturile ei şi până astăzi, lucrare ce a 
fost predată Editurii Moldova şi urmează să apară într-un viitor 
nedefinit. Mărturisesc că m-a impresionat răbdarea şi 
tenacitatea de care a dat dovadă amicul meu pentru a scoate la 
lumină, de sub colbul arhivelor, o istorie a publicațiilor care au 


119 


apărut de-a lungul timpului în oraşul Bârlad. 

În anotimpurile prielnice pentru ieşirea în natură şi pe 
vreme frumoasă şedinţele cenaclului le ţinem în Grădina 
Botanică, pe o bancă dintr-un încântător colț al acestei minuni, 
rezultată din îngemănarea măiestriei naturii cu ingeniozitatea şi 
talentul botaniştilor şi peisagiştilor. Discuţiile noastre sunt 
stimulate de aerul curat, de frumosul armonios din jur, de 
ciripitul şi cântecul păsărelelor care dau un plus de încântare 
clipelor petrecute aici. 

Îmbătaţi de ozonul vegetației abundente, susținuți de 
priveliştea feerică ce ni se oferă privirilor, dialogul nostru 
curge lin, odihnitor şi plăcut, ca nişte adieri de tihnă şi 
împăcare sufletească, cu exprimarea dorinţei pentru o viitoare 
întâlnire. 


Într-una din zile mi-a venit 
ideea să iau cu mine aparatul de 
fotografiat pentru a face o poză 
împreună, în acest colţ de rai 
pământean. Reproducerea ei în 
interiorul prezentului material este şi 
| un semn al prețuirii pe care o acord 
| prieteniei cu experimentatul jurnalist 
| şi jurist Ion N. Oprea. 

Vremea nefavorabilă, zăpada şi 
gerurile iernii precum şi îndeletnicirea 
scrisului căreia ne-am dedicat, au 
întrerupt, temporar, reuniunile 
cenaclului, reuniuni pe care le vom 
relua, negreşit, odată cu venirea primăverii. 


- În Grădina Botanică 
cu amicul lon N. Oprea 

Fotografia 


O scrisoare (redată în facsimil) însoțită de o fotografie 
(reprodusă mai jos) m-au emoționat până la lacrimi. Autoarea 
acestei imense bucurii este o colegă de clasă la şcoala primară 
din satul Dorobanți, comuna Nicşeni, județul Botoşani, pe 
nume Hareta Cântec (Pârlog, după căsătorie), care trăieşte în 
oraşul de pe Bega şi care, cu totul întâmplător a dat peste 
ultimele două cărți ale mele cu ocazia unei vizite pe care a 
făcut-o în satul natal. 

Cărţile „Flori târzii” şi „Parfum de spini” le-am oferit 
aproape tuturor rudelor şi prietenilor iar autoarea scrisorii le-a 
descoperit la sora mea, Ileana Cântec. 

Am rămas surprins când într-o zi de decembrie a anului 
trecut am primit un telefon din Timişoara de la colega mea şi, 
printre altele, mi-a spus că a luat cele două cărți de la sora mea, 
să le citească acasă pe îndelete, că i-au plăcut foarte mult şi că 
ar dori să le aibă în biblioteca proprie. l-am transmis colegei 
mele că poate să le păstreze, eu urmând să-i dau surorii mele 
altele. 

Nu după multă vreme, pe data de 12 ianuarie 2004 am 
primit de la ea un plic recomandat cu o scrisoare şi o 
fotografie, despre care am pomenit la începutul acestei scrieri. 

Stau cu fotografia în față şi o privesc îndelung, cu 
încordare şi emotie. În ea sunt chipurile copiilor de clasa a III-a 
primară din care făceam şi eu parte. Încerc să-i recunosc, 
recurg şi la serviciile unei lupe, dar strădaniile mele sunt 
aproape zadarnice. Cu greu mă recunosc în copilul de atunci, 
pe locul al treilea, de la stânga la dreapta, în primul rând de jos. 

Cu multe eforturi reuşesc să mai identific încă vreo cinci-şase 
figuri, după care mă las păgubaş. 

S-au scurs de atunci 65 de ani, timp în care imaginea 
persoanelor pe care nu le-am mai văzut, s-a şters din memorie. 

După felul cum sunt aşezaţi copiii şi după locul ales, s-ar 
părea că fotografia a fost făcută de o persoană pricepută şi care 
a folosit materiale de bună calitate. 

Aşezaţi pe treptele din faţă ale vechii şcoli, tip Spiru 
Haret, obiectivul aparatului foto a surprins şi a fixat pe peliculă 
o imagine de ansamblu a grupului, demnă de un profesionist. În 
centrul fotografiei admir figurile distinşilor învăţători Ecaterina şi 
Ion Iliescu. Nu-mi amintesc dacă eu am fost în posesia unei 
asemenea fotografii şi de aceea sunt recunoscător colegei mele 
că mi-a dat o copie. Este cel mai frumos dar pe care mi l-ar fi 
putut oferi. 

Şcoala, aşezată în buza dealului pe un teren aproape plat, 
cu faţada la şoseaua care traversează satul, mai există şi astăzi. 
A fost o construcţie solidă, realizată la începutul secolului 
trecut, cu o sală mare de clasă şi cu locuinţă pentru director, o 
şcoală tip, după un proiect aprobat de fostul mare ministru al 
învățământului, Spiru Haret. 


< 


1939, un grup de elevi ai Școlii primare din satul Dorobanţi 

După construirea noului local, mai mare, cel vechi a fost 
dat spre folosință Grădiniţei. 

Dar ce poate oferi o fotografie în care eşti împreună cu 
colegii de clasă de la şcoala primară, alături de care ai deprins 
buchea cărții, te-ai jucat, te-ai bucurat, ai crescut şi ai descifrat 
primele litere din alfabetul vieții? 

În primul rând, fotografia mi-a provocat o mare şi plăcută 
emoție, pentru că este o mărturie despre locul de unde mi-am 
luat zborul spre învăţătura înaltă, spre lumea cărții. Privind-o, 
încerc un sentiment de jenă pentru neputința mea de a 
recunoaşte în figurile de copii pe tovarăşii mei de învățătură, de 
joacă şi de şotii. Din îndepărtata copilărie, din frumoşii şi 
inocenţii ani de şcoală primară, puţine imagini mi-au mai 
rămas în memorie. 

În al doilea rând, fotografia pe care o tot privesc este o 
provocare şi o invitaţie la retrospecţie, la nostalgie. 

Scrisoarea? Este un mesaj 
al unui om neexperimentat în 
comunicarea prin intermediul 
scrisului, de o  debordantă 
sinceritate şi cu o surprinzătoare 
capacitate de a spune simplu, în 
esențe, ceea ce gândeşte şi 
simte. „Dragă Vasile, eu mă 
bucur din suflet că am primit 
aceste două cărți scrise de tine 
mă minunez cu câtă 

cu aşa un dar”. Cred că şi unii exegeți ai artei cuvântului scris 
ar putea fi invidioşi pe acest mod direct şi simplu de a spune 

multe în puţine cuvinte. 

Impulsionat de stările afective pe care le trăiesc citind şi 
recitind scrisoarea, privind îndelung fotografia, am aşternut pe 
hârtie aceste simțăminte şi gânduri ce se doresc a fi un omagiu 
adus anilor candizi ai copilăriei şi fericitului prilej de a mă 
reîntâlni, emoțional, cu ea. 

Privesc fascinat şi cu nesaţ chipul copilăriei... 

Plimbanea 


Pentru persoanele care şi-au încheiat activitatea 
profesională şi au intrat în concediu nelimitat, ieşirea zilnică 
dintre pereţii apartamentului, care pentru unii au devenit un fel 
de cămaşă de forță, este mai mult decât binefăcătoare, este o 
necesitate. 

Ca mulți alții aflaţi în aceeaşi situație, mi-am propus ca în 
fiecare zi, indiferent de vreme, să ies din casă pentru câteva 
ore, să văd şi să mă vadă lumea, să fac puţină mişcare mergând 
pe jos, să mă aerisesc. În asemenea plimbări am constatat un 
fapt grav şi dureros: comportamentul civilizat al ieşenilor de 
toate culorile şi aproape de toate vârstele nu mai există. lată un 
exemplu, pentru început. 

Grupuri de adolescenți, băieți şi fete se deplasează 
ocupând întreaga lăţime a trotuarului. Vorbesc toți deodată cu 
voci stridente, râd zgomotos în cascade, sunt gata să dea peste 
persoanele vârstnice, dacă acestea nu se feresc din calea lor. 
Tihna şi starea de bine pe care le cauţi într-o plimbare pe 
Copou se duc pe apa sâmbetei, dacă ai ghinionul să ţi se 
sincronizeze paşii cu un astfel de grup. 

Pentru a-mi putea continua plimbarea în linişte, mă 
îndepărtez de grupul gălăgios şi obositor, fie grăbind, fie 
încetinind paşii. Dar mă lovesc de o altă dovadă a lipsei de 
civilizație care mă îngrețoşează. Pe fiecare decimetru patrat al 
trotuarului se lăfăie bucăţi de flegmă, de secreţii nazale sau de 
scuipat. Păşesc printre ele ca la şotron, dar atenţia îmi este 
atrasă şi de alte manifestări ale lipsei de educație elementară şi 

de bun simţ. Peste tot, pe trotuar şi pe spaţiul verde (care ar 
trebui să aibă iarbă şi flori, dar nu are) sunt semănate chiştoace 
şi ambalaje de la țigări, bilete de la mijloacele de transport în 
comun, hârtii de tot felul, capace şi sticle de la sucuri, deşi 
coşurile pentru gunoi, vopsite cu o culoare care te invită să le 
foloseşti, se află la tot pasul. 

Încercând un sentiment de profundă nemulțumire faţă de 
aceste aspecte, îmi vine în minte o întâmplare la care am fost 
martor şi care m-a impresionat în mod plăcut. Mă aflam într-o 
stație de troleibuz, unde mai aşteptau câteva persoane, între 
care şi o doamnă cu o fetiță de vreo trei-patru ani, care mânca 
ceva dintr-un pacheţel. Când a isprăvit de mâncat, a întrebat-o 
pe maică-sa ce să facă cu ambalajul. Aceasta i-a arătat un coş 
pentru gunoi aflat în apropiere. Când fetiţa a ajuns la locul 
indicat a constatat că nu ajunge la coş. Atunci mama a ridicat-o 
puțin, astfel ca fetița să pună hârtia acolo unde trebuia, 
oferindu-i, astfel, prilejul de a trăi satisfacția că a făcut un lucru 
bun. Cred că am asistat la un exercițiu frumos şi eficient de 
formare a comportamentului civilizat, pe care l-am aprobat şi 
admirat. Imediat după acest episod a sosit în staţie şi 
troleibuzul aşteptat. Din el au coborât câteva persoane. O 
doamnă bine şi un domn arătos au aruncat pe asfalt biletele de 
călătorie folosite. 

Revin la plimbările mele. Pe trotuarele multor artere de 
circulație am întâlnit unul dintre cele mai neplăcute aspecte. 
Scârnele câinilor, scoşi la plimbare de stăpânii lor, le întâlneşti 
cu o frecvenţă revoltătoare. Posesorii acestor drăgălaşe animale 
de companie ar trebui obligați să curețe murdăriile lăsate în 
urmă de patrupede, aşa cum se întâmplă în țările civilizate. S-ar 
evita, astfel, călcarea şi înşirarea lor de către pietoni. 

Plăcerea unei plimbări în Copou îmi este diminuată şi de 
claxoanele automobilelor care circulă pe bulevard cu viteză de 
raliu, precum şi de fumul şi gazele de la ţevile de eşapament, 
pe care acestea le răspândesc din belşug. 

Ajungând la rondul de la Agronomie, mă urc într-un 
tramvai din cele lungi, moderne, silențioase şi elegante, cu 
scaune tapițate. Şi aici ieşenii şi-au pus imediat amprenta lipsei 
lor de civilizaţie: stofa de la fotolii este murdară sau tăiată, 
mânerele de sprijin ale băncilor sunt rupte, pe spatele unor 
scaune au apărut desene şi scrisuri pornografice, multe geamuri 
sunt zgâriate. În vagonul în care mă aflam, când coboram 
dealul Copoului, s-a urcat o ceată de adolescenți îmbrăcați ca 
pentru sport, care probabil veneau de la antrenament şi se 
îndreptau spre diferite zone ale oraşului. Erau extrem de 
expansivi, vorbeau şi râdeau zgomotos, întrecându-se să 
povestească întâmplări din şcoala în care învață sau din 
cartierul în care locuiesc. Astfel, toți călătorii din vagonul 
respectiv au aflat că la şcolile la care învaţă, profesorii nu prea 
vin la ore, că elevii copie pe rupte, că după ce s-au asigurat cu 
note de trecere nu se mai omoară cu învățatul şi nu mai dau pe 
la şcoală, că fiecare dintre ei are gaşca lui în cartier, că profa de 
engleză de la o şcoală oarecare este în relaţii amoroase cu 
proful de muzică şi multe altele. Nici unul dintre călătorii aflați 
în tramvai şi, deranjaţi de gălăgia grupului respectiv, nu a avut 
curajul să ia atitudine față de manifestările acelor mici barbari, 
pentru că ar fi riscat să se expună ieşirilor imprevizibile ale 
acestora. 

Trebuie să mărturisesc, nu fără părere de rău, că adeseori 
plimbările mele s-au încheiat cu năduf, în locul liniştii şi 
relaxării pe care le căutam. Şi aceasta datorită faptului că în 
urbea de pe malul Bahluiului absența educaţiei civice 
elementare şi lipsa conduitei civilizate, pe care le întâlneşti la 
tot pasul, urâțesc oraşul şi viaţa locuitorilor. Se pare că 
civilizația străzii şi comportamentul decent în mediile publice 
mai au multe carente. 

Cele ce urmează s-au petrecut în perioada capitalismului 
românesc interbelic, în lumea satului, şi evocă aspecte pe care 
le-am trăit în copilărie şi le rememorez cu nostalgie, dar şi cu 
amărăciune. 

Satul în care am văzut lumina zilei este un sat relativ nou, 
croit după reguli cadastrale riguroase, cu uliţe drepte şi largi ce 
străbat localitatea de la un capăt la celălalt, cu oameni în 
majoritate gospodari, cei mai mulți împroprietăriți în urma 
primului război mondial. Existau şi oameni necăjiţi, cu pământ 
puţin şi cu multe guri de hrănit, dar nu cerşeau. Se împrumutau 
de la cei mai avuți, în contul muncilor agricole viitoare, se 
angajau slugi la boieri sau la bogătaşii satului, luau pământ în 
parte sau în arendă, trăiau în lipsuri, dar nu se umileau cerşind. 

Veneau în sat să cerşească oameni nevoiaşi din 
mahalalele sărace ale Botoşanilor, din calicime — cum mai erau 
numite, persoane pentru care hrana mizeră era nesigură de la o 
zi la alta, iar pentru mulți dintre ei unicul mijloc de procurare a 
acesteia era mila, mila publică. 

Copil fiind, vedeam în sat persoane sărăcăcios îmbrăcate 
şi uscăţive, care purtau pe umeri două traiste şi în mână un băț 
pentru sprijin şi pentru a se apăra de câini, care mergeau de la o 
poartă la alta cântând un text în care invocau mila şi-i 
îndemnau pe săteni să facă pomană. 

Veneau şi persoane care aveau un beteşug, lipsindu-le un 
ochi, o mână sau un picior şi care se deplasau cu o cărucioară 
improvizată, şubredă, trasă de un căluț slăbănog, aproape 
scheletic, şi care se oprea la fiecare poartă în momentul când 

stăpânul lui începea să-şi rostească cererea de milostenie. 
Pentru cerşetorul din acest original vehicul era binevenit orice. 
El era pregătit cu saci şi tăgârțe pentru toate felurile de produse 
ce i s-ar fi putut oferi. Sătenii cu frică de Dumnezeu şi cu 
oarecare dare de mână veneau la teleguţa acestuia, fie cu o 
strachină de făină de porumb, fie cu un căuş de ştiuleţi sau o 
sită de grăunțe, fie cu o tăbuiaţă de cartofi, cu o bucată de pâine 
sau malai, ori cu un castronel de mâncare şi o lingură de lemn. 

Îmi stăruie în memorie o întâmplare legată de acest 
fenomen, cerşetoria în lumea satului. Casa copilăriei mele era 
situată la şoseaua care traversează satul şi care vine de la 
Botoşani, mergând spre gara Vorniceni. Datorită acestui fapt, 
fel de fel de călători ne băteau în poartă. Într-o zi, o căruţă cu 
coviltir a unei familii de țigani nomazi a oprit în zonă, în 
dreptul porții şi a cerut de mâncare. Mama, care nu-şi vedea 
capul de treburi le-a pus pe masa de la hornoaică un codru de 
mămăligă, patru linguri de lemn şi într-un castron le-a turnat 
lapte acru dintr-o oală mai mare. Când a dat să plece la 
treburile ei, unul dintre musafiri i-a spus: 

- Lasă, mătuşă, oala aici, că ne mai turnăm noi. 

La care biata mama i-a răspuns: 

- Câţi mai am eu de hrănit din oala asta... 

Am spus şi cu alt prilej că eram o familie numeroasă şi 
strâmtorată. 

Pentru noi, copiii, care locuiam în acelaşi cot de sat şi ne 
jucam împreună, apariția „calicului”, a cerşetorului invalid, era 
un prilej de hârjoană şi ghiduşii în jurul căruţei acestuia, şi-l 
petreceam cu strigăte şi chiote, făcând o mare hărmălaie până 
ce dispărea din câmpul nostru vizual. Câteva zile, apoi, jocul 
„de-a calicul” era printre preferinţele noastre... 

După 1989, pe măsură ce sărăcia s-a extins ca o molimă, 
la oraşe ca şi la sate, numărul persoanelor care apelează la mila 
publică sau a guvernului a crescut îngrijorător de mult. Oraşele, 
mai ales oraşele mari au devenint centre de atracție pentru 

persoane sărace provenite din lumea satelor, care cerşesc în 
locurile aglomerate sau intens circulate, cerşetoria parcurgând, 
astfel drumul invers, de la sat către oraş. 

Pentru aleşii noştri, care se numără printre îmbogățiții 
tranziției, această stare de lucruri ar trebui să constituie un 
semnal de alarmă de gradul zero. 

